text:
話說小弟聽日有幸獲中大哲學系校友會邀請去做作客,講學術.真係慚愧,我其實都唔係一個好及格的學術人,依家居然有幸同一些前輩老師面前班門弄斧,真係唔好意思,講得唔好,唔好叫柴台回水也. 我仲係響度適應緊做研究者的生活.過去十九幾年,除了粗口爛舌之外,搞學術都係冇乜方向,乜嘢都寫一餐.直至六年幾七年前,老師叫我去搞有關「妾」的法律研究,所以有一段好長嘅時候,我都係花響呢啲搵唔到食嘅嘢,而且亦寫了一篇論文咁大把. 嗰時,《思想》仲約稿,林載爵及錢永祥老師仲同我地作者群食飯,好鬼有誠意,結果我就整咗篇講「妾」的文章,同佢地提出嘅「本土」議題的論述好唔同.我真係好sorry,因為我嗰陣時間唔夠,唯有用呢篇文章頂住先矣.趁呢個機會,我真係唔好意思! 但點都好,呢幾年都冇間斷過,仲會等埋香港檔案公開之後,就可以動筆了.中間有個小插曲,就係翻閱咗晚清資政院的會議速記.真慚愧,呢本嘢擺咗去迷你倉好耐,最近迫倉,於是乎就搬返辦公室. 響搭車期間,睇到裡面的討論,特別係關於法律與道德嘅討論,真係幾著迷.我係好驚訝,因為當時資政院係清國晚期之類似國會組織,應該係現代意義上嘅第一次國會辯論及討論法案.大家會睇到,佢地嘅討論水平,同依家立法會比,佢地仲高幾皮,而且關於法律與道德嘅辯論亦係相當高水平.唔好忘記,當時西方法律同埋教育,都係到咗清國十幾二十年嘅時間. 當時佢地爭論嘅嘢好多.其中一個主題,就係究竟應唔應該將「和姦」呢個罪行(「和姦」即係一男一女有consent的姦情)後來同前輩傾開,都係忍唔住將呢個討論,連埋搵番一啲清末縣官之筆記同埋《清律》的討論,又抄又炒又參又考咁樣,最後用埋芡炒埋一碟.於是,就四圍去「」學術期刊刊登咁樣.我一直響度認為,全地球究竟有幾多人有興趣去讀呢篇嘢,因為好似我呢啲學棍,日日響度複製論述,真係會唔會係浪費緊人地之寶貴光陰. 不過anyway, 唔知點解,張燦輝教授又有興趣,仲話請我去講talk,我都嚇咗一跳.張老的錯愛,我驚佢會託付錯人,因為……其實……由於篇文呢,係用英文寫的(我好務實,賣國貨用英文,先至會博到有得響期刊登,先至係香港定義下的「學者」),依家要用番中文嚟講出來,又要變番中文,真係想喊,同從頭寫過冇分別. 咁樣啦,希望聽日唔會悶親各位聽眾.聽日講下好學術嘅「和姦」,仲用粵語去講,真係幾有挑戰性. 點都好,點解哲學系校友會有興趣去聽一個法律人講條文呢,一直都想唔通.
搞新界研究之難,在於依家英國有好多檔案公開之後,冇人有時間去將佢地綜合起來.特別係文獻太多,真係搞唔掂之時,好多好嘢就咁埋沒. 文獻研究需要的是時間,又要有心機去挖,仲要有爬梳精神,因為一個檔案是有生命力的,其連結包括其他檔案,可能一件事,可以用幾個檔案去理解脈絡.要搞清楚,隨時係幾年後的事.所以,總有人問,點解英國出了檔案,學者要搞幾年至可以分析得清楚,喂!你估寫八卦資訊咩,真係要時間睇㗎嘛. 好似呢份FCO40/1060,題目是香港前途-----新界租約.翻開一看,還以為找錯了,係嗰啲封面同內容唔啱嘅嘢,因為檔案第一頁就係1979年華國鋒訪英.有冇搞錯呀?華國鋒同新界租約有關係?做文獻研究會知道,好多時成日中伏,因為有時候封面標題好嚇人,但係內容平平無奇,真係玩死. 查實原來華國鋒呢(當時上面領導人),1979年10月訪問歐洲,月底會去倫敦,應該係49年後,首次訪英的上面國家領袖.英國梗係要不失時機,即刻要做嘢.佢地主要係想同華國鋒傾生意,因為北京改革開放,英國商人好想去搵食,華國鋒既然訪英,梗係主要係想打開中國市場,包括賣武器都夠膽死.所以,順帶一提,唔好以為香港好鬼重要也. 香港方面有兩個項目,第一個係來自深圳偷渡入境的問題.裡面講到,萬萬聲咁樣湧港,對香港構成好大壓力也.至於第二個,就係關於新界租約的問題. 原來英國佬響麥理浩訪華之後,想同上面摸底,傾下新界租約的事,因為新界租約年期唔清楚,好影響英國及其他投資者利益.英國佬於是搵駐京總領事,正式向北京提出方案,就係將有年期的新界租約(至1997年6月30日)的租約,改為永遠租約,即係無年期的租約.英國佬的說法,係因為咁樣可以畀到上面有更多的時間及空間,大家一同討論香港問題.當時北京反應麻麻,只係用唔適合為理由,否決咗英國佬的建議.至於點解中國say no,英國佬都唔知.英國佬估計,係上面可能想一次過解決香港的短期及中期問題,而唔單只剩係去搞新界租約的事. 我就估,英國佬可能低估咗北京領導層之民族主義,國家統一,領土完整之決心.對西方國家來說,呢啲說法都幾陌生,但係呢啲係上面對港政策嘅一個核心部分.我估北京係怕,如果英國佬咁樣做,即係將1898之「展拓香港界址專條」(係展拓,唔係拓展),即係新界租借予英國呢件不平等條約,變相承認之,甚至願意進一步「喪權辱國」,將租約變成永續,即係將英國侵佔永久化及法律化,咁樣仲衰過滿清,點同歷史及民族交代? 理解呢樣,就會知道,上面誓將某些青年抓下馬,既可能有權鬥因素,但國家民族等事,亦係一個主要原因.
問題係,點解唔一早響報名嗰陣就唔畀佢地兩個細路報名呢? 一開始,上面立場其實相當清楚,唔畀獨青參選.當時政府準備踢走部分人唔畀選,已經非常核突.正所謂一件污兩件穢,不如整多幾件唔畀選,一樣可以㗎!但嗰陣畀梁游選,班青年就覺得,你地北方之底線原來係咁樣.既然依家選到了,佢地咪響底線嗰個位度做嘢啦. 好啦,既然選到,政府又出埋憲報,青年咪覺得贏咗啦,於是乎,兩位大帝就響宣誓部分搞搞震.今次就進一步去挑戰底線.咁當然,再碰底線,上面咪出手囉. 先唔理係未上面權鬥導致依家呢個亂局.之前筆者寫過一篇講白鴿黨對中政策,講咗上面對香港政黨之態度.上面對香港啲政客,搞呢搞路一於話之你,但係玩還玩,有幾樣嘢唔可以掂.其中一樣就係主權.點都好,即使有人陰謀論話,上面有人借主權一事搞權鬥,但係老實講,任何人士,只要係掂主權,領土完整呢樣嘢就一定出事.所以,如果有人要搞獨,即係一於同上面死過,咁北方人士一定會用各種正常同非常手段去打壓之.有人會話,呢種打壓係打畀上面嗰啲乜嘢疆獨呀之類嘅人睇.上面呢啲獨,上面全宇宙都知會打擊啦,但係,香港唔同嘛,呢班細路話要同台灣班天然獨合作嘛,咁樣兩地播獨,上面一定要響香港先打幾嘢,等你班台灣天然獨青年唔好亂嚟.依家綠色執政嘛,就做畀你班台灣天然獨青年睇吖! 所以,千祈唔好低估上面對於梁游兩個青年之打壓嘅決心.但當然,係未因為咁樣,香港青年的反叛性會受到壓抑呢?咁一定唔會,仲會更加強大.呢輪花咗些少時間去睇寶島一位負責對中談判嘅代表高孔廉嘅書,佢講番同北大人講數之經驗.佢覺得台灣青年成日話服貿唔得呢樣嗰樣,但係佢覺得響談判嗰陣,佢真係攞到唔少著數,問題係,當件事去到談判完成之後,要拿上立法院之時,時機相當差,而且行政部門個個相當遲鈍,冇人夠膽去推動件事,又冇做更多嘅討論及說明,結果就搞到一鑊粥. 不過,高sir有一部分說話值得思考.佢提到,上面對於處理民進黨嘅事,太過僵化係唔掂嘅.佢話,兩個中國,總係好過一中一台,因為都係中國.但係如果打壓埋綠營,連兩個中國都打到飛起,咁樣上面就成為咗綠營的提款機,搞到藍營連政權都輸埋咯. 高sir嘅提法,同一啲香江建制內部比較務實嘅人之想法相似,因為上面如果成日對住香江細路敦起個款,喊打喊殺,溫和思想嘅細路,咪去支持泛民新一代咯,但係激進嘅細路,咪頭也不回,走鬼咗去支持本土呀,自決囉. 之但係,大家又有冇想過,其實係未有人明知故做呢?哈哈!
好多好多年前,政界老海鮮(old seafood)同我嘆曰,退下議會火線,其實真係像卸下一個大包袱.因為老海鮮一直響度掙扎著度日,因為議會好有迷惑性,好多人響城外好想入去,入咗去之後,就覺得自己好有「拋華」,覺得自己同政府做「刁」,做協商,做討價還價,同唔同人食飯飲茶,好有存在感或者成功感.於是,慢慢就沉迷咗議會路線,深陷入體制之中,覺得咁樣至係政治,忘記咗當初從政嘅目的. 唔係個個好似老海鮮知道幾時係急流,點樣勇退.當年華叔曾經鬧過部分民主派新人,太迷信議會路線,唔去搞組織搞地區.依家睇嚟好有前瞻性.因為唔好忘記,整個議會制度係由殖民地時代延續至今,所有細節位都係向宗主國傾鈄的,從來都冇真正地去殖化,更遑論民主化.既然係咁,點解仲要咁沉迷議會政治呢?政客入咗議會成精,慢慢就會變成體制的一部分,自己就會慢慢地變成對方的一員,成為體制的一小螺絲釘,仲轉頭鬧城外嘅人:政治呢樣嘢,你識條鐵啦! 所以,參選之前,老海鮮通常都會苦口婆心地反覆去問,兩個問題:為誰而戰,同埋為何而戰.用依家流行嘅說法,就係要反覆自省,初衷係乜嘢.點解要去參與呢種極不民主的體制遊戲,而且要達到乜嘢目的. 有的政治人物,目的係搵關係攀權貴掠大水食四方嘅,當然目標清晰,我都唔會怪佢咁坦白.但係,有的唔係專業從政嘅人,往往會希望借呢種不民主遊戲之中,想去做一啲所謂「造王」的角色,即係點呢?以為自己即使議席少,但可以發揮所謂關鍵的作用,響最需要嘅時候好好咁樣運用手上的選票,去為整個社會取得未必係最好,但至少唔會差過以前的結果. 呢種想法,響二十幾年前,當政府仲係會響某些事情上,對泛民讓步,以期望取得社會支持的時候,仲係有用.因為當時政府仲係會睇住社會民情嚟做嘢.但自從五年前政府轉莊之後,好多嘢上面已經同社會人士講得好清楚,首先無論係點,政策都會硬去,話之你地泛民或者部分市民唔高興.其次,唔好以為仲有乜嘢關鍵少數,少數就係少數,唔好想造王,政府連同你傾都費事.最後,政改嗰陣講得好清楚,唔好以為民主化之後,政權會有更替,總之,只要個system仲響度,永遠都唔會畀泛民揸莊. 咁樣其實已經講得好白,基本上係冇所謂「造王」之可能,而且,參選如果係為「造王」,其實都相當好笑.點解去參加一個極不民主的選舉就即刻沉迷咗呢種小圈子式的操作呢?乜唔係要搵機會去爭取更多嘅民主呢? 政治之所以令人沉迷,就係用丁屎的權力,令政客覺得好hyper,問你怕未?
香港人有時候都幾可愛.以前,個個都話香港係一個對經濟熱情,對政治冷感的地方.結果呢,兩年前的一次佔領加政改,搞到香港人對政治熱番晒,衝晒上腦,今時今日仲話香港係經濟城市,真係out矣. 香港不知幾政治.兩前年仲大家估,香港人對來緊香江領袖選舉無懸念,呢位大哥一定連任成功,結果依家又話佢有變數.查實,佢有冇懸念,唔係香江有幾多人鍾意佢,而係上面有幾睇佢.上面畀佢去馬,即係同意佢連任,斷估都冇乜人敢出馬同佢爭.但如果上面曖曖味昧,香江領袖唔知有冇得連任,真係頭都痕. 所以,有人話,究竟上面幾時決定,至係關鍵.如果上面要換馬,唔畀某人連任,最好就係拖得越遲越好,點解呢?做過大公司的香港朋友一定明白,當董事局要換總裁之時,最緊要係響搵到總裁新人選之後,先至公告天下,以穩定軍心.就算暫時唔會有新人選公布住,最好都係交接時間,越短越好,因為咁樣先至避免現時在任之總裁,唔會忽然之間放軟手腳,搞到間公司立立亂,而且又會畀現時在任之總裁,有個感覺係,佢可能仲有機會做落去,只要佢繼續拚命做好盤數.做得總裁之人,往往有一種打不死之心,佢地點會輕易投降呢?所以,響一間大公司,換一個總裁,要好小心部署. 而且,董事局亦要研判,究竟公司業績麻麻,只係換個總裁,夠唔夠呢?響換人之時,係唔係要一次過連根拔起,將總裁同埋支持佢之內外各部門經理CFO等一齊換呢?如果係要玩連根拔起,會唔會連個基礎都拔埋呢?如果連根拔起,市場上又夠唔夠人及時填滿番所有位置呢?呢啲嘢,即係要一次過改造公司,咁樣係一場大手術,仲要睇下,下一個接任之總裁,會唔會有心有力地去推動一場改革,同埋下一任總裁能否配合董事局去搞改革,唔容易㗎. 所以一間公司要搞大手術,已經唔容易,講緊之部署,至少冇半年至九個月都未必成形.依家香江若果唔畀連任,講緊可能係一場仲勁過換腦換心之大手術,真係換得唔好,分分鐘仲大件事.難怪有人話,上面好似畀一個鬍鬚去馬,未必㗎,可能到頭來,上面覺得,依家動大手術未必係時機,不如不變應萬變,乜都唔搞,由得佢連任. 不過,有樣嘢我都幾有信心,認為呢兩個星期,唔會有任何參選之公布.點解呢?因為其中一個熱門參選人鬍鬚佬,星期三就飛走咗,佢要飛去美帝等地方訪問,然後去世銀會議同各國大佬見面.呢啲場面咁盛大兼緊要,斷估無理由佢響美帝或利馬公布入去試閘跑馬仔啦,應該都等到返來之後先至搞,係未?佢兩個星期後返,撞啱係上面開六中全會了…….
做人做事呢,最緊要係理解乜嘢係潛規則.呢輪元朗排骨仔搞嘅橫洲,外界(講緊非土地有關工作之朋友),開始都會問,點解會發生一些潛規則. 其實,香港搞土地開發工程,道路開發工程,環境工作工程,總之係工程啦,都需要顧問公司.無論係點樣,來來去去都係嗰幾間.嗰幾個字母,全行都知.唔好開名啦,總之你係嗰行搵食,基本上都唔可以脫離嗰幾間國際性的公司. 你當然會問,點解都係嗰幾間?無計啦,兩個原因.第一,歷史因素.呢幾間嘢,玩咗政府同私人工程,大大話話都幾十年,仲要係國際性公司,佢地做咁多projects,大抵都知道政府同私人公司之思路同脈絡,所謂一點就明,有晒默契,唔使煩.第二,成本因素.呢幾間嘢,由於都知晒遊戲規則,知道點樣計數做好成本控制去做工程投標,大抵都識得響標書靈活走位,今次呢個project可能蝕本做,但下一單又可能會搵番,總之拉上補下,確保有工開,公司可以運作落去.搞公司最緊要係啲job,長做長有,咁就可以不斷請人壯大公司. 由於市場已經係變成了嗰幾家壟斷,香港市場又真係細,土地真係唔多唔大,基本上政府資訊呀,私人工程資訊呀,各間公司都好清楚.有時候,A公司響呢個區,拿了幾個項目,公司一定會響招標嗰陣,講明呢幾個項目,會由唔同team負責,有晒防火牆,確保team與team之間唔會互通敏感資料,又或者,同一間公司,佢響某個區,有幾個政府projects,同時又響嗰個區,又接咗幾單私人工程,雖然話有防火牆,政府工程之項目負責人,唔會同私人工程項目的負責人有任何接觸,但老老實實,公司內部的防火牆,防火程度有幾高呢?冇人知嘛,我一般都相信,防火程度一定好高啦. 我相信啫,唔代表所有市民都相信.於是問題就出現了:萬一,有個私人工程要入城規會等批准,咁又唔知點解,嗰個私人工程的圖則及說明文件,又引用了部分政府的資料,而又唔知點解,負責入圖則的私人工程之顧問公司,同時又響該區擁有幾個政府之工程顧問合約,好多市民會覺得,公司內部會唔會打龍通㗎? 我地要質疑嘅係,香港畸形的土地體制下,私人發展商,都係嗰幾檔話事.地產代理,都係嗰兩間話事(或一大一小啦).查實連工程顧問,都係嗰幾檔話事.元朗排骨仔掀動嘅,唔單止係鄉紳之事,而係根本上係掀動緊整條生產線之上中下游公司,佢地之結合程度,已經去到最高境界,基本上係牢不可破,而且嗰種結合糾纏之情況,令到其他公司,根本上冇辦法進入呢個市場.久而久之,根深柢固.問你怕未?
改朝換代係咩嘢?即係立法會選舉之後,阿廸的勇猛表現,的確令選民耳目一新,仲要未上任已經迫到政府窘態百出,掀出了一個高層官員互劈實錄,真係花生都食完,肚腩都撐爆,笑到牙都甩. 所以話,一代新人換舊人,新人搞政治,拳術套路完全唔同,而且唔再囿於過往泛民的思考困局,總之勇往直前.呢個新氣象,唔係換人就真係做唔到.如果依家仲有人話香港新一代從政者新不如舊,我就會請佢食咗呢啲字落肚.呢個亦都揭示咗,新一代搞政策之青年,佢哋之論述的力度與強度,已經唔係以前幾代的操作了. 有同我同年代的學者A,睇完剛過去周日劍青的文章,慨嘆(大意)曰,依篇文的資訊含量之高,同以前寫反加價的文章,真係無得相比.學者A響公知界咁耐,點會唔知依家青年人的想法,佢的文章一樣力度十足,不過佢未必想到,依家報紙的文章,已經要衝到咁高之力度而已. 其實,這顯示了近幾年網上社交媒體對傳統媒體的衝擊,導致了評論文章開始走向不同之面向.傳統紙媒版面少咗,願意花錢搞大評論版的報紙得嗰幾間,自然成為越來越多人投稿之對象.響呢個時候,年輕寫手要突圍,就唔可能再寫好似十幾年前我學寫評論時,用發洩性之手法投稿,而係要有理論有資料有論點但又要寫得深入淺出,真係好考功夫的.傳媒的主編又比較鍾意呢種較有深度的文章,而讀者睇咗呢類文章,就會覺得,依家之香港青年,其實係不斷進步的.至於嗰類情緒性文章,發洩情緒的短評,就會在面書等地方出街. 由於係咁,當呢班青年逐漸進入公共政策場域,政府已經不能求其處理,又或者靠惡來凶走佢哋.過去4年,呢個政府唔係同一班熱愛土地的青年互動,同佢哋一齊去建構一個新的城市空間想像,反而係不斷同呢班青年嘈交,甚至同佢哋為敵,聽完又唔理,又唱佢哋搞搞震,結果呢,依家係選民選佢地入去議員做嘢,仲要佢哋用過去十年磨出來的劍與巨人政府對撼.好明顯,十年磨出來的劍,既拮中要害,同時又掀起了特首爭霸的種種事情. 橫洲一事,有意競逐特首的人士,無人敢認自己同事件有關.因為涉黑之指控,表面唔覺,但係聽落又有道理.北方大人,最唔鍾意的,就係有高官涉貪溝黑.一旦惹黑上身,洗都洗唔甩.依家問題係,有人(可能佢真係冇)畀人話佢黑,外界真係好多人覺得佢有黑的身影,洗極都冇人信也.早幾日高層之間互卸責,成個政府幾乎崩潰咁滯.搞成咁,邊個要負責,大家明白,揀錯人做領袖,係全民受苦的錯事! 倫敦大學亞非研究學院法律系博士
後生嗰陣,有位前輩教我分析北方政治.佢同我講,有一樣嘢叫系譜學.即係點呢?睇一個政治人物,唔好只要睇佢眼前嘅行為,而係要睇埋佢嘅出身,佢受過的教育,佢各個階段黐埋邊堆朋友,了解透徹之後,先至可以有足夠的背景去分析佢點解佢響某時某刻,做某種古怪行為. 香港發展咗代議政制好耐.呢套分析框架初時未必合用,依家我發覺幾啱用.因為好多時一個人之行為,初時未必知道點解.時間耐咗,就會覺得,一個政客係正係邪,抑或正中有邪又或者半正半邪,點都會浮現. 廿幾年前,我仲係初生之犢,成個腦都係理想,開口夢覺得,終有一日香港民主會實現,甚至有機會執政添.呢個夢大到一個地步,係覺得願意投身民主事業嘅人,其實幾偉大,而且一定係好有理想嘅人.一遇到呢種人,我就唔知點解會義無反顧地相信佢講嘅嘢. 當時響某人帶路下,經常響北區同大埔出沒.大埔當時有新屋邨,有好多新票源.有一日,有個手足話,有個三十幾歲嘅青年才俊,願意全力發展地區工作,仲用咗佢專業上好多時間幫街坊.當時我都極八卦,咪去佢地個team個會議睇下.呢個年輕專業才俊,果然係好掂,talk得做得,真係有幹勁.大埔啲兄弟話,呢位大哥會響邊處邊度落區,準備區選,兄弟們全力撐到盡云云. 後來我飛咗去英國讀書.唔知某年某日,打廉價長途同大埔啲朋友傾開,佢話唔掂呀,呢位年輕才俊,話唔再響大埔出戰,決定去南區.聽完都愕咗然.當時白鴿仲籌備緊,兩個政團聯合名義出選,席位多,但選嘅人少.喂大哥,唔係傾好咗響大埔出選咩,成隊team花咗唔少時間搞大個餅做好社區工作,點解忽然又走咗去南區呢?後來有機會響一個場合,遇番年輕才俊,佢猛咁say sorry,佢話南區真係要人,自己又住響南區云云.聽完就知道,佢想轉去跟另一個大佬.轉咗會後,成功當選,而且仲更上一層樓,呢個係後話. 究竟一個政客係未應該因時制宜,及時轉會呢?我唔識答.因為香港選舉歷史,同其他老牌民主國家比較,真係好短.有啲國家,轉派系問題唔大,有啲國家例如日本,派系相當剛性,轉大佬形同背叛.香港呢?唔知呀.我都強調,我當時後生,隱隱然覺得,點解三個木頭嘅大佬,咁冇義氣,響當時選戰期間,響大埔挖走個戰將,唔係嘛,未合併已經搶人,咁冇雷氣?依家步入中年,就覺得呢啲嘢你情我願啫,有人想走,有人想收,邊有話派系屬性之東西,你估香港係日本式政治咩?才俊靈活多變,跳走彈入,香港精神也. 呢啲嘢,無話對與錯嘅. 今次立法會選舉見到佢又復出,想起呢件往事.
青年A係一個好上進的青年,佢響暑假真係做到冇停手.邊個叫佢去做嘢,二話不說,幾少錢都肯做.其實香港有好多唔同階級之青年,真係好抵得諗,只係成年人,無論邊一代,都覺得一代不如一代之嘛. 話說青年A同一班同樣好似好上進之青年,幫一個專業團體之水運會做義工,幾嚿水車馬費做成日.呢啲嘢,我青年之時真係唔會做,因為我後生時,家貧拾薪為竹,真係拾薪都可能多錢過去做專業團體之義工.青年A負責之事,唔簡單㗎,佢係去幫手做水運會,不過參加水運會嗰啲唔係家長,而係家長之仔女而已.都係嗰啲專業團體會員活動之嘛. 青年A話,話說比賽好多項目,鼓勵為主,有啲項目得三兩個人參加,個個有獎牌,志在開心加鼓勵,不過,唔係個個都係咁樣諗,有家長見到個仔女表現唔得,於是又突然親自落水幫手,結果拿咗金牌.佢話,其他家長見到咁樣犯規都得,仲要攞埋金牌,於是個個家長有樣學樣,都咁樣做. 我同青年A講,少年,你太年輕了.少壯不競爭,老來無運行.呢啲比賽,最重要係有獎牌同埋影相,將來有用,例如整portfolio報大中小學.如果依家唔去爭金牌,刺激唔到青年之鬥心,將來佢地點樣突圍而出呢?畀著我,一早就跳落水衝金牌啦,仲使乜客客氣氣?萬一將來因為攞唔到金牌,個portfolio輸畀人,細路入唔到心儀學校,呢個仇,點報呀? 青年A真係太年輕了,佢叻到IB爆燈又如何呢? 教授A平日埋首研究,今日忽然約食飯,原來係好心忠告,指我未來之康莊大道.其實大道理多聽無妨,而且佢就退休,已經去到人生之最高層次.傾傾吓,傾到佢啲仔女,劍橋啦,帝國學院啦,個個響度讀緊博士,擔子唔輕?係㗎,不過都拿到獎學金.資優嗰個,十六歲已經入劍橋,依家第二年博士生,應該二十幾歲會拿到博士.港姐?響佢巴西拍嘢嗰時,真係叻嗰啲,衝博士了. 有教授A呢種猛人,又真係要知道佢教育子女之心得.聽完之後,知道自己係冇嗰種心力腦力儲錢力及投資力,真係只有食力──響canteen食餐勁咁樣.老實講,呢類響國際上有聲譽之實力派教授,點會寫書印書搞簽名會講佢點樣栽培細路呢?佢地嗰代人,好謙厚嘅.我同佢講開,以前我論文老師講過,攞咗博士學位,就係拿咗全球工作之入場券,冇嘢好得過呢樣嘢呢?只有博士(Ph.D.,唔係專業博士或者響邊處讀番嚟嗰啲)先至係有咁嘅可能.不過,依家成個美帝都係Ph.D.,佢地失業率高過國家平均失業水平,讀咁多又如何呢? 教授A桃李滿門,細路又劍橋,又有獎學金,我估我都係要去馬會——整張六合彩試下,邊有咁多錢呀? 後日就係立法會選舉.我唔睇民調.我只係例牌嗰句:記得投票.
查實呢句話係來自台灣的選舉術語,意思係去到一個選舉的關鍵時候,選民可能會做一個選擇:為了一個政黨或派系要贏得議席,決定放棄同一立場的心儀候選人,改選另一個立場相近,有贏面之次選或者三選之候選人. 究竟點樣決定棄保呢?各有各睇法.但一般而言,選民係會去思考邊個贏面最細唔要,然後集中票源去俾贏面比較大嗰位.響香港,一般都係去保住名單裡面,最後一個有機會入門檻的候選人.香港呢一個制度相當殘酷.因為集中票源的後果,可能會出現,原本贏面好大的候選人,因為咁樣就跌飛輸晒,亦有可能出現,原本機會不大的人候選人,忽然得到好多票,多票得滯,反而就吸得太多飛,結果,兩者都「浪費」咗選票. 問題係,去到選戰最後一里路,個個都叫告急的時候,究竟選民點樣去做抉擇,確保選票可以用得其所呢?咁就牽涉到選票分布係咪合理,係咪均勻.理論上,個個候選人都有「合理」分布的話,直選之中各張名單之得票,就可以個個低空掠過,大抵上可以真正地攞盡可以攞到之議席.於是,為免出現胡亂棄保之情況,就有人提到應該有個機制,「合理」地去棄保,有策略地棄保,咁樣先至有機會贏足議席. 我就一直相信選民之智慧.因為選民本應按其心儀的候選人,投下一票.咁樣唔等於我唔同意棄保.棄保都係選民按其理性分析之後所作出的選擇.重點係,棄又好,唔棄又好,由頭都尾都應該係選民之意願.選民就有責任,去因應手上的資訊去作出選擇.問題係,選民手上之資訊係點樣來的.如果佢手上的資訊,有機會未必準確的話,隨時就會出現過度棄保之操作,既令到心儀的候選人輸咗,想救亡的候選人亦唔得,結果全盤輸晒. 呢個係因為,最近出現的令人好「感動」的滾動民調,令到候選人都好感動.因為今年新人較多,佢哋新人響「滾動」之下,好多都處於贏輸分界線之中徘徊.老實講,呢種「感動」的民調,對於政治明星相當有利.因為選民未必咁熟悉嗰個新人係邊位,於是有一定可能,傾向支持比較有名之候選人.但係你知啦,依家好多政黨,包括建制同泛民,都有青年上緊位,佢哋如果長期處於民調低位,咁樣對選舉相當不利.萬一佢哋成為棄保效應之中被棄嗰位,選輸就真係可能乜都冇,因為邊個會知,四年後之選舉遊戲,又會唔會變呢? 所以,我都唔傾向只係睇民調做棄保.與其棄保,不如去選擇一個自己心儀的候選人就算了.當然,我亦唔會反對選民去選擇自己認為正確的方法去棄保.但就真係需要問下自己,知唔知點解會投下手上呢一票啦. 周五刊登
四年前,當時有個人嘅身邊人,個個以為佢坐定粒六做香江第一.於是,身邊人是是但但起來,相當遲去埋班.於是一大堆人團團轉,策略又亂晒龍,於是就輸咗畀人. 贏咗嘅人,過去四年,做得好唔好,唔使講咁多啦,家吓民調,最新嘅數字,係支持度只有19%,已經係佢今年第二次跌破20%之心理關口.其實相當弊,因為對上兩次,香江領袖要連任,冇人低過20%.換個角度,如果因為過去兩屆香江領袖都可以順利連任,今次呢個唔例外,所以就一定會連任呢?我就會話,過去兩次連任,都冇人可以跌過20%而可以連任,咁低支持都可以連任,反而反映咗,成個制度真係幾好笑矣. 響呢個人上任之初,有好多人唔忿氣㗎,你要知道,富豪過往二十幾三十年,坐慣咗政治順風車,九七年前有女皇照住,九七後有阿爺照住,忽然之間,阿爺嘅紅太陽照咗去第二個,梗係唔高興啦.於是咪搞下小動作,希望佢可以提早腳痛落台. 梗係唔work啦. 早在年幾前,我已在本欄講過,有銀富豪身邊啲友仔開始埋班發功,仲會做得比過往更加低調綿密,唔會犯錯.當時仲有人笑我,話我亂咁寫.喂,隔咗一年,睇通未呀? 唔係我先知先覺,而係一個客觀規律所迫成.有銀富豪身邊啲馬仔,吸取咗五年前的教訓,知道咗幾樣嘢.第一,要有聯盟,仲要係北方支持的組織,結成聯盟.呢個聯盟,係要畀上面放心.而且呢個聯盟組織,係北京的嫡系!第二,要有政府官員,要有管理能力之官僚,確保政權可以順利交接,北京又可以放心!第三,要有泛民做茄喱啡.唔知點解,一直有傳泛民冇候選人,一盤散沙,有銀富豪啲馬仔,就要想辦法點樣去夾幾十個有頭有面的泛民選委,響Anyone But CY的運動之中,含淚支持有銀富豪的「富左聯盟」,響「富左大,泛民小」之下,形成一個團結之假象,咁樣上面睇落去又覺得OK喎! 呢個過程,向窮苦學生派錢,side issue矣.民心一定支持.最重要的原則,先是「尊京」.尊重北方領導,令上面有「飛士」,覺得放心.咁樣,上面就會畀空間響香江搞一場「選舉」,等「富左聯盟」發功,一路成功,就成功「保港」.至於打港獨呢家嘢,佢地自然唔會同主旋律挑戰啦,冇必要.但凡上面響重大政策調整之前,為咗「局勢安全」,一定會做意識形態的論爭,將建制力量團結一起,唔好走失,唔好唔跟主旋律,因為換香港一哥,唔係講笑,香江總有19%的現屆領導之支持者不滿.要令佢地呢班友收聲,就要搞一場意識形態鬥爭,將佢地精力集中響某一點.以前的愛國論鬥爭,就係咁樣,最後,就係有人腳痛下台. 係未咁樣?先唔好鬧我冇料到先.自己分析下,OK?
大家可能唔知,最近參與選舉的朋友,對於民調的感動調查:即係日日咁樣去滾動的民調數字,令到候選人好感動的調查,相當之敏感也. 候選人緊張,係應該嘅.因為如果一個候選人響名單之中長期滯後,咁就出事,因為其他競爭者會話,各位選民,大家手上只有一票,冇理由投畀贏面唔高的同路人啦,不如集中票源,投畀我啦咁樣.響依家距離投票只有三個星期左右,呢樣說法好可能會發酵,到時就好弊. 但係,如果市民真係心水清,你都應該明白,或者趁呢個機會同大家講,依家咁早搞的感動調查,其實都只能夠反映緊,候選人的知名度,同知名度調查差唔多.喂阿哥,嗰啲響政壇打滾十幾年之政客,基本上日日響新聞媒體都見到佢地,市民梗係認得啦,響呢方面,從政耐嘅人有優勢㗎. 由於係咁,市民亦需要被告知,呢類感動調查,好多時係知名度調查,亦未必同現實情況,亦即係最後投票的行為有關聯.呢啲嘢,唔使學術研究都知道,因為響比例代表制之下,一個選民由於手上得一票,但係同一款政治理念的人好多,佢會好策略地去想,究竟會投邊個,可以令到佢手上的票可以得到最大的效果,所以,選民可能會選擇一個,未必係自己首選或心儀的候選人,可能最終會希望,多一個同自己立場相近的候選人進入議會,於是就去選擇一個次選的候選人. 所以,大家應該細心分析,究竟自己的選擇應是如何,好好的想,投下自己一票,無必要對呢類調查過早下了定論.另一方面,一些在名單尾的候選人,亦可以想像,佢地的心理壓力好大,因為如果一直響隊尾,造成了一個輸硬的perception,真係好容易會打擊晒自己的信心.但係,凡事都可以正面地去睇,落後的候選人,咪當係一種鼓勵,迫自己響街站方面努力一啲,勤力一啲,再落多啲區,一票一票咁樣執番嚟. 響依家呢個《少林足球》內的強雄式邏輯當道的年代,大家會問,仲投票嚟做乜?我就覺得,強雄當道更需要大家的一票,來頂住強雄.因為仲有好多香港人唔知,強雄式邏輯,係會無限伸延的.今日佢唔畀人入閘去選,就算有政府唔喜歡嘅人贏咗,就會響各方各面唔畀佢宣誓,亦唔知佢會唔會響再下一次搞呢樣嗰樣.呢啲嘢,好多市民唔會覺得重要,唔覺唔覺,手上的自由就冇咗.依家好多人唔覺,又覺得唔關我事.你支持建制的,固然相信制度冇事,梗係要出來投票,但如果你唔支持建制的,就更加要出嚟投票,頂得幾多得幾多矣. 周五刊登
好幾年前,師傅彈咗單嘢要我幫手.話晒都係鬼佬,佢都問得好客氣,問我有冇時間.唉!師傅落單,點敢說不呢?以為又係大堆頭嘢,但今次只有一樣嘢:1930年代的中國民法,對於一個合法婚姻,有沒有一些明文規定的程序要跟呢? 真係考起.因為我嗰陣都係做關於「妾」的研究,而唔係所有婚姻法的東西.嚴格嚟講,1931年中國民法出街之後,中國法律上係不承認「妾」的存在.既然唔承認,咁其實都冇咁專登理解,中國民法點樣承認一段合法婚姻. 於是再問回師傅,點解咁樣問呢?因為唔問詳情的話,我求其響趙冰關於中華民國婚姻法的著作,影印幾版紙就可以應付.後來,師傅再響視像度講多幾句,原來係同香港有關.因為香港響五十年代,承認依據中華民國民法下結合的婚姻關係,所以想多啲資料咁話. 一時間,我只係話,趙冰都講得好清楚.因為響大清律例之中,係無所謂婚姻構成的要件,響清律關於婚姻要件的描述,例如三書六禮之類,都係由唐律到清律之間,不斷演進的演繹.律中有云,婚姻要由父母去主婚,但冇律例冇話一定要做足三書六禮,唔做足就一定唔係婚姻.原因好簡單:窮人的婚姻,連三書六禮的一書都畀唔起,鄉下太窮又少人,可能媒妁都冇,點搞呢?唔通窮L宅男永遠都要做風一樣的男人咩?所以,三書六禮唔做足就唔係有夫妻關係呢?未必也. 民國立國初期,民法都未有住,已經有社會運動,推動婚姻法改革.其中一樣嘢,就係自由戀愛呀之類,但係有個好大的文化改革,就係唔要繁文縟節.進步人士聲稱,上世紀嗰啲乜嘢主婚呀,媒妁呀之類,好out.依家要同世界接軌.點樣接呢,就係有婚姻儀式的改革.自由戀愛嘛,想結就可結,父母放兩邊.咁法律上有乜嘢可以幫到手呢?法律專家左度右度,於是響新嘅民法,認可咗一種新嘅婚姻方式,就係結婚儀式要公開,同埋要有兩個證人響度就得.至於父母主婚之下嘅婚姻呢?咁都要尊重一下父母,但係,即係有父母主婚,都要對新人同意至得,唔係父母話晒事. 呢套嘢,都唔係去到強制登記婚姻咁樣,但已經係一個非常文明及慳皮之操作.公開嘛,響條街嗰度,請街坊食餐飯啦,或者上天台都得,而且,個個人行過都見到,隨時恭賀對新人,仲唔係公開乎?至於兩個證人?求其搵兩個friends就得啦,老師結婚搵校長及主任啦,畫家藝術家要結合,搵同門師兄弟姊妹做證人搞掂晒. 呢種文明婚姻的儀式,原來係脫胎自日本民法,而日本仔就抄德國佬.香港的婚姻糾紛,就係響儀式公開(點為之公開?酒樓係唔係?)兩個證人係邊位,朋友得唔得等爭拗了. (研究札記之四)
民國成立之後,大概主流都係點樣唱好革命,唱衰對家.呢種晚清官吏腐敗無能滿族滿頇無能的形象,素來係中國近代史觀的主流.講得多,大家都信咗呢套,自然就一嘢將唔支持國民革命的人士唱到一文不值. 讀書有乜用?就係學識懷疑自己過往讀嗰嘢究竟係未真係咁樣,然後就有一種動力去問個究竟.晚清時期,大清國搖搖欲墜,有壓力盡快推動君主立憲.大清國有個時間表去推動完成,無耐響1910年成立了資政院,為日後國會成立做定熱身. 我要搵資政院的議會討論內容,係因為想知道清末法律改革嗰陣,究竟嗰班議員係講過乜嘢,例如大清國國籍法.大家唔好以為,當時資政院好似香港立法會咁樣有憲報有會議紀錄.原來唔係,因為無耐大清國收檔,呢檔資政院亦都摺埋,於是又無官方會議紀錄之類留低.近年有學者將日本佬存底嘅會議速記搵到,重新編排出街,果真係研究者福音. 我要睇嘅係刑律,但都要睇埋其他討論.資政院傾得最多嘅係budget,係,係大清國的筆直,而且亦係相當認真去討論啲收入,地方稅收及支出原則等,搞到真係好鬼長,咁樣亦真係累街坊,因為拖住其他事項之討論. 睇完裡面的發言質素,就會出現一些有趣之地方.因為資政院的組成有些蠱惑,一半係由政府欽點,一半就由各省諮議局互選產生,一半一半互相制衡.各省利益又唔同,意見多是紛紜,於是有議案討論,多是口沫橫飛,保皇民選互劈.從議場紀錄可見,實際上真正的保皇黨(喂!由大清國委任的議員一定係保皇吧!)發言的次數比較少,而且質素麻麻,講啲嘢真係好唔得,成日就係想卡住討論.轉眼間,忽然見到一啲發言,字字珠璣,有紋有路,係乜傢伙?原來係民選議員,其中一個亮眼的新星,叫做雷奮.佢痛陳保皇黨唔肯支持修法以走改革之路,佢亦有能力分開法律同道德之關係,力陳法律就係法律,道德就係道德,現代法律就唔應該帶有道德性,將法律賦與道德責任係不符法之精神,與保皇黨開大火.睇完我都震一震,check下佢CV,原來佢係負笈東洋,就讀早稻田大學政法方向,難怪講起法律原則,有料到. 坦白講,呢啲說法,香港依家啲立法會議員都未必講得出.當然,雷奮呢類人士,係立憲派,響清末主流歷史論述裡面係輸家,自然冇乜人會理,而且,資政院係大清國塗脂抹粉之機構,裡面坐響度嘅人都係主張君主立憲之緩進改革人士,即係和理非非,點會有革命黨人走去參選呢?早響一百年前,搞打倒大清國獨立建立民國之革命派,都仲守住政治道德底線,頭腦好清楚. (研究札記之三)
有啲人認為,香港人拍電影,總係粗心大意,特別係指政治片,怕觸動禁忌,所以唔敢拍云云.我覺得唔係.唔係因為題材敏感,而係缺乏格局,導致失焦,好多想當然,錯鬼晒. 點解咁講?香港政治電影之難拍,已經唔係題材是否敏感,而係連基本的行政制度ABC都錯晒.香港的公務員制度,問責制度,立法會的角色,行會角色等等,一切都係有晒規矩,而且更多係慣例,即係英式管治留下來的傳統.呢啲嘢,資料搜集的作用唔大,而係需要一啲對規章制度熟到爛透的老江湖,由頭到尾跟進個劇情進度,先至唔會出錯. 即係話,假如我做導演或監製,我想拍套關於官場明爭暗鬥的電影,至少都要知道,紀律部隊同保安局的關係,保安局響行政架構之中,同上司及特首的上司下屬關係,斷唔會出現有紀律部隊越級大吵大鬧之類的事. 又如果要拍地區選舉的黑暗,又或者要拍政治,商界,傳媒,名嘴等結構關係,斷估又唔可能老作到,商界老細收到一個電話,就會黑晒臉,打個電話後,就會有個財演響節目度突然猛咁推介某隻收租股等事情.實際運作點會咁簡單呢? 所以,其實最重要的是,究竟電影寫手,會唔會重視,兼響拍香港政府部門明爭暗鬥的時候,又或者政商勾結的時候,肯唔肯搵類似平叔之類的榮休官員,仲要識得行政運作的前高官,指點一下,響關鍵時候俾下意見.香港拍戲慣咗飛紙仔,可能要平叔每日響現場坐十幾粒鐘真係有點唔人道,但係,至少響關鍵位有個人把下關,就唔會出現犯駁到,一個高中學生讀通識科都會知道的錯誤. 香港拍唔拍到《House of Cards》?其實香港的技術水平,要超越《House of Cards》綽綽有餘.但係要拍出嗰種高層政治明爭暗鬥,就唔係好得,原因就係香港社會本來大部分人都唔會好理政治,而政治素來只係一小撮政商人物的玩意,一般人,就算係大學畢業政治學碩士,都可能只係知道皮毛,更加唔好講,現實政治運作,往往就係地氈下的東西,好多亦唔可以掀出來.舉例,有個泛民政黨舊年見完上面高官之後(仲要請人食飯),上面好似同佢哋斷晒來往,直至響江叔面前數臭香江領導之後,佢哋俾人的感覺係,上面同佢哋又係冰封. 實情呢?最近佢哋高層接受訪問,講下榮休感受.佢哋高層話,響江叔面前數臭香江領導之後,有江叔的馬仔事後同佢哋講,話江叔係第三把交椅都俾阿姐修理云云.響呢度,江叔乜嘢感受我唔係咁多理,但重要嘅係,原來佢哋高層曾經響同江叔見面之後,有江叔馬仔同佢哋接觸.乜泛民唔係同北京對立緊咩?哈哈!我都想知個馬仔係邊個. 想拍政治電影的朋友,睇唔睇到微言大義呢?倫敦大學亞非研究學院法律系博士


c: text/html

text:
「廣告」
今時今日嘅廣告真係五花八門,真係唔似得以前咁得傳統媒體咁簡單.曾幾何時我都係以創作總監嘅目標出發,所以第一份工係做廣告設計,當然現實就係依家嘅工作同創意完全無關.廣告界其實同其它行業一樣都有一套自己嘅運作模式同術語,所以有好多嘢真係要係嗰行先至會識.依家嘅廣告好唔好做?見人見智啦!因為真係越嚟越複雜!
「路迪」
雖然我每次都會用前輩嚟個稱呼去介紹路迪,但係佢每次都會好謙卑咁講佢唔係,而事實上係唔同嘅行業佢都係一位前輩,真係周身刀張張利.相信如果你已經係廣告界工作或者你想入廣告界嘅話,其實真係無可能唔識路迪.自從之前佢出完《社交影響力》大賣之後,今年又有另一巨作《廣告懶人包》!而今次仲要由「白卷出版社」出版同搵咗「徐緣」及「畢明」寫序,所以點可以錯過呢?真係要快啲去入手!
「入手」
今日啱啱入手咗路迪嘅《廣告懶人包》,雖然寫嚟篇文嘅時候只係睇咗第一章,但係已經好有共鳴.其實所謂嘅懶人包,我覺得無論你係唔係廣告界嘅人都好,我都覺得你應該買本嚟睇下.除咗增廣見聞之外,至少以後唔學雞同鴨講,甚至乎唔好比人搵笨!其實路迪兩本書都用好多例子,所以其實都好容易睇得明,而且手法比較輕鬆同貼地.見到多咗人寫書,搞到我都想寫返本,《分析懶人包》!哈哈!
Also published on Medium.

robotstxt: allowed

filter: keep


text:
DJ細So 搬去離島避 傳統教育
今年七月蘇家再添小兒子蘇”山良”仁(Max),為增加孩子的活動空間,兼避開香港教育制度的壓迫感,細So一年多前由上環山長水遠搬入大嶼山貝澳,住村屋環抱海灘,囝囝可以隨時出去放電,連就讀的幼稚園都是附近主張大自然教學的國際學校,每日返學都好開心.雖然細So返工稍遠一點,但生活環境很放鬆,「我搬入去第一個星期已經好開心,每晚都笑住瞓.」
撰文:Ling
攝影:Clay Lam(部分相片由受訪者提供)
貝澳生活 擁抱大自然
香港生活逼人,住屋寸金尺土,一家幾口居住幾百呎單位,小朋友少活動空間,出街又人多擠迫,故細So決定舉家由上環搬入大嶼山貝澳,活出另一種生活態度.「如果個城市嘅生存空間唔係咁迫狹,我都唔係咁揀,搬入嚟小朋友生活冇咁大壓力.」
好多家長此時嘆息,要返工養家,路途太遙遠,細So稱駕車的話都好快,40分鐘內返到商台.「我知家長覺得無可奈何,『我夠唔想仔女咁樣讀書啦,我夠想仔女無壓力啦』,但慢慢佢哋身邊人會俾壓力,而佢哋再將個壓力俾番小朋友,例如你見到人哋學緊琴,啲姨媽姑姐就話做乜你個仔唔學呀?講講吓你都會質疑自己,呢啲就係城市周遭壓力,依家我冇晒呢啲壓力,鄰居都唔講呢啲.」
細So直言討厭香港傳統教育制度,某程度上,搬到郊區是為了避開 傳統教育 模式,「縱使呢度有間杯澳公立學校(津貼小學),入面有七成係外國家庭,唔會有(催谷孩子)嗰啲諗法,佢哋唔俾壓力我,我都唔會俾壓力小朋友.」
細So父子看似不修邊幅,像野人生活,他笑言自己都是現代人生活,只是Wi-fi比較慢,「我哋唔係野人茹毛飲血,唔係見到山上棵樹有個楊桃就摘嚟食,哈哈!雖然我都好渴望有呢啲生活.」
愛心學校准不換校服
Jack仔現就讀屋企附近一間以自然教學的國際學校,每日返學都好開心,細So最感激學校對小朋友的體諒,「有次Jack着咗細佬一件Superman嘅衫,係朋友送嘅,Jack好想着返學,好細件都要夾硬撐入去,我哋惟有拎套校服返去換.去到門口校長老師喺度,我心諗死喇,校長老師見到佢着Superman應該唔俾佢入去喇,點知佢哋話:『入嚟啦,我哋明白嘅,你俾套校服我哋,晏啲有需要先俾佢換啦.』但到放學佢都係着住Superman出嚟.」
看似一件小事,卻深深打動了細So爸爸,慶幸選對了一間有愛心的學校,「我真係冇揀錯,市區嘅所謂名校實要佢換咗校服先可以入去,我明白學校個壓力喺邊度,如果老師咁俾佢入去,點同其他家長交代?」
犧牲時間換取度假式生活
細So對貝澳大讚特讚,不怕好多人蜂擁而至?「你即管入嚟啦,只要你願意犧牲某啲嘢,去換取你想要嘅生活係好合理,只係好多人唔願意犧牲,驚入到嚟變咗深山野人,歸隱田居無晒朋友.講你都唔信,依家我仲多鄰居,仲多朋友,仲多生活,只要你願意犧牲你咪試吓.」犧牲一點交通時間,去換取理想生活未嘗不可.搬屋過程當然有遇過困難,長途的搬屋,入禁區換車等問題諗起都頭痕,但對於兒子的長遠發展,「寧願一時頭痕,都唔想長遠頭痕.」
市區人假日愛到郊外玩,住郊外假日則走回市區逛逛,太太Wing笑說現在有更多朋友假日入貝澳探望,順便游水行山當度假,契媽連詩雅就最鍾意入來探望Wing.「佢成日入嚟㗎,上星期佢先走嚟搵我行山,仲行錯路,平時嗰段路都係跑半個鐘,點知行咗兩個半鐘都未行完.依家真係好多朋友入嚟,尤其夏天我哋好似Airbnb咁長滿,個個入嚟都話瞓一晚,順便入梅窩食蟹檬.」


text:
離開Shepparton,意味終於要離開澳洲,回歸香港.避世隱居提早完結係好係壞難以得知,但明明已經缺乏計劃都仍然可以趕唔上變化,確實係無法預期嘅事.
Shepparton嘅夏天相當乾燥,由安頓落黎嘅第一日起,我鼻腔一直有血.所謂有血,係鼻涕有血絲,係偶爾集中精神深呼吸,感覺到異樣嘅潮濕,原來又有血,結成血屑血塊,周而復始,然後習慣.唔知道身體健康嘅人係咪都會因適應不良而經歷血起血落,但我嗜血,染血反而歡樂,反而見獵心喜.理性限制人刻意自毀,我向來認定自毀係愚蠢舉動,但每有意外小傷,撇除事後會有疤痕殘留,單係血色素浮出皮膚表層嗰一剎那,我見到嘅往往係紅嘅熱烈同生氣.我探知唔到呢種心態係咪據講存在於人心嘅求死本能或自殘傾向使然,但因無傷大雅無關生死而可以放心甘之如飴,大抵為實.
血之於我,無可無不可,然而講唔上任何掙扎搏鬥,血原來已經以身體警號嘅姿態,無聲降臨某人嘅身上,我嘅世界.預防勝於治療,電視廣告勸世良言早有盡責提醒,但到頭來人仍然係後知後覺,誤判反常,然後到忽然確診而陷入驚恐,然後試圖強悍同樂觀,陷入理所當然嘅貪生怕死.壞消息從接收到分析,我用咗一秒去平息,又好似用咗一日去震驚.明知道無常實則有常,生老病死自有永有,但當關切自身,我地就係咁容易就可以受到煽動,甚至不由自主咁質疑惡人嘅福壽綿長,控訴命運嘅橫生枝節.假如我有信仰,或者我離可以稱為考驗嘅考驗已經不遠,而由來無解嘅嗜血,亦靜悄轉化為身在福中不知福嘅年少象徵.
冇幾耐之前,同友人傾開閒偈,佢問起我信唔信人有靈魂,而我斷然回應:我信唔到,可能時機未到.由細到大,我好中意睇啲挑戰基督嘅笑話笑片,小學嘅時候更曾經因為喺宗教功課上污辱耶穌而記過缺點.用理性用辯證去質疑宗教,強求信徒解答上帝嘅喜怒無常,嘲笑車禍生還者嘅自欺欺人,力圖令宗教理論陷於混亂,我樂此不疲.但隨年漸長,尤其是從非關神學嘅學術角度去認識宗教嘅發明發展之後,我漸漸明白到一個具有堅固神學基礎嘅宗教徹底瓦解,對全人類嘅後果必然係弊多於利,而輪迴永生天堂地獄之說,即使仍然無法令人全盤接受,但心有所寄對一般人嘅重大意義,早已經超越爭拗.上帝霸道無理表面上係自相矛盾,但實際上係一個無懈可擊嘅設定,因為佢就係要夠霸道無理,至可以同世事無常相契合.同樣,來生必然會更好嘅價值唔係在於說服,因為確診患病已經夠曬證據確鑿,佛祖會普渡眾生,只係為人嘅情緒撥出一道長開大門,皈依與否,全在個人需要,以及時機.
我細個極之幼稚,曾經誤以為宗教遲早一朝失勢,然而事實上宗教係同人世苦難相生嘅自慰工具,只要人類文明存在,永遠都唔可能消亡.神由聰明嘅人所創造,隨後因人嘅迷信得以延續,甚至主宰人類歷史千萬年嘅發展,完全係因為信神雖則唔會幫助解決問題,但無常兜兜轉轉總會令人需要依靠.遠喺農耕文明興起之前,人類見山畏山,見海畏海,無不深信神靈存在,迷信至極.當時人命生死天氣陰晴難以預料,具有通靈能力嘅巫師,就因為接通難以名狀嘅神靈,而成為值得敬重嘅權威,獲得信徒嘅擁戴,但現實難題仍然解決無方,人仍然彷徨無助.直至文明興發,神廟逐漸林立,多神宗教體系日益成形,人格化嘅神向人類保證死後至係生命嘅真正開始,形象萬變嘅神啟示生命只係無窮輪迴嘅一段小節,悟得正果嘅神看破世間無非過眼雲煙,心存終點在望嘅勇氣,信者於是比過往更能承受現實中嘅朝不保夕,悲歡離合.再到多神走向一神,個別宗教集百家之長,默默播揚聖旨,自命不凡嘅真神終於借先知之口,為創世搵到解釋——災難演繹原來早有安排,堅信上帝就可以兌換天國團聚嘅應許.當大家都為自身渺小而陷於低潮,末日救贖繪形繪聲,真主領導可保戰無不勝,勤於事功又居然導致國富民強,神權自然高於一切,榮耀歸於上帝,絕對係大勢所趨.
面對苦難,人嘅呢種謙卑係一種必然,同受到啟蒙並非衝突,亦唔係歌德尖頂足以屈就而成.再狂傲嘅人,都必然有軟弱嘅時候,而知識上嘅啟蒙,對理型嘅尋索,並唔可能抵銷如形隨形嘅苦難.食齋減壽雖然無稽,但當喺某套世界觀之中,心誠則靈,有求必應,人就至少可以為所愛嘅身邊人略盡綿力,有所作為.即使化險為夷只有千分之一可能,衣紙遇火之後亦不過灰飛煙滅,人將可以做嘅盡做過,就可以心安理得,如常夢醒.神如在,或者佢自始至終都只係一個強迫症患者,無意操縱凡人命運,只係手上有一個掣,生死生死生生死死死死生生,無終無始,亦無始無終.當次序無法自然結束,亦可以無休止重複落去,礙於無法確定規矩應當終結於生或死,於是佢只可以繼續隨機應變,順便左右光明同黑暗.而假如神同樣有煩惱,我地亦應該同情神,從而說服自己善人罪人天才凡人阿貓阿狗都離唔開一開一關,萬物生而平等,接受漫長嘅一屋暗燈.
識性以黎嘅大部分時間,我都好努力自我克制,保持堅強,因為我明白情緒波動往往只係因為一句再見所引發嘅負面聯想,只要轉身抽離得夠快夠若無其事,悲傷就唔會血流不止,天黑天光日子都係咁過.因為堅信人死如燈滅,堅信隨機嘅相遇只會以命定嘅分離收結,無神論者嘅心理關口份外難過,鎮痛嘅選擇,只淨低透過比較悲傷去減輕悲傷,but sometimes it just doesn’t work.我寧願我可以軟弱到忽然期望有下一世,有天堂或者地獄,祈求上帝准許我再有機會以某組身分擔演某個角色,甚至可以將我呢一世僅有嘅開心保存到未知嘅日後——只可惜中世紀已經湮滅,而我始終係自命清醒嘅我,要別難別,要信難信,拾遺半途,時機未到.


text:
今個禮拜嘅《Like Japan 放送室》,我哋請嚟係亞洲都有一定知名度同人氣網絡紅人,「水手服伯伯」Grow Hair(真名:小林秀章)先生!
5年前就已經著住水手服遊走東京,不時出現喺Comic Market等大型Cosplay活動,因為阿伯外形同水手服形成嘅反差萌成為焦點嘅Grow Hair其實係因為一次「膽量挑機」所以先會踏上呢條水手服之路!話說本身佢有去開一啲地下嘅活動,有時都會係個啲活動都著水手服,意外得到好評.而5年前,即係2011年嘅6月,佢發現一間拉麵店居然做緊一個優惠活動,就係30歲以上嘅食客著水手服幫襯嘅話,就可以得嘅到一碗免費嘅拉麵.佢就決定試下著住自己擁有嘅水手服答電車特登出去食喇.而呢次都成為第一次著水手服外出嘅經過.
水手服伯伯係有一份正職,所以平日都以普通嘅上班族造型返工.但放工或週末佢就會著住水手服周圍去.佢話公司嘅人而家都知道佢呢個身份.以前,佢嘅同事或上司有叫佢唔好再著,就俾唔到一個理由去說服佢.佢自己覺得又唔係做緊傷天害理嘅事,而且亦無害到佢哋,所以就一於懶理佢哋嘅要求.除此之外,水手服伯伯非常豁達.佢知道自己重口味嘅look唔係個個人都啱,所以佢唔會特登去睇或者理啲傷害或者鬧佢嘅留言.反而,佢仲更加珍惜讚佢同埋為佢加油嘅網絡留言添!
除咗水手服,水手服伯伯話都想試吓著女僕服或者lolita.但佢就話其實建立新形象係非常難嘅.佢就曾經試過著浴衣,但因為無人認得出佢係水手服伯伯,所以變咗大家都覺得佢好奇怪,避開晒.所以佢知道如果要重新建立一個look就要話好多時間再次建立形象!但佢話佢都試過飲醉酒同朋友著咗高中女學生先會著嘅「死庫水」(運動服),只係當佢清醒番就再無呢個勇氣喇.
其實水手服伯伯忠於自己嘅態度真係值得我哋學習.雖然佢話因工作關係佢有好多機會去唔同地方做嘢,但就只係嚟過香港機場兩次轉機,並未試過喺香港玩呀!希望伯伯喺不久嘅將來會有機會嚟香港同大家見面啦!
水手服伯伯真係超受女仔歡迎啊~


text:
香港Archi入學分享 | HKU Archi, HKU Landscape Archi, CUHK Archi申請程序同面試問題!
今次搵咗我嘅💁🏻♂分享吓一hku archi+landscape archi同埋cuhk archi嘅入學心得~ 希望幫到之後有意報讀archi嘅朋友!其實我唔知而家post啱唔啱timing哈哈,不過既然寫咗就想出比你地睇,覺得有用可以save住先~ p.s. 佢係經non-JUPAS入嘅,所以可能同JUPAS嘅有少少出入,但都可以當做一個參考🔥 另外,而家暑假其實就可以開始搞個portfolio㗎啦~因為畫畫呢啲嘢好難last min!就算唔開始畫,都應該brainstorm吓🧠! HKU BAAS Architectural Studies JS6004 1. Portfolio HKU archi需要你交portfolio嘅.Portfolio入面可以放自己唔同類型嘅作品,嗰啲係畫或者graphic design等等.有讀DSE VA/ IB Design & Tech/ IB VA嘅,都可以放自己過往啲作品落去~ Tips:畫得靚固然重要,但更重要嘅係你幅作品背後所帶出嘅意思. 補充:HKU Archi今年 (2020) jupas in話唔收portfolio 2. Aptitude exercise (能力傾向習作) 呢個exercise主要用嚟評估吓你對archi呢科嘅興趣同埋能力.HKU嗰時要求我3日內做完,之後用pdf send過去同埋郵寄過去. 個exercise就係要你讀一個short story然後畫畫,可以自由發揮.你要畫十幾幅畫整成一個portfolio咁,fyi我啲畫嘅排列係in chronological order嘅~ 我嗰次仲要整2個實體嘅cubes去講解嗰個story,之後影返幅相當係portfolio其中一幅畫. 另外,佢會俾幾幅畫/相俾你自己揀一幅,之後你就要再加嘢落嗰幅嘢到. Tips:如果你想知道同熟悉吓個模式係點,你Google一下就會見到HKU upload嘅一個aptitude exercise. 3. Interview 嗰時我係有2個人 (外國人) in 我1個人,過程大約20-25 mins. 4. 佢地問咗嘅問題 (我係non-JUPAS嘅,但啲問題問嚟問去應該都係呢啲,可以prep定先): 介紹吓你個aptitude exercise(你畫咗啲咩,你覺得邊個artwork最outstanding) Inspirations behind your artwork(個故事點樣啟發你畫嘅嘢/俾靈感你) 點解想讀archi呢一科? 點解想喺HKU到讀archi? 有冇呢一個field嘅相關經驗?例如有冇做過creative work? 你想喺呢一個degree入面學到啲咩? 有冇問題要問? Landscape Architecture JS6028 同architectural studies唔同,呢科唔需要做aptitude exercise.而Portfolio都係需要嘅,入面要replicate人地嘅作品,至少畫一幅creative work.咁我當時就畫咗5-6幅~ 1. Interview 正常嚟講係group interview,但嗰時我細佬唔得閒所以轉咗做skype嘅1-1 interview.咁嗰次個1-1 interview嘅過程就大約20-25 mins. 2. 佢地問咗嘅問題: 自我介紹 (大約1分鐘) 點解想讀呢科? 你覺得呢科同你有咩關係? 你對呢一科有咩認識? 有冇問題要問? CUHK BSScAS Architectural Studies JS4812 需要portfolio,個aptitude exercise CUHK唔會俾個email你叫你做,係自願性,要自己上佢個校網下載來做. 佢都有interview,我嗰時係2個人 (香港人) in 1個人,過程大約20-25 mins. 佢地問咗嘅問題: 同HKU嗰啲差唔多~ 佢都有問我有冇visit過CUHK呢間大學?🤣 我好誠實咁答咗冇哈哈 同場加映:成為建築師之路 對archi冇興趣嘅真係唔好揀嚟讀🤭


text:
學校既視藝科被稱為綜藝坊,功課政策同學校本身一樣自由,同學一個學期內做四份題材不限既作品就可以了,例如畫四幅畫咁.
呢個看似簡單既要求卻變成我地一個挑戰.阿囡畫畫一向有如抽象大師,人地畢加索,佢就不加思索.試過叫佢畫菜,佢畫左一個波然後同我講係菠菜.
好不容易捱過4份畫作,視藝科係聖誕假後要交多一份功課,今次係要同學參觀一個藝術展之後填一張工作紙.
一間好既學校一定有好家長,有好家長一定有高質既Whatsapp group.學校有家長知道呢份功課後,係group度share左一個城大攪既「動物大觀園」展,睇落相當有趣,於是就帶左阿囡去.
去到九龍塘又一城行十五分鐘左右就到達展覽館.一開門已經見到一缸類似蟹既野係門口,以為自己去錯地方.
再定神見到一系列畫卷,每張畫一隻動物.其中一張畫熊既睇落好似成隻狗咁,心諗阿囡原來古代啲人畫畫同你差唔多:
再仔細一睇原來係李時珍整既.下乜呢個人唔係整藥架咩,做乜攪埋動物呀?
正當個腦開始諗我係度睇緊乜野之時,一位姐姐走埋黎講:你睇緊既係李時珍係明朝記錄既動物畫象,李時珍本來係研究藥理,佢發現除左植物,動物都有藥用價值,所以做左呢份記錄.
哦…. 解答左一個疑問.
姐姐繼續解說:你可能覺得某啲動物畫得唔似,個原因係個畫家可能唔係對住隻動物畫,而係聽人既描述而畫.
哦…. 咪住,點解好似比佢讀左心咁既.
姐姐跟住介紹呢個展覽主要分5區,每一區用唔同角度去睇動物.例如呢區「博物百科」係講由古至今人類係點樣紀錄動物,另一區「傳說奇想」就會專講一啲由人類虛構既動物 (e.g. 孫悟空,Hello Kitty, etc) .放眼一望果然見到場館有幾種顏色既地氈,睇黎係用黎分區.
場內有好多digital interaction玩,姐姐解釋係因為負責展覽既教授來自創意媒體學院,所以增加左好多互動元素.展覽內容更加係由幾個學系合作而成,希望真係可以令參觀者用多角度去欣賞同認識人同動物之間既關係.
阿囡好興奮咁週圍跑週圍襟;見佢衝埋去一個好大既地球度,側邊仲有一個好似遊戲機咁既野但我同阿囡都唔識用:
姐姐又再及時出現,解釋只要拎住呢部野對住個地球模型唔同位置 ,就會見到果個位置會出現既動物.
點一下會見到以前啲人點畫佢,再點多下出宜家既相.例如睇下呢隻獅子:
阿囡係呢個裝置玩到不亦樂乎,幾乎全部動物都襟左一次.
趁阿囡掛住玩我捉住呢位好似識讀心既姐姐傾計,初初以為佢係讀心理學,原來佢係讀文化系既學生.佢話呢個跨學系既合作,每個合作學系都有學生黎幫手;佢對展品既認識除左一啲係自己既學科知識,同時都係因為自己有再對展品既內容同背景溫習過一番.
講左成篇,我其實只係講左一區.場館每一區既主題都相當值得參觀而且仲幾多野玩,我仲睇得開心過阿囡.除左有趣既展品同埋佈局,更值得一讚既係「讀心姐姐」一路適時又詳盡既解說,令我地玩之餘真係拎到啲知識返屋企.
係度真心向大家推介呢個展覧,仲有大約三個星期,不妨帶埋小朋友去睇下:
- 展覧:動物大觀園
- 地點:香港九龍達之路香港城市大學劉鳴煒學術樓十八樓
- 開放日期:2019年1月4日至1月20日(呢個已經係特別加長左既時間)
- 開放時間:每日早上十時至晚上七時 (逢星期一休展)
- 網址:https://www.cityu.edu.hk/2018-animal/visitorinfo
咦話時話…阿囡你張工作紙呢?


text:
「裝修前準備~保留物品」
好多人裝修時,都會同 designer 講 「我想要多啲櫃, 多啲收納空間, 因為我好多野.」
上集同大家提過,裝修前要解決物品暫存嘅問題,當然而家可能幾百蚊就可以租個迷你倉放住先.
不過呢個係咪一個最好嘅解決方法呢?
迷你倉可以解決暫存嘅問題,但係暫存只係講緊暫時性,換句話講,裝修時都要預留一啲空間黎放番啲野.
其實有一個更簡單嘅方法 — 就係消滅佢.唔好話裝修,其實每次你執屋,你都會發覺有好多唔等使嘅野.例如各式紀念品,收藏品之類.或者有啲野買左番黎,用左一次就冇再用.只要你將呢類,兩三年冇用過嘅野放棄,你會發覺你多左好多位,少左好多雜物.咁樣做除左可以減少存倉費用,亦唔使刻意再制造一啲收納空間去存放.
至於好有紀念價值,或一啲珍藏,就係同 designer 溝通時,比一個專屬位置佢.咁以後,除左可以有寬敞啲嘅生活空間,亦可以令到設計更加靚.
點決定啲野要唔要呢?近期睇左本書,入面有個方法幾好,同大家分享下.首先,將你所有野分成兩類,一類常用,另一類唔常用.分好之後,等一個月,如果唔常用嗰堆入面嘅野,一個月都冇掂過,就乾脆放棄佢喇.
有冇發覺每次去旅行,就算酒店房好簡單,都會覺得好靚呢?好大原因係因為冇雜物,所以裝修執屋時,不防諗清楚有咩野係可以掉,絕對會對你嘅生活環境有改善.
工程小知識
暗門不暗
近年裝修好多人會想整暗門,原因係咩我唔清楚,不過相信好多人係道聽途說,話整暗門靚啲.
到底做暗門係咪會靚左呢?好多時見人做出黎嘅「暗門」,成大條門罅四邊見晒,咁樣真係靚咩?咁仲算唔算暗門?其實做暗門非常考設計師功力,如果功力唔夠,效果一定強差人意.與其做一隻係人都見到嘅暗門,不如光明正大做番見框,效果一定會比較好.
謝夫
#PT201841005


text:
一邊嘆靚景一邊吃喝玩樂,享受生活,中環上環 Party Room
工作咗成日,放工後終於有翻自己嘅私人時間,想一洗今日嘅疲累?去酒吧happy hour,但喺酒吧都成日都去㗎啦,玩黎玩去咪都喺扔飛鏢同玩骰仔,而且嗰到又人多又吵,點様放鬆到呢?
相信好多打工仔都因為成日工作而無咗好多时間同朋友相聚,每日放工就已經攰到想翻屋企訓覺,如果有一個舒服嘅環境,俾你同朋友吹下水飲下酒,同時又可以令你好好放鬆下,喺咪求之不得呢?或者你地想打破工作带俾你地嘅沉悶感,出去狂歡下,book partyroom就喺一個好極嘅選擇啦!唔洗去到觀塘 Kwun Tong,旺角Mong Kok咁遠都得㗎,中環Central 上環Sheung Wan就已經有派對場地提供,有啲仲喺露天嘅,到時面對住開揚嘅海景飲下酒,不知幾寫意.喺特别嘅日子,例如除夕夜,Reubird更加推薦你地book嗰到嘅場地,到時就唔洗去啲人山人海嘅地方,都可以同屋企人或者朋友望住ICC倒數啦!
成日去觀塘 銅鑼灣 葵芳Party Room嘅你地,都不妨去下中環 上環嘅 Party Room 啦,嗰到雖然唔喺開喺工業大廈入面,場地都好大㗎,一定可以容納到成班人,60人都不成問題,其中有一間喺兩層嘅.而且交通方便,好易就搵到目的地,路痴都識去!除咗有露天場地同自助吧台同可以BBQ等等嘅好處之外,嗰到亦提供一啲飲酒games,例如Beer Pong同Flip Cup,令你地有更多嘅樂趣.嗰到更有一間好特别嘅party room,佢喺一個螢光派對場地,你地可以利用螢光粉筆,畫喺畫板上,亦可以畫喺對方嘅身上,一齊影相,喺一個好唔錯嘅打卡方法!你地更加可以攜帶寵物去玩㗎.
唔洗驚去中環 上環book場會好貴,只要你地用Reubird平台發出查詢就已經有優惠㗎啦,亦有partyrooms提供特别優惠,有d 只要你 提早book就可以享有優惠,真喺好抵㗎!快啲約朋友去嗰到嘅party house happy hour啦,好好珍惜一齊玩,一齊癲,同埋可以傾下計嘅時光呀!


text:
十個有九個去過日本嘅都有行過激安の殿堂,
因為果度有好多得意野睇,好多野買,仲會有好多層行到腳軟.
竟然,香港觀塘都有(激安の殿堂)?
今次我就去咗行下,究竟入面有d咩買?即刻一齊睇下啦!
一睇到個門面,嘩!真係同日本果個九成似!即刻入去睇下啦!
呢間舖只得一層,但入面都幾大吓,所以放到好多貨品~
去嘅時候係下晝3點左右,人都幾多吓,但其實果時已經過咗lunch hour,
所以可能除咗寫字樓嘅人,附近街坊都會幫襯~
擺門口嘅有1set鼓,小朋友會唔會鍾意呢?
如果帶小朋友黎行,佢地一定有排揀,玩具多到數唔晒!
女裝就有幾對鞋係度啦,但係有d嘅牌子就係外國嘅~
佢就冇好似真正嘅激安の殿堂咁好多藥妝,水手服啦~
電視雪櫃樣樣齊~但其實如果買電器,我諗好多人都會揀番去電器舖買啦~
呢部機就犀利啦!佢直接可以擺番麵包係上面烘,但唔知係咪真係夠熱呢?
一d咖啡機同電水煲.電水煲就$399,佢寫住係2分鐘就煲到水㗎!
空氣清新機,香薰機,按摩器,連printer都有!
食物區~
其實入面嘅野食普通超級市場或者759都有,唔算特別.
而價錢睇過都唔係特別平㗎咋!
所以,其實唔算好吸引~
家品就佔咗大部份位置啦~
鍾意食甜品嘅女士們就可以買呢個架黎擺cake,影相都幾靚!
連花都有得買~
會唔會情人節紀念日諗唔到送咩俾女朋友就可以係度揀啦!
但價錢,都係唔平!
上面嘅鐘都係140蚊左右,其實就唔算平啦!
總結呢,呢間舖其實就只不過係普通賣家品嘅店黎嘅,
但做生意最緊要有賣點,相信呢個招牌都吸引到唔少人入去買野嘅!
如果你咁岩住附近,都可以行下睇下揀唔揀到野啦!
但如果唔近,就唔建議特登去啦,因為舖入面唔算特別~
地址:觀塘成業街20號怡生工業大廈地下
營業時間:11:00a.m-11:00p.m
下次見啦!


text:
作者: Jason
Associate in Public Relations and Communication / 公關傳訊副學士
如果大家對HKCC課程理解比較深的話,大家應該會知道HKCC分成- 人文傳意 Humanities,科技(Science),社會科學(Social Science),工商(Business),設計(Design),健康學(Health),然後各自有相對應的UGC/ Top-up 課程.PR最特別的地方,係佢張商科同文科課程combine埋一齊.
收生要求(詳情請參考返院校官方網站)
- 2019-2020 要求係 15.45(平均值)20(最高值)
- 香港中學文憑考試五科(包括英國語文及中國語文)達到第二級或以上.
優點
- 課程內容廣泛,出路多元
- 科目內容比較容易掌握
- 相較於傳統文課易攞高分
缺點
- 同大部分副學士一樣比較多學術範疇,適合升學而非就業
- 非專業課程
平時大家認識的PR會比較傾向屬於Business範疇,但HKCC PR就擺係文科,同傳統文科例如翻譯,英文放埋一齊.出路方面其實算係幾廣泛,當中同PR最有關的有BU既PRA – Public Relations and advertisement,cityU既Media and communication 同埋 Television Broadcasting;商科方面會會有CityU Marketing;而文科就會有港大文學院,不得不提的係有人會入到中大Journalism.當然啦話佢出路廣係因為社科都會有唔少人讀既,例如中大global studies 同埋CityU Asian and international studies 都會有人讀既.
喺呢兩年期間呢,你需要修讀8個必修科同埋4-5個選修科.第一個semester 既時間表係由學校安排的,換言之,你係唔可以同科唔同班的同學一齊上.我當時個program就大分左三班.CC 每一個course主要係兩小時Lecture 同一小時tutorial.Lecture 係大班教學,tutorial就比較係細分小組,做練習同presentation.每一個subject都有佢各自既計分方式,比較常見有Assignment,quiz,presentation,participation,test,exam呢D.所以大概係15個小時一個星期既上堂時間.其實計計埋埋真係讀同PR有關既課程應該得Coporate Communication 1 & 2,Marketing同埋PR writing 會比較關事.
課程心得
學生可以根據個人興趣去選課,但如果想入大學的話,我會建議選讀一D有比較重Examination/test既course.Exam通常佔總分60-40%,換言之只要溫好個Exam你就好有機會攞好grade啦!!!由於hkcc gpa 最高係 A+ (4.5),所以一科好grade對於整個Sem GPA都好有優勢.選課方面我會比較建議選擇D有Exam記住通常HKCC每個program都會有舊生分享環節,記得唔好錯過啊.因為自己program既師兄師姐不論係升學定選科都可以比D建議你.另外,大部分project同assignment既目的係攞分,唔係真係高深學術討論 (想學術討論麻煩你入大學慢慢學),所以建議你可以做project/assignment既時候多D問吓你個lectuerer意見,跟住佢地想你做既方向做.因為某D科目guideline比較含糊,所以最好都問一問.
報考大學
正常黎講除非你sem 1 gpa 好好,如果唔係都要等二年先可以入返UGC.每間大學比你apply non-jupas program 數目唔同.例如CityU 係只要有錢就可以不停報,唔需要priority,但係CU HKU 呢D就要,所以要望清楚報既日期同費用.之後要準備personal statement同reference letter.personal statement唔需要太長,但grammar 一定要100%準確無誤,可以搵你既lecturer,朋友proof read.而reference letter 就可以搵比較熟既lecturer寫返.另外,好多non-jupas program 都係要interview既,尤其係Marketing PR 呢D會著重Presentation同discussion skills.所以除左有GPA之外,prep interview對於PR 同學仔都好重要架!通常大家要prep基本野 好唔同長度既self intro,點解對呢個program有興趣,點解要揀你等等.之後要有一定既知識基礎;上堂學左既野講得返出黎固然好,但都唔好唔記得prepare多D實例.例如近期既新聞點樣relate去你既學科度,如果係你點樣做先好.建議多d留意時事同埋一D update 既 page.
個人經歷
小弟第一個sem成績其實完全係唔好既,因為英文好差 ,而且當時要讀既科比較少係重examination,所以GPA 比較低.適應左個之後GPA就keep住有好轉,之後Exam為主的商科多左,個result都好左好多.因為HKCC既Exam題目基本上同Tutorial做既模式大同小異,所以只要你夠勤力既話,做熟tutorial exercise同埋背左份notes佢,Exam應該唔難.(相信我大部分野真係可以死記)而係group project方面呢,伏隊友基本上係每個人都會遇到既問題,尤其是係第一個sem大家無咩認識.所以sem1 開始就要留意下身邊既人啦!另外,一班好既朋友可以令你project更輕鬆,亦可以係成為你asso入面美好既回憶!我覺得時間管理同埋問人其實都好重要,lecturer同師兄師姐比左好多意見關於reg科,報大學同點讀書等等.
讀唔讀有咩考慮?
上面講過PR出路,咁點先適合我自己啊?
我認為主要有3點你要思考.
1 分數 – 你既分數係你入唔入到呢個program既第一個最客觀既指標.如果你有3.8的話基本上舊生報過既你都有機會入到,特別係無interview既subject.
2 出路 – 你應該知道自己將來想係邊個方面發展,然後先選擇你既科目.
3 興趣 – 一個program入去都要讀2-4年不等 所以要認真思考吓係咪適合啊.
課程網站
https://www.hkcc-polyu.edu.hk/en/programmes/associate-degree/programmeDetails.php?sid=13


text:
「你有皰疹,即係性病呀.」醫生話.
當下我本能反應咁講咗一句:
「吓,我同女人搞過野咋喎.」
「咁又點,不嬲男定女都要安全性行為嫁啦.」醫生即時應對作出反擊,相信佢年中都見唔少我呢種戇鳩病人.
我,好好地一個女仔,踏正二十歲,花樣年華.
性病呢嫁野平日都係起Google search下,都明白自己係屎忽痕,無野搵野黎驚.但由我聽到醫生個句,喺個一刻,我真係嚇到鼻哥窿無肉.
我算安守本分,有固定伴侶,無玩3P無SP,咁都可以中招.算點?
醫生話口未完,又再補多一刀:「有冇打算驗埋梅毒同其他性病?」
縱使個一刻,我個心一萬個唔信自己有病,好嬲點解係自己中招,但最後我都係死死地氣搭Lift上去驗全餐.
大佬,我怕死呀.
睇到呢度我同大家講返清楚少少先,最後係誤診,全部results梅毒愛滋皰疹淋病都係Negative.
在此大致交代下起因,只不過係同女友去日本旅行,係酒店房玩得太激,下面整損咗.
去到海灘玩浮潛又唔醒起,海水引致傷口發炎,繼而發燒無力外陰潰瘍死人野乜乜柒柒.
而收到醫院份Report之前,我係足足等咗一個月.
一個月入面其中一個禮拜,瞞住香港所有識我嘅人,我自費加女友補貼嘅情況下,偷偷地搭飛機回港睇醫生,並係airbnb租咗位於銅鑼灣嘅唐樓.
呢段時間,我自己一個人住.日頭就對住劏房個天花板喊,喊到厭就google search個病,點防止傳染畀其他人,點樣減少復發.妹完Google,夜晚就妹下大陸百度吧啲Post.(香港比較少網民討論皰疹)
個陣突然見到有一班患有皰疹嘅網民留好多言,紛紛鼓勵安慰大家,講咗好多個控制病情嘅方法,提供曬餐單,列埋美國Research.本身我都好怕大陸,唔信大陸啲野,但個一刻見到佢地嘅留言,對軟弱無助嘅我黎講,係一股暖流,算係雪中送幾舊炭.
以前細個就成日睇某登嘅Post,見到有文員仔,都不禁會諗,當自己真係有性病,個心態會係點?
宜家諗起個陣時,到真係黎料.
其實我最最最最擔心唔係自己個西幾時再生曬水泡,幾時再潰瘍,幾時再沖涼柯尿都痛到喊.
我最怕係傳染畀身邊嘅家人朋友,最怕佢地為自己嘅病傷心,擔憂.
經過呢單鬧劇,因為自己嘅切身經歷啦,明白到其實班患者最擔心最在意唔一定係病情,係佢地一直長久建立嘅社交圈,社交生活,人與人之間嘅信任會變成點,會唔會因為自己嘅而係剎那間崩塌.
而且都同時感受到,香港地,性知識仲係好落後,包括我自己.
網上好多人認為只要個女人食咗避孕藥,就可以盡情扑野,任食下仔仔囡囡都唔怕.而有更多人亦都唔知,生飛滋唔好幫人口交.
仲有人話搞完野沖涼可以防止懷孕,好鬼離譜.
明明Sex呢樣野,基本上個個人都要Deal with.
但由小學到中學,上過嘅性教肓堂五隻手指數得曬.
我可以同大家講,我九成嘅性知識,都只係靠自己實踐,仲有PornHub,而我到今日仍然係好多野唔曉.
由衷地感謝個天,畀我有呢次經歷.
如果唔係,我應該仲係以前個個,覺得女人同女人搞野永無死嘅戇鳩.
平日唔睇唔問唔傾唔學,唔通真係要醫生同你講個刻先醒先科普咩,Safe sex is great sex 呀.


text:
29歲尹詩沛由「御用妓女」變「御用師奶」 笑言唔同年代妓女都拿捏得好好
撰文,圖片:東方新地
尹詩沛由「御用妓女」變「御用師奶」
尹詩沛自2010年讀無綫藝員訓練班入行,至今已有十年,一直演出閒角,曾被封為TVB「御用妓女」,她笑言:「其實喺訓練班畢業之後來來去去都係演秘書,護士或者妓女嗰幾個職業,我試過一日走三組劇,三組都演唔同年代嘅妓女,所以我依家已經拿捏得好好!」有網民指尹詩沛年紀輕輕已由「 御用妓女 」變成「 御用師奶 」,但她笑說自己只在《 十八年後 》和《 迷網 》中做過師奶:「 我諗又未去到御用嘅,我嚟緊都30啦,唔會介意去演咩年齡,最緊要出嚟冇違和感.」
藝員訓練班出身做街市婆娘入型入格
斬豬肉恰老公飾演惡霸街市婆娘入型入格,一出場已經勁搶戲,潑辣過後,接到老公死訊後的崩潰爆喊,極之催淚,演技超班.原來扮演阿娣嘅尹詩沛畢業於24期藝員訓練班,入行十年浸足十年,自然有演技有經驗做乜似乜.為咗做好豬肉婆呢個角色,尹詩沛喺拍攝前專登入街市豬肉檔搵專人教揸刀斬豬肉,企足成日進入角色,做足功課所以咪夠霸氣又夠搶鏡,被觀眾留言盛讚囉!
29歲有樣有身材 與劇中角色差天共地
角色登場後唔少觀眾喺專頁留言讚佢入戲,夠晒乞人憎,市井味出晒嚟,尹詩沛多謝完觀眾都不忘澄清番:「你哋信唔信,其實我真人好斯文㗎!」睇佢網上po啲相,有樣有身材,又真係同劇中角色完全係兩個人囉!


text:
好多人都好鍾意去東南亞旅遊,一方可面可以睇到好多古色古香嘅建築物,價錢亦十分划算,今次佬小編要推介嘅係越南河內嘅夜生活比大家.
河內係越南工業,文化中心,而且係城市入面都會見到好多名勝古跡,充滿著人文歷史嘅氛圍.不過到左夜晚,又有咩玩呢?原來有係河內樂天酒吧頂層──露天酒吧Top of Hanoi,好岩情侶,旅客去飲酒放鬆下,由於餐廳位置係樂天大廈嘅頂層,有65層樓咁高,顧客仲可以一邊享受美食,一邊欣賞下成個城市壯麗嘅景色.
Top of Hanoi可以話係河內好高級嘅酒吧,所以價錢比一般酒吧貴啲不過可以欣賞到成個城市嘅夜景,好多去過嘅客人都覺的係值得嘅.酒吧係以小酒館風格為主題,如裝修古典風,時尚音樂,餐酒美食,都吸引左好多遊客,當日佬小編見到韓國人比較多.另外,夜晚比較大風,建議做足保暖措施,酒吧服務員都好細心,見到天氣凍都會為客人提供毛氈呢!
而且,酒吧嘅風格行高檔路線,同河內嘅整個地區風格係相映成趣.河內街道,建築物,甚至人民都係比較樸素,但Top of Hanoi成功打造成一個較為另類,多元代特色酒吧,令當地人同旅客多左一個夜生活消遣地.
如果大家去河內旅行時,都想放鬆心情,咁就千萬唔好錯過呢間浪漫迷人嘅酒吧啦!
注意:
-成間酒吧只可以容納128位客人
-未滿12歲嘅兒童唔可以進入酒吧位置
-唔可以著拖鞋或者無袖嘅衣服進入酒吧
-消費要加一服務費,稅


text:
今日個個都寫番句『差不多冬至,一早一晚還是有雨』,主要覺得歌詞係今日異常應境.但係有稍為了解香港氣候既情況,其實唔係應該反而覺得有D奇怪?
香港係北半球既亞熱帶氣候,去到十二月既冬至,理論上就應該係已經係入隆冬之時,受到強烈東北季候風影響.季候風係由北邊既高壓區吹落黎,極地氣團向南湧下,亦即係所謂既冷鋒,於是會為整個華南區帶來既係乾燥同埋寒冷既天氣,按常理,係唔應該會輕易落雨.呢個就係我地成日講既Hot wet summer, cold dry winter.
為左唔好等自己信口雌黃,其實我又要再一次介紹一下香港天文台係有好好整理到二十四節氣既香港氣候資料,大家唔難可以搵到由一九四七年到二零一五年既數據時間序列.原來係過去近七十年入面,有五十五次冬至都無任何既雨量紀錄,而平均既相對濕度係百分之六十六.就算係有雨,都係其實講緊一兩毫米.而落得最多既一次,就已經係一九七一年既冬至,果日落得二十點一毫米既雨量紀錄.
講得落雨都唔爭在講埋氣溫.我係五點半鐘睇到氣溫係超過廿度,而濕度係百份之九十五.過去多年平均,冬至既溫度都低過二十度,其實最低一次係一九九九年,得十度.從呢方面睇,地球係咪真係有暖化定無暖化,大家自己去判斷喇.


text:
2015年9月27日星期日
齋人食齋醬
超級月光
2015年9月24日星期四
日,韓風料理
2015年9月23日星期三
純素蜂蜜抹茶鬆餅 Vegan Honey Maccha Muffin
其實我都跟過好幾個唔同食譜整 vegan muffin,但始終發覺無加雞蛋落去整的話,個 texture 入口係會比較黏口,中式發糕情況都一樣,但好多人又話唔覺,唔通係我要求太高!? :-w
呢個 muffin 都係參考自型仔廚師 Ryoya 嘅 Matcha & Adzuki beans Muffin (vegan) 食譜,算係我整過咁多 vegan muffin 之中 texture 最好,相對叫做無咁黏口,但我覺得始終都係唔及加咗雞蛋般清爽.
日式醬油燒飯糰
依家天氣熱,我好多時第二餐都會整壽司食,但係整壽司都幾麻煩,要預備好幾種材料,之後又要捲到唔散,都有一定功夫,如果時間唔夠的話都真係唔好攪喇!
呢次又試吓跟型仔廚師 Ryoya 整個功夫少得多嘅醬油燒飯糰,不過第一次整毫無經驗,真係有超大進步空間呢! :P
2015年9月22日星期二
義工禮品
Pinkdot 當日,有贊助商贈送禮品俾每一位義工.
其實整個活動能夠做到免費入場,免費任飲任食,又提供所有音響器材作音樂會用,都係多得各大商業機構支持及贊助,當然,大部份都係外資大行,投行,銀行等,華人企業就只係佔少數啦!
2015年9月21日星期一
繼續做義工
既然都已經提早開始咗做義工嘅計劃,咁就唔好俾佢停.
由於自己喺工作同生活上,某程度上有好幾方面都屬於少眾,所以好清楚當中被人誤解,甚至係歧視的感受,所以我一直以嚟都希望做義工嘅服務對象係一啲易被忽略及誤解嘅少眾.加入「WeWah 音樂家」係幫基層家庭嘅小朋友圓夢,打破只有相當經濟能力家庭嘅小朋友先至可以學鋼琴,而今次呢份義工嘅對象就係 LGBT community,所以噚日由朝企到晚,攰到爆之餘仲曬到變咗隻燒豬.
Pinkdot 原本係由新加坡發起嘅一個活動,提倡建構「平等互愛,多元共融」嘅社會,活動係一個大型戶外露天嘉年華會,LGBT community 邀請自己家人及朋友一齊出席,與一家大細及朋友一齊野餐,大家開開心心一齊玩.2014 年就引入到香港,所以今年已經係第二屆.
2015年9月16日星期三
瑞士手信
2015年9月14日星期一
素食晚餐
2015年9月13日星期日
南乳粉葛蘿蔔燜豆腐
烤焗茄子 Oven Roasted Eggplant
有機蔬菜
上次咪話 Ernest 媽咪送我麵包,醬料同有機蔬菜嘅,今日繼續睇埋啲蔬菜啦!
又上一課
早兩個禮拜做清潔,抹到電腦枱時就發現電腦螢幕個火牛凹咗,形成一個氹嘅形狀,當時只係覺得奇怪,但並無注意到問題.直到禮拜四晚上網,好友喺 Facebook 錄音留口訊俾我,因為太細聲嘅關係,一定要將個 speaker 貼近耳邊先聽得清楚,正當我拎起個 speaker 時,個螢幕突然斷電熄咗,我知道一定係郁咗條電線,所以諗住移番好條電線啦,點知一郁就出事喇,睇住個火牛爆火光,跟住間屋就漆黑一片,全屋啲 fuse 都跳哂掣!!
因為其實當時係仲有其他嘢正在做緊,所以必須要嘗試開番部電腦登入自己 account,再接駁手機上網繼續完成工作.喺無咗電腦螢幕之下,居然我都可以摸住個 mouse,click 入自己 acoount 之後再輸入 passwork 成功登入,我都真係服咗我自己!! :P
2015年9月10日星期四
為您而煮
自從得番個超細嘅臨時街市之後,買嘢真係好唔方便,不單只每樣種類只得一,兩檔,有啲檔口好似衣紙,凍肉,賣花等根本一檔都無,所以如果真係要買的話就迫住要行到老遠嘅街市先可以買到!
往年都係習慣買花,但今年就無喇,其實新屋嗰邊個商場最近都開咗間花店,但係就賣得幾貴.其實貴都唔緊要,又唔係成日買,但係又貴又唔靚兼又無乜選擇的話,真係唔多願意幫嚫囉!所以今年就改咗煮齋俾您.
2015年9月9日星期三
多謝哦!!
2015年9月8日星期二
姬松茸豬骨煲節瓜湯
見到我煲肉湯係咪覺得好出奇呢!?真係 N 世都唔會煲一次,因為怕麻煩嘛,又要洗肉,又要汆水,汆完水之後又要洗多個煲,煲完湯之後個煲又一定要用洗潔精洗先洗得乾淨,比起煲素湯真係多好多功夫,不過因為今日無太多時間留喺屋企預備餸菜,所以就用豬骨煲湯,有瓜又有肉食,可以煮少碟餸!
2015年9月6日星期日
IKEA 又入貨
訂閱: 文章 (Atom)


text:
到了Colombo第三日我地本來諗住去海邊走走,去左Galle Face諗住有野睇下同行下,點知其實都無咩野睇,係夜晚先有小食檔睇下,我地係Galle Face Hotel飲左杯咖啡影左下相講左句行程最尾個幾日就要黎住返晚舒服下.之後我地都唔知去邊,搵左個寺距離大約有7km,坐Uber大約700rupee,雖然得7km但係都坐左好耐因為都係泥路.
一落車就感覺到同市區非常唔同,個門面好大,我地一落車就有位阿伯走埋黎,我地以為佢係工作人員,比佢fake左,佢見我著短褲就偏哂嘴,係度話nonono,好彩我地帶左圍巾,佢搶住要幫我圍好,又帶我地入寺,到最後都係個招,就係問我地攞錢,求其用左幾十蚊打發左佢走,係一個好古怪既阿伯,不過佢都唔算好過份既.(圖下橙色裙就係個阿叔喇)
金色寺入面有好多壁畫,但係個阿叔係咁行得好快,個陣時以為係要有個guide跟住所以就行得好快,其實就係人都入得既.依度除左曬就係曬,但地下都唔係好熱所以赤腳都幾舒服的,好多人係樹下乘涼同埋修道(?) 唔係好肯定,有人係度念經亦有人係度訓覺.普遍既人都幾nice,即使係遊客黎觀光佢地都對我地露出微笑,除左人,依度最多既係貓,佢地真係會望住你,然後係度喵喵喵.行左個幾兩個鐘之後就去附近食野了,依度係鄉村地方,好多好地道既餐廳,我地搵左間有客人既,無冷氣,食炒飯,出期地好食呢,就係廟行一陣就到.
Don’s bakers
一個炒飯都係300rupee左右,仲要係好大碟!仲叫左noodle,以為係有湯,點知係炒米粉,不過都好好食!


text:
國皇B 已經六個月了 !
早兩星期同文迪去左吳醫生到覆診.醫生佢既生長情況都好ok, 文迪當然順口問下醫生BB尺寸點樣, 佢話宜家已經有大約兩磅, 算係中碼BB
對於我地兩公婆黎講, 我地都係標準Size, 無"高病" , 國皇B唔係細碼已經好好.
BB你要吸收多D,KEEP住做個中碼BB喎.因為都係開刀,出黎大碼都OK 架
高D型D 嘛 .不過因為我宜家先至係6個半月, 所以仲有變數,
總之一切都正常就放心晒喇.
文迪體重都算正常, keep住唔好重得太快就ok !
開頭唸住照4D呀!!!因為可以照到BB個樣嘛,可以知道國皇B似我多啲定文迪多D,不過由於要大約要$800~$1200,決定過之後都係唔照la..留番個D錢出黎買野比BB仲好 !
睇下個收費清單,樣樣野都唔少錢架,個4D 已經係算低消費,個high resolution scan 要成$4500 ...好明顯有D昆人既成份
睇完醫生之後, 我地就走左去行街買野, 我地問人借左張證去買野,當然係買BB野啦.
因為我地有張BB生活用品清單, 應該係大約係媽媽狀態好既時候開始預備嘅(~5-7個),文迪亦整好晒checklist excel 同點算物資,不過原來張清單一d都唔可以睇小!,有成百個items...遲D有機會Upload 埋出黎先
而我地亦開始執緊個走佬袋,差不多已經執齊架la..
BB, 你要加油呀 !! 我地已經同你準備左好多野,等你三個月出黎之後比你用架 !
Note: 呢個係BB既玩具之一,由Anut Mandy 提供. 好彩呢D野唔駛一定要買,同唔係一出世就買,O甘大件,如果唔係都幾金啦!


text:
呢排勁留意Desktop新聞, 因為真係好想出返部! ASUS剛公佈會推出內置NFC,Qi差電功能桌上型電腦— M70 PC! 機價發售日期未知, 不過睇見佢同好多流動產品嘅整合性, 相信有機會成為大趨勢!
首先講講佢NFC功能, 其實真係做得幾聰明, 只要你將部NFC手機放上去, 佢就會自動配對(呢啲就梗架啦!), 之後你就可以用手機走入Windows裏面, 分享檔案或執行程式, 其實有啲啲似遙控電腦一樣!
不過最好用係佢個Backup功能, 只要你裝有NFC Express軟件, 你就可以將相片,影片,電話簿等Sync入電腦; 而且只要你Sync過一次, 下只再放機上電腦, 佢就會自動Sync返嗰幾樣嘢項目, 唔會多又唔會少(例如你只Sync相片, 不次佢亦只Sync返相片)!
另一個我至愛嘅, 係佢有Qi無線充電功能, 係! 我知佢係日本手機用嘅無線叉電制式, 不過香港腦場已經有加裝電路板產品, 令大部份熱門Android手機都玩到Qi(基本多數係可換電手機款式, 只要插一張紙咁薄嘅電路板, 喺電池同手機接觸位中間), 所以大家可能都可以玩吓無線叉電嘅快感! 不過更爽皮嘅, 係佢喺M70 PC裏面加咗個Uninterruptible Power Supply (UPS) , 其實就類似係儲電池+記憶體嘅混合體; 有咗佢, 就算電腦喺關機狀態, 都可以做到Sync資料(電腦再打開電池時, 會將資料從記憶體寫返入HDD)同無線叉電等功能.


text:
再過幾日就喺三月八嘅「38婦女節」啦!百貨公司,化妝品專櫃同藥妝店喺時候推出大減價優惠,吸引平時精打細算嘅女人,趁呢波「女人購物節」買野犒賞自己.
除咗主商品打折,吸引買氣,間唔時放出吸引人嘅禮贈品,舉辦會員活動等等亦都喺吸引人氣同引起話題性嘅方法!
好多有名化妝品品牌知道禮贈品對於活躍會員,刺激消費嘅重要性,每年都落重本嚟製作專屬嘅禮物訂造.
-
USB手指訂造
好似CHANEL就好睇重周年慶嘅滿額禮,每年都會吸引好多人換購,之前送出嘅經典COCO唇膏造型USB手指訂造就喺用經典熱賣商品嘅外型製成USB手指,完全同商品&品牌形象好match.
另外,嚟自紐約嘅設計師品牌—Kate Spade,則喺將USB手指打造成煲呔同戒指造型,結合番Kate Spade簡約,可愛同繽紛嘅設計特色.
-
多功能化妝袋
化妝袋一直喺好多化妝品品牌同服飾店家送禮製作嘅熱門選揀之一,無論喺簡單大方嘅品牌crossover,又或者華麗嘅設計款,針對女性使用需求同定期換新嘅習慣,化妝袋一定喺最安全,接受度最高嘅送禮方向.
換言之,其實呢個送禮嘅背後有個風險,就喺變為「食之無味,棄之可惜」嘅下場,亦姐喺咁講:喺個令人冇咩feel嘅禮贈品.因為每個品牌都喺送化妝袋,一場周年慶就會拎到3-4個新嘅化妝袋贈品,根本就用唔到咁多!
所以,就算決定製作呢類贈品,建議可以考慮增加化妝袋本身嘅實用性同使用範圍.例如用防水布,隱藏式掛勾,手抦,令化妝袋除咗可以收化妝品,仲可以作為旅行,出trip用嘅盥洗包.
-
品牌產品嘅試用裝,旅行組
冇錯!分成細包裝嘅產品試用裝喺最符合品牌宣傳效益嘅禮贈品.一方面可以推廣新上市嘅產品,畀佢地嶄露頭角嘅機會;另一方面容易令消費者有種買到賺到嘅超值感.
女權意識抬頭,薪水收入都有提升,其中女性商機唔能夠睇小.無論喺38婦女節,母親節同之後一連串嘅周年慶等等,間唔時推出唔同活動,製作出奇制勝或者體貼入微嘅禮物訂造,唔單止可以提高業蹟,亦都喺長久經營品牌人氣!


text:
17
13
1
港鐵葵芳站 E 出口, 步行約2分鐘 繼續閱讀
電話號碼
56282028
營業時間
今日營業
13:00 - 21:30
星期一至日
13:00 - 21:30
付款方式
其他資料
餐廳運作模式 - B類
加一服務費
食家推介
呢間泰風so嘅豬肉生菜包($38),一直係我喺葵廣搵泰國嘢黎食嘅首選.如果食得少少辣,推介食小辣或中辣.如果覺得生菜唔夠飽,個豬肉用黎撈飯,都好好食㗎!份量之多,女仔一個食,一個豬肉生菜包,已經可以做一餐😋...#FoodieS #泰國菜 #葵廣美食 #葵廣 #葵廣掃街 繼續閱讀
見佢舖頭名幾有趣,啲野食大部份都平,賣相亦都睇落唔錯.唔想食太多澱粉質,見佢有海南雞沙律,第一次見,幾特別,所以就叫一份試下,外賣拎返公司先食.無論海南雞定沙律,一直心目中都唔辣,雖然佢味道係惹味,雞肉既份量都算多,而且口感好,算滑,只不過食完勁口渴,唔知佢係咪多味精?而且佢辣到我狂咳,店員無同我講係辣,覺得呢方面要改善,應該要問客人辣度,或者要唔要有辣味?始終好少海南雞辣.整體性價比都幾高,始終只係35蚊一份,都無得太多要求既,如果辣度可以自選,咁就會比較好少少. 繼續閱讀
dealondealon 等級4 2020-07-05
738 瀏覽
黎到葵廣一定要搵野食既,今次我就買左個芒果四色糯米飯,試下有無泰國既味道🤤.唔知點解我一拎就見到四色變三色,可能蝶豆花賣哂啦,都唔緊要,我自己都鍾意原味.咁當然即刻落奶啦,第一件事我係食芒果先,咁都唔錯既,係幾甜🤩.之後就食糯米飯,試左個班蘭味,係幾香既,都食得出有班蘭既香,唔係就咁上左啲綠色既糯米飯.之後黑糯米同白糯米都正正常常,中規中矩,都係食開既糯米飯味🥳.依個糯米飯絶對係可以幫我一解思泰國既愁🤣,希望快啲可以去泰國食啦. 繼續閱讀
葵芳廣場向來多美食,行過呢間純粹突然間想食芒果糯米飯見到做晒宣傳,好多大台都報道過四色芒果糯米飯好似係招牌貨於是叫一兜試試最期待嗰隻黑色糯米竟然無晒貨得返傳統白色,班蘭綠色同芋香紫色本來想唔食算,但都叫咗嚟試我對芋香無乜興趣,加上又無黑色所以就試咗白色同綠色算由四色糯米飯變三色糯米飯,再變兩色糯米飯芒果入口比較乾身,果香味唔重唔夠濕潤,欠缺juicy感不過芒果肉都仲可以接受椰汁比較失望,好似水一樣,唔係汁味道較淡,無咩椰香味,少少黏稠感都無糯米飯就見仁見智質感都有黏稠感,不過唔係糯米飯煙韌感顏色就唔太自然,有啲奇怪講真,真係有少少中伏感比唔落正評,但又廢事俾負評,俾個OK算 繼續閱讀
Travellover9 等級1 2020-02-22
729 瀏覽
今日經過想食芒果糯米飯就買左份外賣;返到屋企滿心期待,一打開倒椰汁;椰汁稀過水;冇椰汁香味(好高境界)之後再食飯;有的膠味;而綠色冇班蘭味,埋顏色飯就好似染左色既糯米飯;冇特別.食左幾啖;掉左.只有一次;永冇下次! 繼續閱讀


text:
除咗常見嘅環保餐具,環保飲管而家都係搜尋量好高嘅商品!但環保飲管嘅種類咁多,到底要點夫揀?驚買咗又覺得唔好用?
今日集比幫你將常見嘅環保飲管特色同優缺點整理好,令你唔理係考慮價格定係堅固度,便利度,都可以好好睇個仔細,揀最啱自己嘅環保飲管!
》紙質飲管
紙飲管只係一次性用,目前部分嘅餐飲店都可以見到,比起塑膠飲管,紙飲管對環境更friendly點
紙飲管都方便用,唔驚跌唔驚污糟,用完即dim唔洗洗,缺點就係只可以撐一餐飯嘅時間,都唔襟酸鹼,用耐咗就會越嚟越濕同軟,習慣咬飲管嘅人可能會咬到更爛,而且只可以用一次就dim呢點,嚴格嚟講其實都唔夠環保.
花色可以訂造嘅紙飲管.
》矽膠飲管
矽膠飲管有可拆式仲有摺疊式兩種.
因為矽膠材質唔易耗損,可以摺可以彎唔驚變形,帶出去相當方便.
缺點就係比較唔好洗,容易藏污納垢,洗完之後要等到全乾先再收,先可以避免產生異味,一旦出現刮痕最好就要換.
此外矽膠飲管都容易吸到嘢飲嘅味道,所以唔建議用嚟飲味道比較重嘅嘢飲.
唔同牌子嘅矽膠軟硬度唔一樣,部分矽膠飲管可能唔太好吸到珍珠,椰果等等配料.
》竹飲管
可以分解嘅竹製飲管對環境比較無負擔,重量比起不鏽鋼或者係玻璃飲管嚟講輕,攜帶都方便.
缺點就係比較容易刮傷同吸味道,唔耐酸鹼,太大力壓可能會解體,水洗之後如果冇好好晾乾會容易發毛.揀就盡量揀原色,避開染色款會比較好.
》玻璃飲管
玻璃飲管以透明感最受歡迎,同時可以承受熱飲嘅溫度,耐酸鹼,唔易吸味道,管身透明嘅關係可以檢視乾淨度,易洗易打理.
缺點係相當容易碎同裂,係最脆弱嘅飲管質料,唔方便帶,就算放喺盒子入面都仲係好容易撞傷,亦比較唔建議有咬飲管習慣嘅人同小朋友用.
乾淨度一目了然嘅玻璃飲管.
》不鏽鋼飲管
不鏽鋼飲管係市面上好常見嘅環保飲管,襟用堅固唔驚跌,凍熱飲都可以用,而且管徑種類相當多.
缺點係睇唔到飲管內部,比較唔易洗,對於味道比較敏感嘅人可能會feel到金屬味,使用上都要注意安全.
不鏽鋼款雖然都有出摺疊式,但比較少見,而且清洗方面要更花心力同時間.
另外,係買嘅時候都要留意番,最安全有保障嘅不鏽鋼編號係304鋼,316鋼,來路不明或者係未標示不銹鋼成分,編號嘅飲管建議唔好買,使用上都要注意安全,避免受傷.
堅固唔驚跌嘅不鏽鋼飲管,除咗直嘅都仲有彎管嘅.
》鈦金屬飲管
航太工業常用嘅鈦金屬製成嘅飲管顏色選擇多,可以耐高溫同低溫,唔單止重量比不鏽鋼飲管輕,仲相當堅固襟用,而且唔易吸味,遇酸遇鹼都唔洗擔心.
但鈦金屬嘅缺點就係價格偏高,同埋因為係堅硬金屬嘅關係,需要注意使用安全!
而家環保飲管種類越嚟越多,甚至有摺疊式嘅不鏽鋼環保飲管推出市面,有好多使用者會準備唔只一種質料嘅環保飲管,根據唔同場合或者係唔同種類嘅飲品揀啱嘅環保飲管.
限塑政策之下,我哋習慣嘅一性次塑膠製品可能會變得更少,但揀啱自己又品質好,可以用更耐嘅環保餐具或者係環保飲管,甚至作為公司禮品送畀員工,全公司一齊身體力行愛環境,對環境嘅永續發展先係更正確嘅選擇!


text:
是咁的...
小編正職係做某酒店大集團嘅.小編同事試過,係土耳其入住其他酒店嘅時候,擺咗一疊現金係夾萬入邊,好彩呢位同事非常醒目,將每一張銀紙金額都寫上紙上,有一晚收返啲現金嘅時候發現,唔同金額嘅現金,唔見咗一兩張!即係話housekeeping鬼鼠咁偷咗一兩張,以為神不知鬼不覺!
其實每一間大酒店品牌內部都有一個保安流程,尤其係客人留咗一啲重要嘅證件係夾萬又唔記得咗密碼嘅時候,酒店會有一系列嘅保安程序,保安先會用萬用鎖匙幫客人開夾萬.但!係!如果你嗰間係三四星酒店,又或者酒店前邊有另外間公司名嘅時候,證明左呢一間酒店本身唔係屬於品牌旗下,係由另一個集團擁有嘅,佢哋開酒店嘅Budget好參差,所以好有可能喺夾萬啊,燈啊,水龍頭啊呢啲小item 度 cut cost.有啲夾萬,係真係六個零就開到架!唔知夾萬信唔信得過?每次放野落去之前試吓就知道咯!
btw..小編我無論住喺幾多星酒店都唔擺嘢係夾萬嘅,原因非常簡單,係因為我從來唔會記得喺夾萬到攞返嘢出嚟,試過好多次要飛的返轉頭攞返Passport現金 😅都係擺喺行李篋入面,然後上鎖安全啲.
.......
想知道多啲酒店行內秘聞又或者旅遊資訊,Follow Suitcase Club
instagram : @suitcase.club


text:
我知睇完個標題一定好多人答我「邊個唔想吖」:有靚老婆,有事業,有仔女,人生贏家佢一定係其中一員,單單係四千呎比華利山已經可以令人高潮幾廿次.
但唔好唔記得佢曾經比人笑佢應該跟老婆姓謝,笑佢淨係識靠老婆,難聽啲講即係「冇撚用」.
十個男人九個要面,比人話食軟飯唔多唔少都會覺得難受.一嚟好似自己靠女人先生存到咁,二嚟自己結咗婚唔可以親手比到老婆幸福,比著我會好想煎巴自己.有啲男人為咗「彰顯」自己地位,會對住老婆發爛渣甚至郁手——愈係覺得自己比人睇唔起,愈要搵地方去表現霸氣,結果愈搞愈衰.但張繼聰受嘅閒言閒語就算比普通人高千百倍都好,只要睇佢早兩日講嘅嘢就知佢依然放老婆感受係第一位.自己比人笑唔緊要,佢依然出嚟為老婆支持打氣.
認低威對男人嚟講真係好難,證明佢真係好愛謝安琪.
好啦,比人笑足幾年,終於靠無線上位,由拍節目劇集到而家代言電影都撈埋,謝安琪都開始收山等老公養,證明張繼聰終於搵到足以令一家人好好生活嘅收入.張繼聰冇一朝得志,冇對住老婆也文也武,繼續做佢嘅廿四孝老公並以自己老婆為榮,亦都會喺網上反擊針對謝安琪嘅網民,仍然視佢做掌上明珠一樣.兩公婆經歷咁多風風雨雨都恩愛如初又接近零緋聞,羨慕死人.
有咩開心得過有一個男人以令自己過得更好為目標,而最後又將依個承諾做得咁完美?
當然唔係個個都有機會發圍到搵嘅錢多到你租間四千呎大屋,但張繼聰對謝安琪嘅心態絕對係身為男人應該有嘅.唔一定大富大貴,但起碼唔洗餐搵餐食餐餐清.對女人嚟講安全感唔洗好多,但一定要有.望住而家嘅張繼聰,你會明白咩叫苦盡甘來.
「所以你話,人生幾美好,根本就冇衰嘢」依句由佢口中講出嚟特別有說服力.當然啦,張繼聰有今時今日,謝安琪都功不可沒.做男人應該要學張繼聰;而做女人最好就要學下謝安琪.
即係點?比啲時間你身邊嗰個,唔好想佢一夜成功囉.


text:
如果以Galle嚟講最重要嘅景點都係Galle Fort了﹗我哋由巴士總站嗰度就咁行到過去啦~
Galle Fort外圍嘅城牆~
所謂嘅Fort,好容易以為係一個完整嘅古堡,然後要買門票入場,逐個城樓參觀咁,但其實Galle Fort已經係過去,而家係一個範圍,周圍都仲有啲古蹟,好似城牆呀,塔樓呀,教堂呀咁~而有部份建築物就活化作為其他用途,有啲變咗博物館,有啲就變成旅館,啲旅館仲要好高級下㗎~ 閱讀全文 →
第二朝起身,打開露台睇下先~
嘩~個view同尋晚一樣,但個海果然係旅遊書上,酒店網頁上嘅漸變色,可惜天氣麻麻地,如果有埋太陽就更靚了~ 閱讀全文 →
接住落嚟o既行程我同爹媽姐就分道揚鑣啦,爹媽會係新加坡探美姨一家遊覽幾日,家姐假期結束咯,返去陪下姐夫,好似趕住返去睇演唱會添﹗至於我同day呢,我哋會留係斯里蘭卡多幾日,去埋南部o既部份地方﹗當初話點解會有意思去斯里蘭卡呢,除咗睇過旅遊書入面大象孤兒院o既象象係河邊沖涼嗰一幕好深刻之外,另一樣就係佢o既多樣化了,其實我不嬲都好鍾意去陽光與海灘o既地方,今次既可以睇下文化古蹟,又有靚海灘,之後仲有得睇動物添,一次過滿足晒幾個願望啦~
大家可以睇睇地圖,我哋之前係可倫坡(即國際機場o既位置),包車坐咗大概兩個鐘頭車到達我哋住兩晚o既Talpe,其實Colombo以北同以南o既西海岸線都係沙灘,所以沿海都有唔少beach house,resort咁,大大小小豐儉由人都有,落到去西南部左下角o既城市Galle係斯里蘭卡第四大城市,繼Colombo,Kandy同Jaffna之後,所以我哋選咗Galle附近o既Talpe嚟住,既有南部o既海灘,亦可以感受一下Galle o既殖民風情(留意下一篇blog就會多啲介紹咯~),而且亦少少順路咁去埋我哋最後一站o既Yala National Park,所以呢個地點都好滿意~ 閱讀全文 →


text:
產品經理要識嘅資訊科技知識 Tech skills for product managers
Project Manager項目經理就聽得多喇,咁產品經理(Product Manager)又係乜呢?佢哋係一件新產品由研發到推出市場嘅負責人.產品經理負責提升產品嘅質素,研究產品喺市場上嘅定位,分析市場調查嘅數據,總之產品由設計到生產到推出市場都係由佢哋負責嘅.
項目經理同產品經理最大嘅分別就係:產品經理係決定產品要向咩方向發展,而項目經理就係確保產品真係向決定咗嘅方向發展,而且監察住所有做出嚟嘅嘢都符合本身原定嘅時間表同埋預算.
產品經理最重要嘅職責就係扶持一件新產品推出市場.以下嘅幾樣科技知識,產品經理一定要識!
數據採集及分析
喺設計一件新產品之前,最重要係要搵出新產品喺市場嘅價值.究竟市場係咪真係有呢個需求呢?做咗個產品出嚟有冇人買呢?市面上有冇其他類似嘅產品已經推出左呢?產品喺首階段推出後,或者要搵一堆用家試用,又要收集佢哋嘅用後感,究竟產品係咪切合佢哋需要呢?產品係咪有效咁樣做到佢應該有嘅功用呢?最後,當產品正式推出市面後,亦要做好多跟進嘅市場調查,不斷提升產品喺市面上嘅競爭力.雖然作為產品經理,你係帶領一組人幫你完成以上種種,但所有資料同數據分析嘅知識你都一定要熟悉,先至可以帶領一組人有效咁將產品推出市場.
而且,分析數據需要用上大量唔同嘅軟件,產品經理對數據分析軟件嘅認識亦都會直接影響佢工作嘅效率.
樣板製作
產品經理唔係工程師,唔需要識得點樣整一個電子產品出嚟,但產品經理作為一個工作小組嘅主腦,必須要認識樣板製作嘅原理同過程.產品經理必須要喺成個過程中以明確嘅方向帶領團隊,並且可以清楚咁指出每一個樣板有啲乜嘢要改善,所以就住唔同嘅產品,產品經理都需要有唔同嘅知識.
測試技巧
產品經理做嘅所有決定都需要有充分嘅理據支持,除咗以上嘅數據分析同採集嘅技巧得來嘅數據,產品經理更加要喺市場上用唔同嘅測試技巧試水溫,採集更加多嘅數據.
編程技巧
同製造產品嘅知識一樣,產品經理未必需要真係識得寫程式或者審視程式,但係產品經理一定要明白所有程式運作嘅原理.試諗吓,如果有軟件出錯,或者因為軟件嘅漏洞而令到產品有瑕疵,產品經理如果完全對編程知識一竅不通,就好難講出產品有啲咩問題,亦都好難同工程師溝通.所以產品經理亦都一定要有基本嘅編程知識.
因為軟件嘅漏洞而令到產品有瑕疵,產品經理如果完全對編程知識一竅不通,就好難講出產品有啲咩問題,亦都好難同工程師溝通.所以產品經理亦都一定要有基本嘅編程知識.
同所有公司入面嘅帶領者一樣,產品經理都係一個要同唔同隊員溝通嘅角色,所以產品經理必須要有高嘅理解能力同溝通能力,先可以將一間公司唔同嘅零件適當咁擺埋一齊,再帶領大家好好咁運作,將產品由想像入面帶到市場嘅尖端.


text:
考DSE前及期間嘅心理調整
之前都講過:「心態決定境界」,今次想講吓DSE前(study leave期間)同DSE期間應該點樣調整好自己個心理質素! DSE前 我覺得呢段時間最緊要唔好諗咁多😂 即係你盡可能淨係諗住自己個目標然後不斷衝🔥 其實當你不斷操卷/溫書嘅時候,某程度上都麻醉緊自己🤣 冇咩時間諗其他負面野啦~ 另外,就係冇咩必要同人比較.d人成日見倒其他人嘅溫書進度好似好快,然後就驚自己溫唔切.但其實如果你都plan好曬,知道自己一定夠時間溫曬,又何必逼自己同人地嘅進度一樣呢?溫得慢d唔代表你溫唔切/溫得唔夠人好🤔 亦有人會覺得自己好似溫唔曬d野就要考DSE咁,咁其實你身邊嘅人又何嘗唔係🤣🤣? 我覺得溫書係唔會有一個完結,即使你溫到100%,你都會覺得自己可以溫耐d溫到200%.最後尾,其實你盡咗力溫d野就ok啦! DSE期間 而家講可能尚早,不過見講開就講埋,大家可以save低個post遲d重溫番~DSE除咗係考你嘅智力,亦都會考驗埋你嘅心理質素!我完全明白考DSE期間你會有好大壓力,呢個係完全正常嘅事!但你要做嘅野,係點樣唔畀d壓力過大而影響倒你嘅臨場發揮/之後d卷嘅表現!諗番起我都覺得自己當時唔應該考完每科都去對卷😂 因為真係打擊好大lol💩 但我知大家都好難忍倒🤦🏼♀ 最有效嘅方法應該係unfollow曬ig/fb/youtube所有有可能會post答案嘅account🤣 另外,我覺得如果你唔係去自己間學校到考試,盡可能都預先探吓路,預吓要用幾多時間同jot低要搭咩車+點行等等,然後到真正考試嘅時候就唔會咁怯!仲有,我自己就係會早少少起身睇多一次d notes定吓驚先再出門口嘅,如果大家覺得有用都可以試吓!


text:
英國升學心得- 倫敦政治經濟學院心理學 LSE BSc Psychological & Behavioural Science | 究竟讀啲咩?同UCL Psycho有咩分別?
講咗好耐話要邀請個好朋友嚟寫關於LSE psycho嘅嘢😆 今日終於可以post俾大家睇啦!呢科喺LSE係比較新嘅,所以都冇講過人分享有關嘅資訊.如果大家有意考慮去英國到讀心理學就一定要睇呢個post啦❤ 大家聽Geogaholic講咗咁多UCL嘅生活,我就講下LSE嘅版本啦🤪! 自我介紹吓:我係Geogaholic最好嘅朋友😍🥰😘認真番,我係LSE BSc Psychological and Behavioural Science (簡稱PBS) 嘅同學,係考2019 DSE🙆🏻♀ Programme個名咁長究竟係讀咩?同其他大學嘅心理學又有咩唔同?🤔 我year 1有三個compulsory courses,分別係Statistics and Research Methods for PBS (簡稱PB130),Foundations of Psychological Science (簡稱PB101) 同Foundations of Behavioural Science (簡稱PB100).然後可以再自由多一個course讀,我就揀咗經濟. 同其他大學嘅心理學嘅分別我覺得主要有兩個.一係我地會讀比較新嘅behavioural science,雖然比例上都係psychology多啲.二係所有PBS courses我地都會focus多啲係社會層面嘅應用,例如public policymaking咁.比起傳統心理學通常則重點係個人層面多啲,例如人有唔同嘅心理病等. 如果要同UCL psycho比較嘅話,UCL嘅psycho係比較傳統啲,因為佢會讀多啲individual level嘅應用,例如係clinical/ educational psychology.而LSE正如啱啱所講就係專注喺behavioural science方面多啲,諗嘢嘅層面會偏向喺policymaking方面,成個programme同approach都比較新. DSE冇讀過psychology喎!點知自己有冇興趣上大學讀先?同埋報大學或讀上去嘅時候會唔會因冇AL psychology底而輸蝕? 🤍利申,我DSE讀phy,chem,econ同M1.純粹因為自己當初對呢科有啲興趣,所以自己係課餘時間會睇吓相關嘅TED Talk同書.了解多咗又肯定咗自己嘅興趣,就報咗呢科.所以如果大家對呢科有興趣或唔知自己有冇興趣,不妨上TED睇多啲了解多啲先. 🤍如果再想認真或學術啲,我會介紹兩本書:第一本叫Happiness By Design by Paul Dolan,內容主要由心理學角度窺探點樣每日開心啲.作者係我地鼎鼎大名嘅PBS Department Head,亦都係PB100嘅lecturer.即使話PB100就好似作者自己親身講解教授佢本書嘅內容,好多人都好似我咁慕名而來上堂嘎.第二本書叫The Secret of Our Success: How Culture Is Driving Human Evolution, Domesticating Our Species, and Making Us Smarter by Joseph Henrich,內容關於cultural and evolutionary psychology.作者係我PB101 professor嘅best friend👬,兩個都係呢方面嘅權威.佢地有好多學術性交流(包括呢本書裡面嘅研究都係佢地一齊做),而PB101一半嘅嘢同呢本書都好有關係.話就話係academic reading,但其實兩本書都係target普羅大眾嘅best sellers,所以好容易上手. 🤍至於冇AL psychology底係咪會輸蝕,答案係唔會!!!唔單止係我,就連我身邊大部分同學都冇讀過AL psychology.亦都唔洗擔心,因為啲嘢係會由零開始教起. 呢科適合咩人讀? 唔想嚇大家,但老實講我覺得quantitative同qualitative嘅能力都相當重要.因為例如PB130主要係讀做相關研究嘅統計學,所以數底好或有讀M1絕對有幫助.而例如PB101同PB100都係essay-based嘅subjects,再加上佢地都分別有海量readings,所以語文底好都絕對有優勢.不過講就咁講,其實過倒佢entry requirements已經足以證明有能力讀.😌 有咩UCAS Application心得? 講到UCAS Application,咁最緊要梗係篇personal statement啦.其實成篇嘢都係講個啲㗎啦:講吓自己點解有興趣讀,點解覺得自己適合讀,讀完想點樣貢獻社會等(吹水多哈哈).🤭不過,我自己覺得勝人一籌嘅係提及自己有相關嘅work experience.嗰時我喺中環一間診所實習,跟一位喺ADHD方面係香港權威嘅心理學家.所以如果想提升自己嘅競爭力,不妨試試搵啲clinical psychology/ psychology-related internship. 畢業出嚟有咩做? 戴定頭盔先👷🏻♀,我啱啱先讀完一年,自己嘅路都係摸索當中.不過,先唔好講好多人讀呢行唔係做嗰行.正路去睇,如果你對傳統心理學有興趣,咁你可以讀埋master,做心理學家(例如ed psy,clin psy).當然亦可以不斷讀上去,做academia嗰啲啦.而如果你對behavioural science有興趣,可以諗做consultant.例如UK government嘅Behavioural Insights Team專注喺政策上應用,或者係salient,cowry,ogilvy等公司專注係workplace嘅應用.咁如果鍾意呢科但由想從商嘅,可以選擇讀我地department嘅masters,例如organisational psychology都好出名再而做相關嗰行. Geogaholic按:希望大家會覺得呢類英國升學心得posts有用啦❤!我同呢位好朋友係中同,大家都知道傳統學校喺外國升學呢方面嘅support好少,甚至係冇,所以希望藉住呢啲分享幫到大家!


text:
運算性科學
運算性科學 ( computational science )係指喺科學上建構數學模型嚟模擬同分析所研究嘅現象嘅做法.
科學方法
科學方法 (粵拼: fo 1 hok 6 fong 1 faat 3 ;英文: scientific method )係一套靠實證嚟了解宇宙嘅技巧,可以話係現代科學嘅其中一個根基:搞親科學嘅人冚唪唥都係用科學方法嚟研究自己在意嘅現象嘅-由物理學同生物學等嘅自然科學至經濟學等嘅社會科學都係噉. 原則上,「科學方法」呢個詞可以噉樣嚟定義:
資訊科學
資訊科學 ( information science )泛指研究分析,儲藏同操控資訊嘅科學領域,例子有電腦科學同認知科學等.
神經科學
神經科學 (粵拼: san 4 ging 1 fo 1 hok 6 ;英文: neuroscience )係研究神經系統嘅科學領域.
材料科學
材料科學 ( materials science )係研究物料同點改善物料嘅科學領域.
科學理論
科學理論 ( scientific theory )係指一個解釋世界某一部份點運作嘅模型,會作出一啲可以用科學方法驗證嘅預測.
電腦科學
電腦科學 (粵拼: din 6 nou 5 fo 1 hok 6 ;英文: computer science ),又有叫 運算科學 ( computation science / computing science ),粵文又有叫 計算機科學 ,係專門研究運算嘅一個科學工程領域.「電腦」廣義上指運算機械(computation machine),即係曉用數據做運算,並且俾出一啲有用結果嘅機械,簡單例子:而家手上有一柞「每個學生喺呢次考試當中攞到嘅分數」嘅數據,要用呢柞數字計出邊個考第一.電腦科學就係集中思考曉做呢啲嘢嘅機械點樣表示同儲起數據,用各種嘅演算法嚟處理數據以及彼此之間傳送數據等嘅問題. 電腦科學係一個理論同實踐兼備嘅領域.一方面,電腦科學-好似一般嘅科學領域噉-包含一啲好抽象同理論化嘅 ...
運算神經科學
運算神經科學 ( computational neuroscience )係神經科學嘅一個子領域,專門用數學模型模擬神經系統嘅運作.
科學人
,全名(英文: Scientific American ,簡寫: SciAm ),係美國一本科學雜誌,1845年8月28號創刊,起初每個禮拜出一期,之後改做每月出版.佢係美國史上出版日子最長嘅雜誌.
理論電腦科學
理論電腦科學 (粵拼: lei 5 leon 6 din 6 nou 5 fo 1 hok 6 ;英文: theoretical computer science ),或者叫 電腦理論 ,係電腦科學當中最抽象化嘅子領域.理論電腦科學嘗試了解運算呢樣嘢嘅數學性質,會用數學上用嘅方法-數學證明等-嚟搵出描述運算嘅定理.理論電腦科學純粹以增進人類對運算嘅了解為目的,所以係一個好理論化嘅領域,但理論電腦科學上嘅進步往往會引致按呢啲知識嚟設計嘅電腦能夠做更有效率嘅運算.
認知科學
認知科學 (粵拼: jing 6 zi 1 fo 1 hok 6 ;英文: cognitive science ),又有叫 心靈科學 ( mind science ),係研究心靈嘅科學領域.「研究心靈」包括咗研究人同第啲動物嘅認知功能同智能,剖析神經系統(尤其係腦部)點樣透過各式各樣嘅過程表示,處理以及轉化資訊(information),並且透過參考呢啲大自然所創造嘅心靈,嘗試造出模擬心靈嘅數學模型以及人工智能. 喺認知科學上,心靈可以想像成一個資訊處理系統,會做以下嘅功能: 感知-由外界吸取資訊; 知識表示-用手上已有嘅資訊,對事物作出判斷; 學習-用過往收過嘅資訊修改自己行為;同埋 注意力-由外界嘅資訊當中篩選一部份出嚟集中處理; 記憶-將資訊儲起,等將來有得 ...
不明飛行物體
不明飛行物體 (英文: Unidentified Flying Object , UFO )係指天上唔知乜嘢嚟嘅嘢,通常畀人認為係由外太空嚟嘅.最常見嘅形態似隻碟,所以又叫 飛碟 ,但不明飛行物體唔一定係碟形. 一般人相信佢係嚟自其他行星嘅太空船,又或者係未來人嚟今日嘅地球所坐嘅時光機.有一啲人認為係大氣現象.
假科學
假科學 ( pseudoscience )係指一啲望落似科學理論,但查實並唔乎合科學理論嘅定義嘅嘢,例如係冇可否證性嘅精神分析理論噉.
可否證性
可否證性 (粵拼: ho 2 fau 2 zing 3 sing 3 ;英文: falsifiability ),又或者叫 可證偽性 ,係科學哲學(philosophy of science)上嘅一個概念,係科學理論必需要有嘅一個特質.如果話一個理論「有可否證性」(falsifiable),意思即係指會個理論會作出一啲可以用實證嚟驗證(睇吓佢係咪真確)嘅預測.
實證
實證 ( empirical evidence )係指用感官感受得到,俾一個人用嚟評定某啲陳述係咪符合現實嘅資訊,係科學方法嘅基礎.
急救
急救 係有意外或急病時,緊急救助傷病者,尤其救援人員到達之前,施行個人急救或家庭急救.急救知識唔單止拯救性命,亦能協助有關人士,危境下決定救助傷者嘅先後次序,盡量減輕傷亡,保障最多人安全.急救知識同埋技巧,可提高家居,工作環境,街道上埋去玩嘅時候嘅安全意識.平時接受過急救訓練,就可以喺人哋有需要時施以援手,並且能夠分辨應該做同唔應該做嘅嘢. 急救有三目的,英文稱為「3Ps」,分別係: 防止傷勢或病情惡化(Prevent further injury) 保存生命(Preserve life) 促進復原(Promote recovery) 做任何急救步驟之前,睇清楚環境,保障自身安全,都係大原則.重要考慮自己能力範圍,對患者施行急救,同搵人支援,同樣重要.
數學喺自然科學上嘅超常效用
數學喺自然科學上嘅超常效用 (原版英文: The Unreasonable Effectiveness of Mathematics in the Natural Sciences )係由物理學家 Eugene Paul Wigner 喺 1960 年寫嘅一篇文章嘅標題.喺篇文裏面,Wigner 佢觀察到物理理論當中嘅數學結構成日都會引致理論上嘅進一步突破同埋新嘅預測,即係物理學家可以用數學性嘅推理嚟搵出新嘅預測同定律-彷彿就好似宇宙係跟數學運行嘅噉.
殘差同誤差
殘差 ( residual )同 誤差 ( error )喺統計學同機械學習等領域上係兩個相近嘅概念.喺最嚴格嘅用詞上, 殘差 係指一個數學模型做預測嗰陣佢個預測同現實數值差幾遠,而 誤差 係指一個量度到嘅數值同真嗰個差幾遠.
理論
理論 ( Theory ),又叫 學說 ,係按照研究同經驗而得出嚟嘅合理推論,多數都係符合科學.
科學定律
科學定律 (英文:Scientific law,Laws of science)或者叫 科學法則 ,係研究宇宙之間唔變嘅事實規律而歸納出嘅結論.
科學教育
科學教育 ( science education )係指教人學科學方面嘅教育.
科學文獻
科學文獻 ( scientific literature )係指做科學研究嘅人描述佢哋做嗰啲研究以及諗嗰啲科學理論而寫嘅文獻.
科學視覺化
科學視覺化 ( scientific visualization )係指將科學上嘅現象用視覺嘅方式呈現出嚟.
空間
空間 (粵拼: hung 1 gaan 1 )係哲學家同科學家研究對象,佢好難落到一個定義.空間係咪可以度到都係一個爭論點.唔同科有唔同定義,不過多數都用操作定義,即係定義量度單位.
範式
喺科學同哲學上,一個 範式 ( paradigm )係指一柞獨特嘅思考方法同概念,例如係一柞特定嘅做研究方法噉.範式以前曾經用嚟描述科學上面唔同嘅概念.而家就成日用喺描述科學上面或者認識論 面嘅思維方式.
純科學
純科學 ( pure science )係指純粹為咗增進人類對宇宙嘅了解而做嘅科研.
聯校科學展覽
聯校科學展覽 ( Joint School Science Exhibition , JSSE )係香港一個一年一度嘅科學展覽會,由香港大學化學系彭勵德教授嚮1968年創辦. 第一屆聯校科學展覽有10間中學聯辦.聯校科學展覽籌備委員會嚮1978年註冊成為香港法團,當年嘅「第10屆聯校科學展覽」由麥理浩爵士主持開幕儀式,參展學校有廿幾間.嚮「第23屆聯校科學展覽」,開始邀請外國參展,提倡文化交流同埋學術合作. 而家,聯校科學展覽得到香港科學館,專上院校,贊助商同埋政府嘅各方支持.會員單位約有80幾個.
變數 (科研)
變數 (粵拼: bin 3 sou 3 ;英國話:Variable)喺科學研究度係指形容緊某啲嘢嘅特性(呢樣嘢可以係人定死物都得),「大細」或者「重量」係形容緊某啲物件嘅變數,而「有幾聰明」或者「宗教信仰」呢啲就係形容人嘅變數.雖然嗌就嗌做變「數」,但係變數唔一定係一啲可以做算術運算嘅嘢:例如「宗教信仰」,佢的確係形容緊人嘅一種特性,但係「信佛」或者「信耶穌」呢啲值冇得攞嚟加減乘除. 變數大致上有得分做兩種. 連續變數 (Continuous variable)係變數嘅一種,指啲有得用數字嚟量度,兼且去到小數點後幾多位都得嘅變數,而佢哋嘅值就叫做數值(粵拼:Sou3 zik6),呢啲數值攞得嚟比較大細同埋做數學嘅運算.例如人有幾高有幾重都可 ...
電腦模擬
電腦模擬 (粵拼: din 6 nou 5 mou 4 ji 5 ;英文: computer simulation ),又叫 電腦仿真 ,係科學上嘅一種研究方法.研究者會整一個模擬想研究嘅現象嘅數學模型,個模型會講明個現象涉及邊啲變數同埋呢啲變數之間嘅方程式係點,跟住個研究者就會將個模型寫成電腦程式嚟行,睇吓「如果個數學模型正確,會發生乜嘢事」(模擬結果),可以用嚟按理論知識預測現實世界嘅現象.電腦模擬通常仲會配合埋科學視覺化(scientific visualization)技術,將模擬結果以圖像嘅形式呈現出嚟. 舉個簡單嘅例子說明,群動(flocking)係電腦模擬嘅一個出名例子,想像家陣有一大柞個體一齊移動,途中佢哋會守三條規則: 分隔 -唔好撞到隔離嘅其他個體; ...


text:
DSE Geog Study Flow 中學文憑試地理溫書流程
知道好多人都想參考吓我溫geog時嘅流程,今日就分享吓啦~ 1. 課堂前預習睇吓自己唔get邊part 我覺得預習對於我嘅學習進度有好大幫助.一黎可以確保自己跟得上課堂嘅速度(你知有時唔夠時間嘅話,d老師就會開始衝書),二黎上堂嘅時候可以重點留意番自己原本唔明嗰part. 2. 上堂嘅時候抄notes,番屋企打notes鞏固自己學咗嘅野 我老師當時有用ppt同派WS.因為嗰d睇落去唔係好詳細,所以佢會喺口頭上補充/喺doc到打d supplementary info畀我地.我往往覺得呢d係最精華嘅野😆 番到屋企之後我就會整理番嗰日學咗嘅野.除咗整合番老師嘅ppt,WS同佢畀嘅extra info,我都會上網搵吓資料- essay嘅例子又好,一d更深入嘅資料又好.其實整理嘅過程已經算係溫緊書架啦 3. 打完notes同理解曬d內容之後我會先操by-topic MC 做by topic MC去最好同最快嘅方法去test吓自己係咪真係明d野.因為有時你以為自己明咗,但其實有d細微位你都可能會忽略咗,以致你畀d MC伏咗你.做完MC之後對答案睇吓自己啱幾多固然重要,但更重要嘅係你明白點解你某d題目會錯咗(買番本joint-us solution可能幫到你,個人覺得有少少參考價值,但有d部分仍然寫得好一般) - 係你careless定係你中咗伏呢?明都唔夠架,最好搵本簿寫低佢/開個doc打出黎/加埋入自己份notes到,方便自己日後重溫. 4. 操完MC後,我會開始背吓野 簡略咁溫完之後,當然要深入d咁溫去應付DBQ同essay.應該點溫?呢個時候就輪到自己份notes出場啦~我會review一次成份野,再重點背d geog terms, 例子同d points嘅flow.之後我就會做吓DBQ同essay,做法有兩種嘅- (1) 真係當exam咁寫曬d答案出黎; (2) 就咁諗吓d答案.我通常會用(2)嘅做法,因為比較省時🤣 做/諗完之後一樣會研究marking!睇吓要寫d咩terms先中marking,d 考生常犯嘅錯誤(睇後面candidates' performance).見倒有用嘅points同d伏位同樣可以記低佢,咁就可以令自己份notes更完美同更貼合自己嘅需要啦! 5. 書又溫完,卷又操完,仲有咩可以做? 有d人可能覺得geog溫咁多課好辛苦,但正如我之前講過真係要work SMART instead of work hard!即係點?如果你讀完咁多課,你應該會開始figure out倒唔同課題之間嘅關聯/ overlap嘅地方~咁通咗呢d位嘅話,你就應該會溫得輕鬆d啦! 另外,我唔建議大家買出面d mock/exercise黎做.我基本上買咗大部分市面上嘅geog野番屋企睇,但冇一本高質.例如,Kxxdy出版社嗰本mock連答案都有出錯...... OXP嗰本FBQ超級離地,完全唔dse-oriented... 與其花時間喺呢d,不如專注喺past paper先.做past paper已經好夠架啦👍🏻


text:
呢7樣嘢要從你嘅履歷中立刻消失! 7 Things to remove from resume immediately
時代變,連履歷也在變!好多幾年前好興嘅履歷格式,到而家已經唔啱用.擺咗以下呢啲嘢喺你嘅履歷上面,甚至會令你嘅履歷無辜辜落入垃圾堆!
1)亂七八糟嘅格式
一份見得人嘅履歷,同所有見得人嘅重要文件一樣,排版都係需要花啲心機.建議一份履歷上面唔好用超過三種字體,如果你冇乜排版設計呢方面嘅經驗,唔怕用Canva或者Microsoft Word入面嘅現成範本.
2)石器時代嘅工作經驗
當然,當你一畢業出嚟完全冇工作經驗嘅時候,你可以寫你過往所做過嘅所有短期工作,但如果你係職場已經打滾左唔少年頭,而家正準備應徵一份中高層嘅工,列出8至10年嘅工作經驗就已經夠.年代更加久遠嘅工作經驗,可以留返喺面試嘅時候喺傾談中透露.另外,如果你已經畢咗業超過三年, GPA就唔需要再出現喺履歷上面嚕!
3)唔關事嘅工作經驗
你嘅工作經驗可以有好多,但係履歷嘅位置有限,放得上嚟嘅經驗一定要經過精挑細選.你可以以兩個大原則去篩選:一係佢同你申請嘅工作直接有關,一係佢可以突顯你嘅其他才華.唔相關嘅工作經驗可以狠狠咁刪除,如果你最後都係發現同你申請嘅工作有關係,可以喺面試嘅時候透露.
4)圖表
幾年前,好興用圖表來展示自己唔同方面嘅技能,例如Photoshop嘅技能,PowerPoint嘅技能等等,好流行好似打機介面咁畫一條條棒棒去顯示自己用嗰個軟件有幾叻.但係而家時代唔同咗,呢啲不必要嘅圖表更加有可能混淆一啲公司會用嚟幫手揀人嘅「申請人追蹤系統」(applicant tracking system).呢啲系統有好多種,不過都係一啲幫手篩選符合公司要求嘅申請人嘅電腦系統.俾個電腦系統無辜辜咁篩走你,好蝕底㗎嘛!
5)年齡
如果你相信年齡同能力冇直接關係,就唔好將年齡放喺你嘅履歷上面.
6)古靈精怪嘅email address
呢個非常基本,但係好多人對於乜嘢先係見得人嘅電郵地址都仲有好大嘅分歧.我建議唔好將生日日期嘅年月日任何一個數字放喺email address入面.如果開唔到一個就咁用你全名嘅電郵地址,可以用一啲短寫,或者加底線或一點.寧願人哋睇唔明你個電郵地址係點解,都好過人哋一睇就知道你幾時出世.
7)薪金
人工就留返面試面對面傾啦!
履歷係一間公司接觸你嘅第一道門,花啲心機將呢道門裝修得靚靚仔仔,俾個好印象雇主,見工面試都會順利啲㗎!
另外,呢度有啲面試穿搭嘅建議,不妨都睇吓準備吓啦!


text:
去旅行玩又點少得自拍!不過揸機嗰個永遠都好慘,因為最近鏡頭,塊面永遠都係最大,而姊妹群就永遠縮到無雷公咁遠,務求唔使用美圖秀秀都有細粒面效果(一係就大家個頭已經遮哂個景……),所以每次自拍,小編都喺度諗,如果有部廣角啲,最好就有埋美顏功能嘅超易用相機咁就好啦!
原來諗吓諗吓就會成真!就喺小編出發去關西做採訪之前,突然收到公司通知話Casio會Sponsor我地最新「分體自拍相機」,開心到飛上天!部相機個名好似好勁,心急到即刻上網做吓Reseach睇吓呢部機咩來頭先!
咦!?個樣好特別喎!一睇EX-FR100個Design就知專為自拍而設,仲有美顏模式,就算素顏都拍出嫩白膚色,更加可以同時做到長腿,瘦面效果,最正就係鏡頭同機身可以拆開,想影任何奇怪角度一啲難度都冇!
唔講咁多,即刻同大家睇吓部機好唔好用啦!
部機都幾細部,帶喺身都唔係好阻地方,所以我決定隨時帶住喺身,試吓影多啲唔同種類嘅相測試吓部機嘅實力!(唔好問我有冇開箱文!由於過度興奮,盒相機一到手喺唔記得影相嘅情況下已經俾我急不及待咁拆開哂……I’m SORRY~)
靜物:
EX-FR100
iPhone
就算係飛機餐嘅正面,EX-FR100都可以好輕易影哂,邊邊仲有唔少空位添!相對iphone,就要用斜斜地嘅角度先可以影得哂成份餐.
風景:
EX-FR100
私伙相機
咪睇EX-FR100係部自拍相機,風景相一啲都難唔到佢,顏色同原景基本上冇乜分別,隨便影都影到遼闊效果,唔錯!
人像:
鏡頭夠Wide,就算手短如我都唔會成個頭遮哂後面啲景!亦因為夠Wide,叫多幾個朋友一齊影都絕對冇問題!仲有,部機有美肌功能,隨時都可以有粉紅粉紅趣緻的臉!
總評:★★★★☆
EX-FR100比想像中強勁,影出嚟效果都幾驚喜,原本喺機身Mon Check返啲相覺得同一般DC冇咩分別,點知放入電腦放大咗睇真啲就睇到畫面都幾細膩.而佢鏡頭同機身可以拆開嚟玩令到拍攝變化更大,更容易拍到意想不到嘅效果,呢點都好正!最方便係Download個App(個App叫「EXILIM」)就可以直接link去手機睇相,想即時share返畀friend都超簡單方便!呢部機,小心一玩上癮!
不過可能相機太輕巧,略嫌個Mon有啲細,想即刻放大張相睇嗰陣有少少唔方便.
拍攝小貼士:
1. 拎住鏡頭影!
既然鏡頭同機身可以拆開嚟玩,緊係叫朋友拎住個鏡頭大擺pose啦!好玩在你指揮佢嘅同時,佢完全唔知自己咩樣,拍完出嚟朋友都忍唔住大爆笑!
2. 放喺奇怪位影!
大家不妨試吓放喺啲奇怪位影,平日對眼唔多接觸到嘅角度就最Perfect!隨時影咗張大師級作品都唔出奇!
3. 加配件影!
呢部EX-FR100有好多配件可以玩,金錢許可就緊係買哂佢慢慢玩啦,咁就算上天下海天光天黑都絕對冇問題喇!
4. 喪影!
機身夠輕巧,一手掌握哂,拍攝質素又唔錯,下次去旅行真係可以帶佢就算,最重要係部機勁易上手,唔使點睇說明書,摸幾摸都會識用,就算唔係玩自拍,用嚟行街影相影野食質素都綽綽有餘,拎住佢有理冇理喪影!
以上只係個人試玩後嘅感受,想知多啲部機嘅野就要留意返以下官方訊息喇~
長腿同美肌效果係呢部機嘅Basic Function
Casio EX-FR100基本規格
Tags: 16mm廣角, CASIOEXILIMHK, FR100, makeup, selfie, travel, 影相, 日本, 東京, 美圖秀秀, 美肌, 自拍, 自拍神器, 關西


text:
「開學」
每年都會係九月一日開學日見到好多人講今日自己仔女返學嘅情況,尤其係啲小朋友啱啱入學.當然時間真係好快,過多一兩年我都相信我會做同一樣嘢.梗係啦,個仔第一次返學喎,當然要記錄在案啦!唔知到時佢係會係喊到傻咗嗰啲,定係興奮嗰啲呢?如果係依家嘅郭大少,我相信會係前者.雖然依家佢去到陌生環境都唔係好怕,只不過如果見唔到我哋而又無相熟嘅人嘅話,佢通常都會喊.
「教育」
仲記得上年嘅今日都係寫有關開學嘅嘢,不過上年郭大少先啱啱出世一個多月所以感覺又有啲唔同.老實講我同老婆都對嚟個變態嘅教育制度非常之不滿.但係我同佢嘅共識就係希望郭大少有一個好嘅成長環境,而當然嚟個世界無兩全其美,所以我只有一個要求就係最緊要佢開心就得,唔好變成一隻填鴨.我相信大部份嘅家長都想自己嘅仔女有一個好嘅將來!
「讀書」
小朋友返學其實係大家人生第二次重新再讀多次書.點解,因為你要識先至可以教自己個小朋友.不過坦白講依家啲課程真係好深,有時見到啲問題真係唔識答.所以大部分人以為讀完大學就可以脫離返學嘅階段,其實只要你有小朋友,你係會再一次由幼稚園開始讀過.所以人生應該有多個一半嘅時間都係讀緊書,事關你係有機會生多個一個小朋友㗎嘛!


text:
「龍友」千萬唔可以錯過阪南市的わんぱく王国的巨大恐龍溜滑梯!呢個公園好近機場,自駕的話唔洗30分鐘車程就到,泊車¥500!如果唔係自駕,可以坐電車(阪南線)到山中溪站下車行1分鐘就到啦!絕對係一個方便易去的親子公園!
溜滑梯全長達200M,最大特點就係滑梯終點設有可愛的恐龍口,好似被恐龍吞噬咗再係尾巴到出返來!而且差不多到達時仲會發出恐怖的「吼聲」.
溜滑梯一共有4款,係正中的入口向上行會有兩條滑梯,第一條係右面,可以直達恐龍個口,第二條係左面,高少少同多啲斜!
另外兩條更高更刺激的滑梯就要「更上一層樓」啦!近公園入口處(恐龍滑梯的左面)有條路可以上山,想玩就要先付出一啲體力啦!上山的樓梯有啲好大級,行大約7~8分鐘左右就會到第三條溜滑梯啦!
呢條滑梯無咩彎但係會係咁落斜⋯有少少被拋起的感覺!由第三條滑梯再上就會見到第四條滑梯,呢條最高而且有好多急彎,係最刺激嗰條!第三及四條滑梯唔係直達地面的,滑咗落來之後,再可以揀返第一或二條滑梯滑到地面!仲有另外一條路可以上山,就係沿住恐龍公園再向前行,呢條路無咁多樓梯,多啲陽光,主要係行斜路,比起公園入口條路,舒服好多!玩咗一陣,大人細路都濕晒!滑落來真係好過癮,但係行上去條路真係辛苦過担泥!
同場加映: 小朋友最愛的玩水池
公園入口處仲有2個可以玩水的地方,一個係條好淺水的溪流,另一個係較深水的池塘,玩到熱啦啦,跳入個咁清涼的水池特別舒服!
公園資料:
地址:〒大阪府阪南市山中渓119-8
開園時間:午前9時30分~午後4時30分
前往方法:JR阪和線山中渓駅下車步行1分鐘
電話:072-472-1890
駐車場:有料¥500
溫馨提示:
記得拿蚊怕水/蚊貼去呀!公園多樹木,上山路上有好多蚊!


text:
廣東工業大學
三個校區嘅詳細位置[編輯]
史[編輯]
1952年,廣州水利土木工校開辦;時隔3年之後又開辦咗水利學校,甚至過多4年又從廣東電力學校,廣東省水利科學研究院同廣東省電業局廣州中心試驗所合併成廣州水利電力學院.1956年開辦華南建設學院東院同廣東機械學院.1961年,廣州工學院同廣東科技學院合併成中南科技學院,第二年又同廣州水利電力學院合併,變成廣東工學院.1970年,因破四舊浪潮影響,工學院同礦冶學院逼到停辦,上緊堂嘅學生都去嗮韶關南華寺避難,重改名做廣東礦冶學院.而喺廣州市郊區(1991年取消咗)五山(今日屬天河區)嘅華南工學院(今日嘅華南理工大學)改名做廣東工學院;另外,華南建設學院東院同廣東機械學院喺1968年停辦,直到1978年先至恢復,而廣東省機械學校改名做廣東機械學院.1982年,廣東礦冶學院從韶關南華寺搬返到廣州嘅東山區(今日嘅越秀區)嘅校區搞返廣東工學院.但由於文革時期,學校大部分土地俾人猛咁整蠱同好多民居霸咗,得返300幾畝地,甚至俾文革時期起好嘅環市東路分成南北兩個校區.1995年,經國家教育部批准,廣東機械學院,華南建設學院東院同廣東工學院合併,變成而家嘅廣東工業大學.而大學城校區喺2005年正式搞好.2017年廣工啲學生試過學校喺搞一個讀書會,聯繫啲社工同學校嘅後勤工友搞文藝晚會同廣場舞活動,讀書會後尾喺11月15號晚黑畀保安入教室驅散,四名負責讀書會嘅書友同張雲帆,業建科倆位畢業青年事後畀差人帶走,後倆人入咗番禺看守所.後期差人定性讀書會屬非法組織,學校同差人頻繁警告讀書會啲學生,由此散檔,後勤工友嘅廣場舞活動變得難以維繫.


text:
一年一度嘅兒童節,無論係學校或係販賣兒童用品嘅商店,都會準備兒童節禮物等小朋友或父母係呢一日滿載而歸.有D商店會透過特別活動嚟增長產品嘅購買量,咁係購買兒童節禮物果陣,要注意D咩細節你又知唔知呢?
※ 選擇兒童節禮物時你該注意嘅係:
-
避開塑膠PVC,安全無毒好安心
為避免兒童將禮物放入口,或係用完類似嘅產品之後,係未洗手嘅情況下咬手指等,購買安全無毒嘅質料,例如:矽膠質料或係通過國家檢定塑料,就可以避免呢種情況發生.(註:一般夜市常見嘅塑膠產品常有過量塑化劑.)
-
漆色唔易掉落
同第一點嘅原因相同,漆色容易掉落嘅材質往往會令人唔嘅放心,經皮膚接觸可能連帶過敏或係不良反應.
-
注意形狀,大小,角
大家應當都經歷過不甚文靜嘅童年,就好似攞到禮物都會亂玩一番,甚至同朋友「纏鬥」,呢個時候如果禮物係有稜有角嘅產品,不免會有受傷嘅可能,諗諗下都有唔少小朋友係玩具堆中刻出戰士嘅印痕嫁.
質料外觀嘅顧慮排除之後,物品嘅選擇就視學校,商店嘅需求,無論係實用嘅禮物,或係遊玩為主嘅,只要冠上「禮物」兩個字都可以令小朋友開心!近年都有唔少紀念品製作,校方,廠商可以根據自己需求嚟訂做專屬,獨特嘅兒童節禮物,例如:有學校嘅校徽或係公司嘅Logo等,無論係實用嘅萬字夾,磁石,杯蓋,杯墊,到特別嘅玩具都可以成為獨家好禮,咁使送禮者同收禮物嘅小朋友都雙贏啦,無論最終你係唔係選擇紀念品製作,產品安全性第一,後面就睇心意喇,祝天下小朋友兒童節快樂!:)


text:
早排新聞話香港嘅光污染好嚴重,尤其係夜晚嘅街燈同招牌,巉到啲人瞓唔着.雖然有啲燈好擾民,但同時卻有另一種燈,愈畀佢滋擾就愈冧,佢就係索女嘅激凸車頭燈!好似澳門龍會嘅陽陽咁,就至叻用對車頭燈嚟吸引男士,兼且用佢作為床上挑情利器.
識得個朋友佢好怕同佢條女行街,事關家陣天時暑熱,街上唔少索女都鍾意着低胸衫,搞到佢(目及)得幾(目及),就畀條女詐型.陽陽聞言就笑指朋友條女唔通氣,事關既然啲索女心口有料,點解唔趁依家晒吓對架生呢?話雖如此,但陽陽唔覺勁谷事業線,會畀啲女話你擾民咩?陽陽大笑話:「呢啲咪就係吃不到嘅葡萄心態囉!如果佢哋心口有料到嘅話,又使乜怕同人哋比較,而佢哋條仔又唔使剩係掛住(目及)人哋心口啦!」陽陽表示女人嘅自信心,好多時都係建基喺外表度,尤其係身材上,如果覺得自己身材輸蝕畀人,佢哋就覺得係人哋唔啱.陽陽仲話:「既然我身材天生咁正,擺明係要我揚畀人家睇,唔通收收埋埋至啱?」
事實上,陽陽唔單止鍾意喺行街時,展示佢玲瓏浮凸嘅身材,上到床亦好識得善用佢呢副前凸後趷嘅靚偈添!陽陽就話:「既然我有一對激凸嘅車頭燈,上到床梗係要同對方先嚟個心口按摩啦!」按邊度先?陽陽即刻大笑話:「梗係按摩對方支兵器啦!當然,我仲會用佢哋嚟按摩佢兩粒小朋友,等佢可以享受到全方位嘅刺激,到上床埋牙時自然表現得更勁.」陽陽除咗識得善用一對車頭燈外,原來佢仲有另一個秘密武器,就係佢一對長腿嘞!聽陽陽講佢對腳又白又滑,按摩起嚟別有一番滋味.究竟有幾正,睇怕真係要試過至知喇!
年齡:22歲
身高:5呎4吋
三圍:34,24,34
撰文:魂
攝影:昌


text:
英國一對結婚十年嘅夫妻,一年嗌交三百次竟然未離婚,仲可以將過程記錄成日記被傳媒大肆報道,真係唔知醜!不過都未算激,澳門極×桑拿駐場技師Baby自稱一日內同人客砌足廿鑊都唔嫌多,阿妹甚至想不眠不休,一日挑戰廿四劑喎!
撰文:祖
一日廿鑊相信已超越常人極限,之不過馬交極×桑拿技師Baby就話濕濕碎,阿妹話假如一粒鐘一鑊,真係可以爽足廿四粒鐘喎!問題係人都要休息,阿妹你不眠不休起勢搞,唔高潮死都攰死啦!「我呢個只係比喻啫,實際上又邊有男人可以一粒鐘一鑊先?佢哋之所以搞咁耐,都係由技師服務至做到,假如刪去一切前奏,一上床就埋身肉搏,我敢講句,十五分鐘已經係佢哋極限!」呢層我都信,莫非阿妹就係乜都唔做,因此一日可以搞足廿劑咁神奇?「當然唔係啦,假如我乜都唔做,仲邊有人客會搵我呢?相反係我乜都做到足,至有咁多人客加鐘甚至翻啅我,令我有機會挑戰一日廿鑊高潮體驗!」
有人多年未嘗一高潮,技師Baby一日就體驗廿次高潮,究竟對當事人嚟講係爽定痛苦呢?「有辣有唔辣啦,辣係搞得太多會好攰,事後連落床都冇力,而唔辣係全日都咁爽爆,甚至連發夢都覺得好舒服,人生可以一試全日高潮係一種福氣,有錢都買唔到o!總括而言好處佔多,但假如每日如是就非常唔健康,所以我希望今年內挑戰一次一日廿四鑊,平均每次一個鐘,咁就最完美喇!」阿妹諗得美滿,但現實又有幾多男人配合到呢?「咁就要睇我表現喇,以我嘅口舌技術,應該可以令人客唔走火但保持堅硬,到正式埋位時,只要幾分鐘就可以令我出現高潮,因此要一粒鐘完事並非冇可能!」阿妹一日廿四劑當然犀利啦,但我覺得佢把口咁吹得仲犀利囉!
三圍:34,24,33
身高:5呎3吋


text:
自己友係窮的代名詞,接freelance,可以有錢得去邊?最近網民討論,月入3萬到底係咪人生分水嶺,有人話慳住使都過得去,有人話根本係窮L.之前都有某高官講過月入10幾萬都只係中產,咁3萬元一定係貧窮線下.照咁計我哋自己友,真係連草根都不如,唉.大家又點睇?
唔少網民都認為如果單身一個人住喺屋企嘅話冇太多嘅支出,所以份人工都好夠用!無論係買電子產品,或者自己嘅心頭號都唔使就住就住,基本上每個月買都唔係問題!
亦都又有好多網民話只要你開心嘅,就算月入唔到三萬都唔係大問題.如果你冇乜物質需求,屋企又冇負擔嘅話,打份風流工hea下,亦都係一個新出路.
都有網民話喺唔同階段,對於錢嘅需求都有好唔同嘅諗法.例如FG搵三萬蚊,會覺得非常之好洗,可能啲使費淨係用喺拍拖,自己買嘢,同埋最多交幾千蚊家用,仲有好多閑錢剩.但係可能過多五年,又要租樓,養車,甚至儲錢結婚.生活壓力就會大左好多,就算每個月三萬蚊都會過得好吃力.
如果喺香港生小朋友,三萬蚊係絕對唔夠!假設屋企剩係得一個人搵錢,扣除租金同埋水電媒,剩低都可能得返萬幾蚊.仲要小朋友每個月學費,加埋課外班,補習班,都要用唔少錢.仲要每個月儲錢以防突發需要,三萬蚊真係完全唔夠使!


text:
口臭灰甲濕疹各種問題
大家上一次已經覆咗有幾位嘅網民佢哋對於口臭呀灰甲呀濕疹呀呢啲問題咁Vian亦都答咗啦因為大家睇咗我同Vian傾計之後呢就有好多問題咁而家我就將你哋嘅問題問返Vian幫你哋解答下啦好跟着落嚟呢一位就係Ada佢話因為疫情之下佢時常做清潔因此好夜瞓而產生很多濕疹皮膚痕癢想問我要墳補哪幾種益生菌好夜瞓同濕疹關唔關係㗎關事夜瞓有一集講過夜瞓啦夜瞓導致我哋有陰虛又免疫系統一定會差嘅咁所以呢我哋如果夜瞓呢其實係好難醫㗎記着呀 老婆唉算啦夜瞓真係好難醫因為人嘅修理同埋修復呀係好多係靠夜晚嘅包括細路仔夜瞓唔會高㗎夜晚嗰個成長荷爾蒙分泌得多啲所以夜瞓嘅細路仔係矮細啲嘅你一定唔夜瞓啦細個我即刻諗下我細路係喎我細個嗰時都早瞓㗎喎係出嚟做野先夜瞓我唔鍾意夜瞓㗎其實我習慣咗一個睡眠狀態係嗰段時間係呀 所以高呀咁當然同基因亦都有關係啦咁但係夜瞓搞到免疫差濕疹亦都容易差咁益生菌係會幫到呢啲情況咁我上一集都講咗益生菌點揀啦食闊啲啦除非你有專家幫你檢查如果唔係你食闊啲大包圍呢係安全啲明白啦好啦呢位叫做Ida我就係教授所講實實的暗瘡呀初時又擠唔到整整下好似藏咗入面一粒油脂咁又唔散喺太陽穴附近有幾粒左右都有唔知代表乜野都少少核突唔知有冇可能散嗚呢種就係我曾經有一集提過嘅荷爾蒙不平衡嘅暗瘡好似舊石咁樣淨係陰雲不散咁樣成日喺度嘅又唔會爆出嚟一點白色又冇得畀你擠你去格硬擠佢就仲大舊啲呢種呢就係搞返好個脾經搞荷爾蒙脾經就係我上次撳到你腳好痛嗰個三陰交你仲記得呀我都好記仇㗎下次畀你撳返咁喺個三陰交同個陰陵泉嗰啲位呢我哋去通個經絡咁個內分泌系統就會慢慢好返㗎啦咁當然啦夜瞓亦都係一個問題啦呢種暗瘡咁嗰啲另一種人呢就係佢幾件事夾埋一齊譬如佢搽粉化妝嗰啲塞咗毛孔加埋內分泌有問題咁呢啲暗瘡就好犀利㗎會我畀你睇下呢位叫做Ida我想畀Vian睇下我係咪呢一隻我而家個鼻哥呢度呢呢粒係一半半啦幾耐呀呢粒野好耐好耐啦因為佢冇嗰個膿頭呀冇膿頭冇得擠佢藏咗喺入面呢啲係荷爾蒙問題係咪呀 係呀咁都係等佢慢慢自己嗰日撳你嘅三陰交咪痛嘅咁你荷爾蒙嘅平衡問題咁通返個脾經你呢粒野會慢慢冇㗎啦用返呢個我成日攞著嗰支iWand通嗰個三陰交最有用就係三陰交我讀都未曉讀呀呢幾個字Yip Lai Man 穀胱甘肽可以介紹下穀胱甘肽嗎比較少人講不知道應該點食有開畀啲 有冇開畀我有開過你太太都有用呢隻好好 呢個題目好長㗎我要搵一段專門講起碼講五至十分鐘呢個係對個肝好有用輕輕講下呀而家呢隻野對個肝嘅功能啦肝臟嘅排毒啦係非常之好嘅咁有好多人以前直程喺醫生嗰度吊針打落去㗎咁佢就係補肝補肝補我哋嘅排毒系統好有用㗎其實我成日都開畀啲唔同嘅個案佢唔係一隻藥嚟嘅佢係營養補充品嚟嘅 係啦咁係提煉出嚟呀喺邊度搵到㗎提煉出嚟嘅有好多種做法嘅有啲廠就用發酵方法整出嚟啦有啲廠就係提煉出嚟啦化學做出嚟啦但係呢個係好常用嘅一個自然醫學嘅補充品即係好好用嘅就對肝好有用嘅甚至啲獸醫都成日用呢個畀啲貓狗佢話不知道應該點食咁呢個係一粒一粒丸嚟嘅一般嚟講一日都係一兩粒咁就解決咗但係咪市面上有得賣㗎有得賣啲稍為大間啲嘅補充品舖頭都有嘅我哋成日都係美國訂呢啲比較優質嘅補充品返嚟咁大家可以上網搵下啦呢啲阿miu miu問啦類風濕關節痛應該食咩好喎呢個又係免疫病好多時類風濕關節炎嘅人呢佢哋啲手指骹變形同埋啲手指曲咗嘅咁呢啲痛係好辛苦香港有成五六萬重症嘅類風濕關節炎佢哋係由朝痛到晚嘅咁佢哋食乜野呢其實又係益生菌其實因為佢免疫病自己打自己打啲關節咁所以佢哋不停咁發炎㗎引致啲關節一郁都痛唔郁又痛成日啲人成日係咁捽手指㗎佢哋會咁我哋通常幫佢哋就係畀啲針對性嘅益生菌如果佢本身係好特殊就針對性啦如果唔係我哋就要佢食闊啲嘅益生菌但係食呢啲譬如話一般有類風濕關節食幾耐㗎啫係話我一個月就食到㗎啦或者定係要食長期㗎普通嘅類風濕關節炎益生菌都幫好多亦都可以用啲洋蔥素嗰類野加埋落去都幫到嘅如果再嚴重啲呢就真係用類風濕關節炎嘅共振治療嗰啲叫生物共振嘅方法去幫佢哋啦咁一般都解決得到嘅係 所以唔洗擔心呀gc3007就問李教授若果是荷爾蒙失調引致暗瘡如何醫治就係用返脾經嘅解決方法啦三陰交去通佢啦咁一通咗脾經呢佢個荷爾蒙慢慢會變好啦包括唔單止係暗瘡呀月經呀樣樣野都可以搞返好好啦仲有呀Maria
類風濕關節炎治療需提早,類風濕性關節炎即患者身體左右兩邊的關節,會同時出現病徵和感到關節痛痛楚,如疼痛,腫脹,發熱和僵硬等症狀,嚴重時更會影響活動能力.
Wong又係蕁麻疹喎蕁麻疹好多人問呀請問李教授蕁麻疹時常發作的原因是什麼呢呢排身體差出左疹食抗敏藥就好快退疹但係隔幾日又嚟返喎點解蕁麻疹嗰啲一舊舊起嗰陣時呢其實裏面就有好多叫做組織胺英文叫做Histamine咁所以食嗰啲抗敏藥例如啲Piriton呀呢啲藥房都自己買到嗰啲呢可以叫做抗組織胺係即時將呢啲組織胺撳低佢咁嗰舊一舊舊成身都係呢就會沉哂扁哂冇事但係佢個致敏原如果唔拎走呢當個藥力過咗又再嚟過所以呢就會翻發嘅正如你係食某啲食物會有蕁麻疹譬如頭先講雪藏蝦啦或者你掂到某啲野會成身一舊舊嘅你一定要將嗰個源頭問題拎走就唔係單靠用藥物而且呢啲Antihistamine嘅藥物呢好多時都係好眼瞓嘅食咗唔揸得車我嗰陣時又係出呢啲疹呢走去打針囉走去醫院打針你有冇揸車嚟呀鄭生你唔揸得車走㗎喎你真係喎一二三行到出門口已經的士的士快啲的士走真係揸唔到車 係危險㗎佢嘅副作用就係令你好眼瞓所以佢啲藥力先可以發揮撳低哂所有野啦撳低你嘅免疫反應啦咁但係要解決佢呢其實真係要離開致敏原同埋將免疫變得冇咁亂龍平時注意益生菌早瞓啦呢啲其實我哋一日到黑都係自己搞彎自己係呀 譬如重金屬呀太多呀化學食物太多呀都搞到我哋啲免疫系統亂哂龍近期呢我有好多客戶呢係因為抗疫而搞到免疫系統有問題因為心情唔好家庭裏面嘅糾紛呀好多好唔開心生意唔好呀份工又冇咗呀呢啲係一種成因嚟嘅所以大家都係冇辦法雖然好老土咁講真係將自己放開啲啦即係用自己嘅心靈去醫自己先啦如果唔係你問極都係咁㗎喎其實係大家自己搞彎自己我哋有方案嘅有好多企劃係幫到呢啲個案起碼將個病徵拎走然後將個底子做返好加埋自己識得調整個心情呢就冇事啦總之而家我能夠幫你哋問嘅就係咁樣問法啦關於皮膚呀呢啲濕疹呀蕁麻疹嗰啲咁你哋想知更多嘅話呢大家識搵佢啦可以搵阿Vian啦但係你都唔好搵佢唔搵我呀所以應該都係訂閱呢個健康旦啦分享下啦將呢條片分享畀大家有皮膚呀佢真係答喎阿旦真係走咗去搵咗阿Vian將我哋網上啲問題答喎咁你就分享出去畀你啲朋友等大家得呢個健康嘅資訊啦撳鍾仔啦咁以後我哋而家有啲乜野健康資訊你第一時間就知道啦嘛係咪快啲訂閱健康旦啦
口腔危險信號,這個時候不能再拖了
我的辛勤付出,您的健康回報hello,大家好!我是Dr Du歡迎大家來到我的健康頻道Health Master10 個最危險的信號你必須要趕緊看牙醫面部腫脹,張口受限常見的原因可能是智齒未全萌出細菌侵入智齒周圍軟組織,引起炎症症狀主要是疼痛...
分享一下港版《國安法》
各位觀衆 大家好歡迎大家收看大紀元《珍言真語》的節目這次我們再次請到資深銀行家吳明德教授Hello 大家好每次別人都說我的廣東話講得不標準吳明德變成你不行教授不會 你講得挺標準的 講得很好了我要跟教授學很多東西 包括廣東話別這麼說 我們是分...
Chameleon IIOT全廠聯網解決方案
大家好我是資策會數位所李秉恆我們今天是在自動化大展在凌華的攤位我們數位所在這邊做一個工業物聯網閘道技術的展出這邊看到的是我們家的系統我們家系統做的是工業物聯網的基礎我們做一個設備聯網的部分設備聯網已經累積一段時間一個產業的形成不過工業物聯網...


text:
小食
小食係一種口味上具有獨特風格嘢食總稱,可以作為正餐以外之間嘅零食,亦可以係早餐,宵夜嘅主要嘢食.世界各地都有當地特色嘅風味小食,鮮明特色往往亦係當地觀光行銷嘅重點,以及所有遊子對於家鄉思念嘅「主要對象」.小食價錢平,一般人都買得起.有啲學者更將小食作為一種文化嘅現象研究.
有啲小食講求製作時間短或者可以儲存比較長時間,隨時都可以食,唔使好似煮正餐咁蹝時間.有啲中式小食由於取材比較普遍,好快流行到其他地區;但有啲小食由於口味獨特或者只係用當地材料,只可以局限喺一個地區.現代由於人口流動大,材料運輸方便,好多原本局限喺一個地區嘅小食,迅速向各地擴散.著名小食就靠口耳相傳而同大眾文化緊密交纏,甚至可能成為當地代表嘅飲食.
但係,小食發展到而家,喺一啲地區已經有咗另一種意思.雖然一樣係講究採用當地新鮮嘅食材,但喺製作方法繁複,作工講究,比講究飽肚嘅正餐更為繁瑣,係追求利潤嘅餐廳未必會賣.呢種小食,已經係一種地道飲食文化,絕非只係喺三餐之間填飽個肚,追求醫餓肚嘅層次.
點解會有小食改
小食就地取材,通常能夠突出反映當地嘅物質同社會生活風貌;現代人食小食通常唔止為咗要食飽,而係因為貪食.遊客食小食除咗品嘗異地風味以外,重可以藉此了解當地風情.有啲人胃口細,或由於某啲疾病唔可以一次食太多嘢,三餐唔足以供應必要嘅營養,喺正餐以外需要以小食補充.
小食對生活嘅影響改
小食代表住人類文化生活嘅精緻化.隨住經濟發展,人類生活水平提高,食嘢喺日常生活中佔嘅比例越來越細,再加上工作緊張,啲人開始厭棄正餐青睐小食.因為小食唔使講究禮儀,隨時方便咁解決肚餓問題.但由於小食嘅營養唔全面,好容易得到,幾時要都得,好容易食得太多,所以小食可能亦係而家造成肥胖比較普遍嘅一種原因.


text:
健糖會
香港灣仔皇后大道東266號律敦治醫院主座大樓五樓C座健康資源中心
勿糖協會
香港柴灣樂民道3號東區尤德夫人那打素醫院主座大樓一樓社區及病人資源中心轉
兒童及青少年糖尿家長組
香港柴灣樂民道3號東區尤德夫人那打素醫院主座大樓一樓社區及病人資源中心轉
「聚首一糖」九龍東醫院聯網兒科糖尿患者及家屬支援小組
九龍官塘協和街130號基督教聯合醫院健康資源中心轉
明愛勿糖宜互助小組
九龍永康街111號明愛醫院懷明樓2樓健康資源中心轉
糖盼樂互協會
九龍加士居道30號伊利沙伯醫院日間醫療中心閣樓5室
治糖之友
九龍窩打老道25號廣華醫院徐展堂門診大樓六樓醫務社會工作部轉
健糖之友協康會
九龍黃大仙沙田坳道118號聖母醫院糖尿病教育及健康中心轉
瑪嘉烈糖尿之友社
九龍瑪嘉烈醫院道2-10號瑪嘉烈醫院M座地下社區健康資源中心轉
兒童糖尿協會
九龍土瓜灣土瓜灣道94號美華工業中心B座9樓B17室
澱心會
九龍官塘協和街130號基督教聯合醫院健康資源中心轉
糖糖正正
新界屯門青松觀路23號屯門醫院特別座四樓病人資源中心
糖仁一家
新界荃灣仁濟街7-11號仁濟醫院C座四樓綜合糖尿/內分泌及腎科日間護理中心
糖尿及內分泌科中心之友
新界沙田銀城街30-32號威爾斯親王醫院糖尿及內分泌科中心


text:
有假都唔敢攞唔敢放,唔知香港嘅打工仔會唔會理解呢種心情呢?
Expedia Japan於12月15日公佈世界28個國家嘅國際比較調查,發現日本嘅「攞有薪假期」比率係排最低.呢個咁sad嘅結果喺網絡上引起激烈討論.
根據調查顯示,原本2013年後,日本嘅「消耗有薪假期日數比率」排名有明顯上升傾向.但今年居然由60%突然下降到得番50%,令日本時隔3年再次成為最低分.之後就係韓國嘅53%同印度嘅71%等.
Expedia都有問日本人唔拎假嘅原因,第一位嘅理由係「人手不足」,之後就係「因為同事都冇得放」同埋第三位「因為冇錢」.
當然,呢個結果引起好多網民話好明顯就係因為日本多黑心企業長期榨乾自己嘅員工.不過另外都有人質疑其實唔敢拎有薪假係日本人嘅職場精神論影響!又話日本人比較捨私奉公,責任感強,同埋會擔心冇咗自己會帶咩麻煩俾公司,所以先會搞成咁.(上圖為「如果拎有薪假會覺得有罪惡感」嘅人嘅比率.)
小編有個日本朋友,如果週末出去玩甚至去短途旅行,畀同事知道咗嘅話會被人閒言閒語好耐,話佢成日好幸福可以去旅行去玩,而上司亦覺得佢淨係識得玩,仲叫佢檢點啲…某程度上都幾病態.大家真係要好好珍惜會俾你放leave嘅公司喇…(社畜心態/_\)


text:
2 FEBRUARY 2014(SUN)
終於嚟到今日最後一個行程,就係匯合埋細路佢地,一家九口開開心心入西貢食豐富嘅海鮮晚餐啦!
我地都好耐冇入嚟西頁,一入到嚟真係覺得好熱鬧,同埋好有節日氣氛,因為佈置都好靚呀~
由於我地早左嚟到,所以就係西頁碼頭附近行吓~
唔知係唔你依期學校教緊船,所以小小豬對船特別留意,睇到唔肯走,仲話想去搭船添~
其實真係可以搭船,因為附近有啲環島觀光船,收費由幾十至百多不等.原來小豬媽都建議帶小小豬去搭船玩一陣,不過因為開始大風同天黑,我覺得唔係太安全,所以就俾我阻止左啦!
但其實如果係環島觀光遊都應該係幾好玩,所以都決定搵日等天氣好返啲,早少少入嚟遊吓船河先.
我地JOIN埋細路,就可以一齊去搵食啦!我地行左好幾次,都唔知揀邊間好,最後就決定去全記啦~
我地坐低休息一陣,就開始去揀海鮮啦!由小豬媽去幫我地發板食乜呢~
等左一陣,我地嘅美味海鮮晚餐開始啦~
豐富都未算,個味道又幾好食,尤其係個瀨尿蝦,真係好好食,我地個個都食到唔停得手呀~
食飽飽之後,我地仲未好正嘅飯後甜品,就係我地下午新鮮摘嘅士多啤梨~
粒粒都又大又甜,再加上係自己摘嘅,所以係勁鮮甜,好好味呀~
食完依個咁豐富嘅海鮮安宴之後,節目非常豐富嘅初三新界遊就結束啦!
今日真係勁滿足,一家人開開心心咁又食又玩,真係一件好開心嘅事嚟,期待出年我地又一齊去玩過食過!


text:
本來逢星期二都要去 Louisa 屋企教 Arthur,但係 Arthur 噚晚打電話俾我,話佢今日唔得閒上堂,所以今日就無端端變咗 dayoff 喇!
噚晚臨瞓前原本諗住今日反正無嘢做,不如解凍定啲材料今日整蛋糕,但係我都好有自知之明,好清楚自己會懶得就懶,尤其天氣咁凍,到最後都係會唔願郁,所以都係無將材料解凍,費事解完凍後唔整又放番上冰格.果然,今日真係無整啦!仲一瞓就瞓到差唔多成點鐘先起身,真係好耐都無試過咁瞓法喇!完全體現到 Motonako A. 所講,瞓到自然醒果種爽法!
我不嬲都好懶落街,唔駛出去教的話,盡可能都唔會出街,所以好習慣一日買定幾日嘅餸,但係因為無諗過今日會唔駛出街兼要喺屋企煮嘢食,所以之前買餸就無預備到今日,咁就唯有食屋企存貨喇!
晏晝好簡單,食兩塊麵包,仲杯咖啡就算喇!
睇吓我幾懶,焗番熱個麵包就當一餐,連咖啡機都懶用,
即沖三合一攪掂.
呢個麵包來頭不少,喺台灣坐飛機返嚟 o架!係 Louisa 個姨甥買返嚟嘅,
叫做「天下第一包」喎!Louisa 叫我自己切啲拎走,
咁我就唔客氣咁切咗一角.
用錫紙包住焗番熱嚟食,真係唔錯喎,皮脆肉軟.最特別係啲餡,
有合桃同乾果,如果無估錯的話,啲乾果應該係圓肉嚟 o架,
真係未試過,下次整包包時都試吓用圓肉先!
至於夜晚果餐,當然又係屋企有乜就食乜啦!所以材料都好簡單:risotto,乾菌,蒜頭,乾蔥頭,煙肉同香腸就攪掂!
好簡單嘅一個小食,香腸煙肉卷,無論點茄汁定係芥末蛋黃醬,
都一樣咁好食.
仲有簡化版嘅雜菌 risotto,蒜茸同乾蔥茸起鑊炒香姬松茸同牛肝菌,
又無用白酒,又無落雞湯,淨係用咗浸菇水,加啲雞粉,
鹽,香料同黑椒粉調味就算數.
食完飯,整個蘋果做飯後果,咁就完成咗全日嘅飲食,我係咪好懶呢! 不過咁,懶還懶,兩餐都總算係健康過出街食快餐或煮即食麵啦,係咪?
懶咗一日,瞓醒後就要迎接每星期最討厭嘅一日,就係星期三嘅清潔日,咁多種家務之中,我最憎就係做清潔 o架喇,洗碗都一樣咁憎!! 依家諗番起上嚟,以前媽咪真係好叻,正確啲嚟講,應該係話佢好捱得,因為以前我都無乜點幫佢做清潔,淨係做埋哂啲好 "輕 can" 嘅嘢,老豆都只係一年一度嘅大清洗,媽咪佢一個人攪掂哂全屋,又拖地,又抹地方又抹窗,依家自己同老豆 share 各做一半,我都覺得好辛苦,唔怪得之以前媽咪有時唔開心或激氣時,真係會乜都鬧得出口,梗係啦,佢做嘢做得咁辛苦,又要煮飯,仲要全部都係 "義工",我哋都只係幫得少少手.唉,可能就係因為咁而積勞成疾,所以咁早就離開咗我哋!依家先後悔已經太遲喇,一切已經返唔倒轉頭喇!!!!


text:
成日都話唔夠時間用,其實係你唔知蹝哂啲時間去邊!今次Apple嘅iOS12就推出咗一個好唔錯嘅功能去幫你:
- 了解自己啲時間用咗去邊
- 控制自己用某個app嘅時間
了解自己手機嘅使用習慣
首先當你更新咗iOS 12之後,好似平時咁用手機大約用5 -7日,等佢紀錄翻你用手機嘅習慣同各個應用程式嘅使用時間後,你可以到:設定(Setting) → 螢幕時間(Screen Time) → 過去七日(last 7 days),睇翻自己平日花咗幾多時間係唔同嘅app以及唔同類型嘅app入面!(見圖)如果你係正常中學生,你會發現自己其實發咗勁爆多時間係社交媒體或遊戲上!講緊係大約一日三粒鐘!
一日三粒鐘有咩問題?
你以為三粒鐘好少?天真!以週末為例,一日得24小時,扣咗日常生活必須花嘅時間:
瞓覺: 7 hrs
食飯: 2.5 hrs
梳洗: 2 hrs
交通: 1 hr
其實你得翻11.5小時係可以自由控制(未計補習同課外活動),如果你剩係手機上都哂咗3個鐘,即係你已經浪費咗26%嘅可控制時間落去一啲對你學習無幫助嘅應用程式上!超過四分一啊!仲要呢度剩係講緊手機使用情況,仲未計電腦或其他電子產品啊?
我想戒手機啊!
「咁點算啊!唔通要del app?!」放心啦!好彩Apple夠貼心,仲有啲功能去控制你每個app嘅使用量!係設定度你可以為每個app設定App Limit(見圖),例如你可以設定「每日只可以用兩小時嘅社交媒體」,再設定一個密碼,咁如果果日你過咗兩小時嘅限制,你就一定要輸入個密碼先可以解鎖同繼續用~
至於個密碼呢我就建議唔好由你自己去設定(你懂的)可以搵個朋友互相為大家設定密碼,仲要應承對方打死都唔會比個密碼佢!無計啦,非常時期非常手段啊麻!相信呢個新功能唔多唔少都會幫到你控制過度使用手機嘅情況同埋放更多時間落去學習到!
最後最後,Android的話我相信都有差唔多嘅app可以做到以上功能嘅!你有咩好介紹不妨係下面留言話比大家知啦!
都係唔夠時間用點算
廣告時間~其實平時你補習走嚟走去又係睇video的話真係好哂時間:搭車係時間,排隊入課室又係時間,仲未計你上堂環境嘈或者自己無精神吸收唔到或者抄唔切啲重點呢?不如試下我哋AfterSchool嘅精讀網上課程啦~又唔洗比人搏死又可以自由控制上堂時間,特別係中五,六嘅你真係時間無多架啦!


text:
地鐵 (香港)
地鐵(MTR),原本叫地下鐵路(Mass Transit Railway),係香港嘅集體運輸系統,由地鐵有限公司(MTR Corporation Limited)營運.自1979年10月1號開通去到2007年12月2號同九鐵合併為港鐵為止,香港地鐵總共發展咗7條路綫,全長91.0公里嘅鐵路系統網絡.系統共有53個車站,其中14個係轉車站.
網絡改
歷史改
概覽改
經濟急速發展改
1960年代,香港經濟急速發展,人口不斷增加,公共交通嘅需求越嚟越大.所以,香港政府喺1964年邀請咗嚟自英國嘅道路研究部門,就香港交通未來發展進行研究,並喺1967年發表咗《香港乘客運輸研究》(Hong Kong passenger transport survey),交代香港有必要興建一種集體運輸系統,要嚟解決當時嘅交通問題.
早期系統改
1967年9月,英國嘅費爾文霍士顧問工程公司(Freeman, Fox, Wilbur Smith & Associates)發表咗《香港集體運輸研究》,提議香港興建地底集體運輸城市軌道交通系統(地下鐵路系統),全長51公里,4條路綫分9期興建,耗資150億港元.當時建議嘅4條路綫係噉嘅:
1968年,顧問公司就研究所倡議嘅集體運輸系統嘅建造估價做咗啲修正,要嚟作進一步嘅研究.
1970年,顧問公司完成咗對興建地下鐵路系統嘅進一步研究,發表咗《集體運輸計劃總報告書》,具體提出建造鐵路嘅建議.研究報告建議要起一個全長52.7公里嘅地下鐵路系統,分成3條主要嘅行車綫:港九綫,港島綫及東九龍綫,同埋兩條港九綫嘅支綫:荃灣支綫,觀塘支綫.
顧問公司同時亦都建議用「分期興建」嘅方式嚟起頭4期共長20公里嘅路綫,即係「早期系統」.早期系統包括港島綫(上環街市↔海軍船塢),港九綫(海軍船塢↔旺角)同埋觀塘支綫(旺角↔彩虹).
1972年,香港政府成立咗集體運輸臨時管理局,原則上同意咗先起「早期系統」.
1973年3月,香港政府曾經喺屬於地鐵沿線嘅港島舊海軍船塢,尖沙咀半島酒店,荔枝角同埋樂富嘅地底起試驗隧道用嚟試下啲地質.呢啲試驗隧道俾英國財團投到,用900萬嚟起,合約條款中亦都註明咗嗰個財團3年裡面唔可以參與其他地鐵承建項目,以示公平.同一時間,香港政府亦都幫工程進行招標,總共有8個財團投標,而政府亦初步揀好咗四個國際財團.當時嘅計劃係將工程用固定價格嘅單一合約形式批出去.
1974年初,日本財團簽咗承投工程嘅意向書,但係喺同年嘅11月因為石油危機問題而對投資前景悲觀,決定退出,令計劃一度暫停.
修正早期系統改
1975年初,香港政府屬下嘅集體運輸臨時管理局宣佈,將「早期系統」輕輕縮減到15.6公里,即係「修正早期系統」.同時亦都放棄用單一承建合約嘅方法,將工程分番做25個主要土木工程合約同埋10個電機及機械工程合約.由香港政府全資擁有嘅地下鐵路公司亦都同時間正式成立,取代咗臨時管理局監督工程嘅進行,並且打算喺通車之後,用審慎嘅商業原則嚟負責經營鐵路.
「修正早期系統」連接中環至觀塘,喺1975年11月開始動工興建.路綫將香港島中環同九龍嘅主要住宅同埋工業區連接起嚟.路綫其中12.8公里係喺地底起,而其餘嘅2.8公里就係架空路段嚟.全綫有15個車站,包括12個地底車站同埋3個架空車站.
「修正早期系統」最早期叫「香港地下鐵」,當時集體運輸臨時管理局起緊地下鐵時出過一句口號:「香港地下鐵,為你而建設」,後尾改做「地下鐵路,為你建造」,最後通車時就將呢個集體運輸系統正式叫做「地鐵」.
經過差唔多4年嘅工程,修正早期系統嘅北段(石硤尾←→觀塘)喺1979年9月30號完工,並且喺10月1號正式通車.嗰陣時地鐵淨係用4卡車行,最平嘅票價係港幣1蚊,相對於巴士嘅票價係兩毫子,對一般市民嚟講地鐵的確係一件奢侈品.喺同年12月31號,路綫伸延到去尖沙咀.1980年2月12號,成個修正早期系統「觀塘至中環段」通車,通車日期比原定嘅提前咗7個星期,成為咗香港第一條過海嘅鐵路.由於過海乘客嘅龐大需求,地鐵列車就由通車初期嘅4卡加到6卡.
起修正早期系統嘅總費用係港幣58億.由於路綫係起喺全世界人口最稠密嘅地區之一,起嘅時候遇上咗好多困難.嗰陣時需要克服地底嘅唔同地質同埋比較高嘅地下水位,有啲路段亦曾出現過地陷等等嘅情況.但係最終仍然可以保持冇超出預算呢項驕人成績.
荃灣綫改
喺1977年嘅7月,香港政府正式批准起荃灣綫,並且喺1978年11月開始動工.荃灣綫全長差唔多10.5公里,由太子站去到荃灣站.路綫將地鐵嘅版圖總長度加到去26.1公里.成條綫有10個車站,包括6個地底車站,1個地面車站同埋3個架空車站.1982年5月10號,荃灣綫「荃灣至太子段」開放通車.工程費用係港幣41億.
荃灣綫通車之後,喺1982年5月17號取代咗修正早期系統,經尖沙咀直接去到中環.由嗰日開始,修正早期系統剩番嘅路段就叫做觀塘綫,並且需要縮短到油麻地.噉嘅做法係因為喺「修正早期系統」相關文件同埋喺1976年嘅《香港整體交通研究》裡面指出咗荃灣綫喺需求量,必要性同埋技術上嘅要求而做嘅.呢個預計喺1998年之前都仲係啱架,直至東涌綫通咗車之後,分流咗來往香港島同埋荔景以北嘅大批乘客為止.
港島綫改
喺1980年12月,香港政府正式批准起港島綫,並且喺1982年嘅10月開始動工.實際起嘅港島綫係由上環去到柴灣,而且會同荃灣綫嘅中環同埋金鐘交匯成為轉車站.呢條路綫將地下鐵路嘅路綫加到去37公里.港島綫總共有14個車站,包括12個地底車站,1個地面車站同埋1個架空車站,而鰂魚涌站係到1981年嘅12月先至落實起嘅.
喺1985年嘅5月31號,港島綫「金鐘至柴灣段」通車.同一時間,地鐵列車全面加到變8卡.因為起行車管道嗰陣時出錯咗引致延誤,上環站需要等到1986年5月23號先至啟用.嗰日,部份地鐵車站嘅名亦都作出咗改動.「荔灣站」改做「美孚站」,中環站(Chater→Central),旺角站(Argyle→Mong Kok)同埋油麻地站(Waterloo→Yau Ma Tei)嘅英文名稱亦都做咗啲修改.
東隧延綫改
當年地鐵打算喺港島綫通車後就休養生息下,暫時唔做大投資住,但係日本財團就提出用民間興建營運後轉移模式(BOT,建造-營運-移交)嘅形式嚟起東隧,地鐵就樂觀其成噉應承咗.喺1984年初,日本財團提出東隧方案並且主動同地鐵接洽,當時地鐵諗住東隧同重有一年先通車港島綫嘅太古站交匯.但係當政府同地鐵研究呢條鐵,陸兩用嘅隧道之後,認為東隧應該會遷就行車管道而同東區走廊交匯,所以鐵路管道根本冇辦法同太古站連接,最後地鐵唯有大幅度噉改造鰂魚涌車站,變咗一個根本唔啱香港標準嘅轉車站.
因此,觀塘綫就被安排經東隧延長到鰂魚涌.而鰂魚涌站就成為咗港島綫同埋觀塘綫嘅轉車站.有關工程喺1985年12月開始動工興建.1989年8月6號,東區海底隧道起好,觀塘綫觀塘至鰂魚涌一段通車.而新起嘅藍田站亦喺同年嘅10月1號正式啟用.
機場快綫改
1989年10月,當時嘅港督衛奕信爵士落實咗將喺九龍城區嘅香港國際機場(啟德機場)搬去遠離市區嘅大嶼山,同埋提出咗機場核心計劃,起機場鐵路嚟連接.但係,因為中國政府同英國政府喺造價問題上面出現咗分歧,結果呢條路綫拖到去1994年11月先至開始起.
機場鐵路喺定線初期,只係得一條主線,喺大蠔先至分開2條支線去機場或者東涌新市鎮.因為未來發展嘅需要,先至將機場鐵路分開做兩個部份:機場快綫(通車前原本叫做「飛翔快綫」)同埋東涌綫,噉樣做有助利用東涌綫嚟做服務延伸.
1998年6月22號,東涌綫通車,成為第一條延伸到去大嶼山嘅鐵路.1998年7月6號,即係香港國際機場啟用嗰日,機場快綫通車,成為香港第一條來回機場至市區嘅鐵路,當時由機場來回中環市區只需23分鐘.
為咗配合九廣西鐵嘅興建,東涌綫喺深水埗加咗南昌站,呢個車站係由九廣鐵路公司起,地鐵同埋九鐵一齊管理.南昌站已經喺2003年嘅12月16號啟用.
2005年6月1號開始,欣澳站啟用,要嚟準備迪士尼綫喺8月啟用.機場快綫同埋東涌綫嘅全程行車時間分別修訂為24同埋28分鐘.
東涌綫同機場快綫通車初期設有7卡車,東涌綫嘅列車喺2003年初改咗做8卡,要嚟配合南昌站啟用之後增長嘅客量.而機場快綫亦都喺2005年10月開始改埋做8卡車,要嚟配合博覽館站啟用後增長嘅客量.
東涌綫同埋機場快綫嘅列車係由德國嘅Adtranz公司同埋西班牙嘅CAF公司聯合製造,行車時速可以去到每小時135公里,成為咗全世界最快嘅鐵路系統.地鐵同南韓嘅Rotem株式會社訂咗4部8卡嘅高速列車,係買嚟俾迪士尼綫通車之後增加嘅客量.第一批新列車已經喺2006年3月嚟咗香港.
將軍澳綫改
1998年,政府落實將將軍澳綫交畀地鐵起,同時亦決定將東區海底隧道路段交畀將軍澳綫,而觀塘綫嘅總站就由港島改返去新界嘅調景嶺站.
基於將軍澳綫工程需時,地鐵首先進行咗鰂魚涌站嘅轉綫通道紓緩工程,要嚟解決轉綫通道嘅擠塞情況同埋第時將軍澳綫乘客嘅增加,暫時將觀塘綫總站由鰂魚涌站伸到去北角站,直至將軍澳綫落成之後先一齊交返.工程期間曾經試過火燭,所以喺2001年9月27號先至落成啟用,工程拖遲咗差唔多1年.
為咗配合方便觀塘綫嘅乘客可以適應喺油塘站轉過去搭將軍澳綫列車過去港島,將軍澳綫同埋觀塘綫來往北角站同埋藍田站至到油塘站嘅路段喺2002年8月4號啟用,列車喺離開鰂魚涌站同埋東隧路段之後,就唔會再去藍田站,改行一段新起嘅鐵路去新嘅油塘站.另一方面,原本喺起東隧嗰陣時由鰂魚涌去藍田嘅路段就被棄置.
2002年8月18號,將軍澳綫正式啟用,路線延長去到寶琳站,而觀塘綫亦都同時延長到調景嶺站.
通車初期,好多乘客都唔習慣咁繁複嘅轉車過程,同埋將軍澳綫嘅列車班次過於疏落,一度引起混亂.位於油塘嘅轉車站最高峰嗰陣,曾經試過有3班嚟自觀塘綫嘅乘客喺月台度等轉車.另一方面,因為新路軌同列車嘅配合問題,加上新路段好多急彎,令到新路段嘅嘈音特別大,呢個問題直到而家都仲未有妥善嘅解決方案.
將軍澳綫支綫:由將軍澳到將軍澳南,係將軍澳綫嘅第二期工程,經百勝角隧道直達將軍澳地鐵車廠(未來大型住宅發展計劃夢幻之城)隔離嘅新車站.通車後,將軍澳線列車將會「一分為二」,分別係「北角至寶琳」同埋「北角至將軍澳南」,以梅花間竹嘅形式開出.地鐵曾經有興趣喺將軍澳同埋將軍澳南之間起多一個百勝角站,但係因為百勝角發展計劃有變而被擱置.呢條綫喺2009年7月落成啟用.
近年發展改
2003年12月16號,為咗配合九廣西鐵通車,東涌綫荔景站同奧運站之間加咗個南昌站,喺香港第一個地鐵同埋九廣鐵路共用嘅車站;美孚嘅轉車通道亦都啟用.
2004年10月24號,為咗配合九鐵尖東站(而家係九廣東鐵嘅一部份)啟用,來往尖東站同埋尖沙咀站之間嘅行人隧道隨住尖東站啟用;尖沙咀站成為咗第4個同九鐵連接嘅轉車站.
2005年6月1號,同迪士尼綫交匯嘅東涌綫欣澳站正式開幕,欣澳站啟用之後,機場快綫同東涌綫嘅車程將會稍為增加,分別係24分鐘同埋28分鐘.
2005年8月1號,來往欣澳同埋迪士尼站嘅無人駕駛鐵路迪士尼綫開始投入服務.市民紛紛趁住暑假周末,帶埋仔女去試搭新車,同埋參觀迪士尼站同附近嘅迪欣湖等等嘅設施.
2005年12月20號,機場快綫博覽館站開始投入服務,要嚟配合亞洲國際博覽館啟用.
2007年第1季,機場站翔天廊通用.由於香港國際機場通用二號客運大樓同埋基礎設施,叫做「翔天廊」,為咗應付離境旅客直接進入翔天廊,所以地鐵公司將會喺機場站上行綫月台對面起一個全新嘅三號月台.三號月台係一個兩邊都落得車既月台.
收費改
截至2006年初,香港地鐵收費分為成人同埋特惠兩種.12歲以下嘅小童,65歲或者以上嘅長者,12至25歲嘅全日制學生先至可以用特惠票.3歲以下嘅小童就可以免費搭車.同其他地鐵系統唔同,香港地鐵收費唔係劃一,而係根據路程長短而定.搭嘅站數越多,收費就會越高.一般路綫嘅成人單程收費由港幣3個8至23個1不等.特惠票價差唔多係成人票價嘅一半.
付款方法有3種:八達通,單程票同埋旅客票.
八達通改
八達通係香港嘅其中一種電子收費系統,咭嘅大小同信用卡一樣,裡面裝有晶片,用嘅時候將張咭放喺接收器上面就可以完成付款過程.而香港地鐵就係一個最常用到八達通嘅服務.除咗機場快綫之外,香港地鐵為八達通使用者提供優惠.例如來回金鐘同埋尖沙咀,成人八達通收費係港幣7個9,但係單程票收費就要港幣9蚊.
單程票改
單程票係一種附有磁帶嘅車飛,要喺入閘之前買咗先.車站大堂設有自動售票機,售賣各種單程車飛.但係,香港地鐵係冇雙程票,除咗機場快綫之外.
旅客票改
旅客票分為兩種,分別係一日內任搭嘅通行飛(售價港幣五十蚊),同埋喺3日之內任搭,附有機場快綫來回程嘅通行飛(售價港幣三百蚊).旅客喺購買旅客票嗰陣,需要提供旅客證明文件,好似護照噉.
特別版紀念票改
每逢新年或者有新嘅卡通片上映,地鐵都會推出新嘅車飛.呢啲車飛嘅表面印咗一啲特別圖案,每張都可以畀一程嘅錢(唔包括機場快綫).
用完1次出閘嗰陣張飛唔會收咗去而係畀返人,可以留為紀念.
地鐵服務改
香港地鐵喺2004年,每日乘客量就超過230萬人次,成為世界上最繁忙嘅鐵路系統之一.
香港地鐵喺大部份日子都會提供每日19小時嘅列車服務,大約由上晝6點去到午夜1點,非行車時間就要嚟進行軌道及軌旁嘅維修工程.喺一啲假期,好似平安夜同埋大除夕噉,地鐵更加會通宵行走.
地鐵系統改
香港地鐵鐵路系統網路全長91.0公里,包括超過129.1公里長嘅隧道所組成.而喺53個車站當中,其中10個係地面車站,8個係架空車站,其餘35個就係地底車站,起喺距離地面12至37米下面.每個車站嘅設計各有不同,唔少車站都採用較為簡單嘅箱形結構,以2至3層嘅結構容納大堂同埋月台,亦都有部份車站採用較為複雜嘅佈局結構,月台起喺鑽挖隧道裡面,而大堂就喺路面以下.有啲仲有多層嘅地庫結構,要嚟提供更多空間去容納車站大堂嘅售票設施,商店,控制室同埋機房等嘅設施.
香港地鐵用嘅重型鐵路系統,可以有效應付眾多嘅乘客需求量.地鐵列車有8卡,可以載2500個乘客.喺繁忙時間,市區綫每個鐘最多可以開34班車,即係每1.75分鐘一班,載客量差唔多85000人次.而地鐵列車數目已經由啱啱通車嗰陣嘅140卡,增加到2002年嘅1050卡(包括機場快綫嘅88卡同埋迪士尼綫嘅12卡).而每日早上嘅繁忙時間,會有86%嘅車卡投入服務.
地鐵安全改
香港地鐵一直都舉行唔少活動,確保乘客注意使用地鐵時嘅安全.例如喺各個地鐵車站裡面有唔少嘅海報,月台同埋車廂亦都有廣播提醒乘客.另外,地鐵引入附例嚟防止乘客進行不當或者危險嘅行為,例如禁止攜帶易燃物品,違規者可以被罰款甚至入獄.值得留意嘅是,地鐵禁止攜帶金屬氣球進入車廂範圍,以免影響架空電纜運作.
由2002年8月開始,香港地鐵開始引入月台幕門到各個地底月台,並且已經喺2005年嘅10月全部完成.而東涌綫,機場快綫同埋將軍澳綫喺落成嘅時候都已經裝咗月台幕門.月台幕門能夠防止乘客墮軌,同埋防止月台嘅冷氣流失.
由於欣澳站同埋迪士尼站車站設計以開放式為主,並無安裝空調設備,所以呢兩個站就引入咗月台閘門.月台閘門嘅高度只有1.5米(大概等於月台幕門嘅一半).月台閘門可以防止乘客墮軌,成本亦都較平,唔駛顧及車站嘅設計.
每個月台兩端都有壓力感應器,一旦有人經月台兩端嘅樓梯行落路軌,感應器就會傳送信號到站長室,通知職員.另外,每個月台都有緊急停車掣,防止有人墮軌而俾列車輾過.
地鐵設施改
由於每日有大量乘客使用,所以香港地鐵嘅月台都裝有大量嘅扶手電梯,雖然早期由於認為傷殘人士唔適合搭地鐵而冇裝旅客用嘅升降機,但因應機場快綫嘅開通,而家絕大部分車站都最少有一部,以方便攜帶大型行李嘅旅客之餘,同時亦都方便傷殘人士.與此同時,為咗適應更多傷殘人士搭地鐵,地鐵亦都做咗多項改善措拖,包括車廂裡面嘅輪椅專用位置,盲人導向地板同埋加闊入閘機等等.但係,有別於世界各大地鐵系統,香港地鐵基於衛生理由,大部份車站都冇洗手間設施,只有機場快綫同埋迪士尼綫先至有.
香港地鐵車站有唔少商店,而且自從地鐵私營化之後,種類就不斷增加.喺大部份香港地鐵嘅車站裡面,都有下面嘅服務:
另外,每個地鐵站亦都設有收費電話,飲品售賣機及自助攝影機.而站內嘅報刊派發處,就會免費派發四份免費報刊:新聞娛樂報章《都市日報》同《快線周報》,同埋求職招聘刊物《招職》.
地鐵列車改
香港地鐵列車係動力分散動車組,全部設有8個車廂,由1500伏直流電嘅架空電纜推動,喺軌距為1432毫米嘅路軌上行走(同倫敦地鐵一樣比標準軌1435毫米窄少少).地鐵車廂採用嘅設計,可以有效應付高流量嘅乘客.除咗機場快綫之外,其餘都設有橫向座位安排同埋額外嘅通風設施,而每個車廂都設有10道車門.
荃灣綫,港島綫,將軍澳綫全線同埋觀塘綫大部份嘅用車都係用由英國都城嘉慕製造嘅列車,最高時速去到80公里.由於列車投入服務初期嘅設計已經不合時宜,所以地鐵喺1998年開始將所有英製列車全面翻新,翻新工程喺2001年8月完成.
為咗配合將軍澳綫通車,地鐵買咗13列由南韓Rotem同埋日本三菱重工株式會社製造嘅列車.呢批列車原本係行將軍澳綫,但地鐵將負責將軍澳綫列車維修嘅將軍澳車廠維修合約外判俾負責英製列車翻新工程嘅United Goninan公司,最終13列日韓列車要行觀塘綫,地鐵就重組英製列車嘅車卡排列,將大部分喺1989年由英國都城嘉慕同埋喺1995年買嘅由GEC Alsthom製造嘅列車車卡調動到將軍澳綫度行.
東涌綫同埋機場快綫用西班牙製造特別設計嘅車廂,當中迪士尼綫嘅車廂,其實係由市區綫調動嘅車卡進行改裝而成,以配合香港迪士尼樂園而被重新設計,例如車廂窗門同埋車廂裡面嘅扶手都係米奇老鼠頭部嘅形狀噉.
為咗配合九廣西鐵同埋迪士尼綫通車,令到東涌綫載客量持續上升,地鐵再訂多4列列車(第一列列車已經喺2006年6月12號12點05分投入咗服務,而最後一列列車將會喺2007年初交付).由於時間緊迫而且訂貨量小,所以地鐵只係以市區線韓製列車做藍本,同南韓Rotem訂購增強型韓製列車.
香港地鐵列車嘅維修工作,目前由5個車廠負責,分別係九龍灣車廠,荃灣車廠,柴灣車廠,將軍澳車廠同埋小蠔灣車廠.每個車廠除咗負責為相應行車綫嘅電動車組提供電力之外,亦都有停車設施,洗車設施同埋預防同糾正性嘅維修設施,例如起重同埋頂升設備等等.
未來發展改
新路綫改
為咗應付香港長遠嘅發展,地鐵有多條新鐵路嘅發展計劃.
- 北港島綫:分為東涌綫延綫同將軍澳綫延綫.東涌綫計劃由香港站延伸至添馬站,而將軍澳綫由北角站經銅鑼灣北站,會展站連接添馬站.兩條路線喺添馬站交匯,而會展站會成為將軍澳綫同東鐵綫嘅轉車站.兩綫暫時仲未有落成啟用時間.


text:
單分子親核取代反應
單分子親核取代反應係親核取代反應嘅其中一種,又可以叫做SN1反應,其中S代表Substitution (取代),N代表Nucleophilic (親核),而個1字講緊嘅係,渠嘅速率控制步驟只係關一種分子事.佢係由克里斯托夫·英果爾德等化學家於1940年第一次提出.
機理改
渠嘅機理涉及到碳陽離子.用叔丁基溴同水嘅反應(水解反應)做例子:
離去基團嘅離開改
可以見到一個叔丁基溴拆開變成一個碳陽離子同帶負電嘅溴離子.第一步需要更多能量,好慢,所以係速率控制步驟.
親核體嘅進攻改
之後,碳陽離子好快咁同親核體反應.由於碳陽離子係sp2雜化嘅,有個平面三角形嘅形狀,所以親核體有兩個地方可以進攻,即係平面嘅上面同下面.所以如果碳陽離子本身有手性,咁樣反應可以得到一個外消旋混合物,入面有兩種光學異構物,一個叫做構型轉化產物,另一個叫構型保持產物.
去質子化改
因爲我們嘅親核體(水)係中性嘅,所以需要經歷多一部去整走個正電荷.另一個水分子會將渠嘅質子搶走,生成產物(叔丁醇)同水合氫離子.
條件改
碳陽離子嘅穩定性改
由上面可以見到,反應中會出一個碳陽離子,所以碳陽離子嘅穩定性好重要.
- 碳陽離子嘅穩定性順序為:三級碳陽離子>二級碳陽離子>一級碳陽離子>甲基碳陽離子,碳陽離子越穩定,反應越容易發生.但因爲一級碳陽離子同甲基碳陽離子太唔穩定,所以基本上唔會發生單分子親核取代反應.
- 烯丙基化合物:由於形成到共振雜化體,所以令相應嘅碳陽離子更穩定,有利於反應進行.
溶劑改
以下條件有利於反應進行:


text:
上年年尾開始的星戰,今日終於有機會嚟玩啦! 我同佢哋由最舊的星戰煲到前傳,佢哋已經好熟悉片中所有角色! 今日仲可以著埋件袍上身拎住激光劍同黑武士開戰,真係超興奮!
願原力與你同在 May the force be with YOU!
今次嚟樂園本身係要玩 Marvel,原本應該要繼續任務,不過一去到 Tomorrow Land 見到 Star War
Marvel 夏日超級英雄 http://bit.ly/2hEn5dJ
由於 Star War 都係佢哋第二最愛,所以就忍唔住俾 R2D2 截咗糊! 其實仲因為見到冇人排隊直入直出,所以就快快同咗 R2D2 同埋 Chewie 打張咭先!
睇吓芊芊幾一臉正經,唔敢企埋去 R2D2 隔離! 可能佢仲未好相信眼前的係真定係假
究竟 Chewie 裡面個人係咪真係咁高呢? 如果係就真係好利害呀
職員姐姐幫我哋影完之後,仲主動叫小朋友出番嚟,想我同媽咪兩個自己又影一張,相信如果多人既時侯一定唔會有呢D福利
經過Space mountain外面,咁啱撞到黑武士同白兵,不過唔係你話想影就影,要黑武士肯揀你先有得同佢單獨影,哥哥猛舉手都博唔到佢留意,不過最後黑武一氣過連揀幾個小朋友,都總算有機會影到張相(唯有當側邊嗰D全部係白兵啦)
順住個勢我哋報咗名參加「絕地聖殿武士特訓」,哥哥同呀芊著起星戰袍,揸住激光劍真係超有型!
哥哥平時好想得到的激光劍,今日終於有得揸喺手,但係就冇嚟氣力...好似拎住支雞毛掃咁
台上的絕地武士姐姐好攪笑,訓練絕地武士小朋友嘅時侯,輪到一個小朋友佢郁都唔郁,好似俾媽咪迫上去玩咁,跟住絕地武士姐姐就話「你呢招係咪以靜制動?」哈哈~
特訓完就要同黑武士打過,芊芊都打得有文有路,但係哥哥就...
黑暗勢力嚟啦!我哋一齊用原力對抗敵人...呢一幕全場伸出手釋放原力真係好震撼
最後仲殺出最利害的Kylo Ren,小朋友全部親身在台上欣賞絕地武士 Battle Kylo Ren
特訓完畢...好在都俾我搵到個近鏡同佢哋影番張相!
絕地武士姐姐最後仲派每位小朋友貼紙,不過喺度玩呀芊等佢拎極都拎唔到
食完出到嚟咁啱撞正巴斯光年,唔駛排隊之下當然要同佢打張咭啦!
Photo by CANON 5D Mark IV, Len | EF 24-70mm f/2.8L USM
想跟我去體驗其他活動,快D報名親子團,同埋留意專頁公佈詳情啦!
呀劍評分: 10分
呀劍評語: 可以將畫面上每一個角色呈現係佢哋眼前,我諗佢哋興奮程度等於我見到張學友一樣.唯一有D可惜係未能玩到星戰極速穿梭,希望好快有機會再嚟玩過!
《星球大戰™:入侵明日世界》
遙遠的銀河系,就近在咫尺 ─ 香港迪士尼樂園「星球大戰™:入侵明日世界」帶你投入正邪交鋒的銀河世紀之戰!傳聞,反抗軍暗中設立指揮站;第一部隊隨即派兵展開搜索,全力偵察,誓要剷除反抗軍勢力!香港迪士尼樂園帶你投入星戰前線,化身成機師,反抗軍英雄或絕地武士, 參與這一場哄動整個銀河系的驚險對決.
1⃣ 星戰極速穿梭(未有時間玩)
2⃣ 絕地聖殿武士特訓
3⃣ 與星戰英雄見面Chewbacca,R2-D2,第一部隊 巡邏偵察
(以上資料更新至文章當日)


text:
足足8個月前,headhunt問我有冇興趣做一份Brand and Business Development嘅工,咁當時的確係有嘅,因為剛剛辭咗職,咁咪試下囉!
Headhunt一早講明個position最盡開得$25000人工,我ok,見完headhunt之後幾日,就被安排上嗰間公司直接interview.
第一次interview正常嘅,過程普通過普通,見hr傾一大輪,同日就收到headhunt嘅feedback,話會約我做second in,不過arrange時間就足足等咗接近一個月.
Second in上去係見另一個manager,見完又返去等消息,期間我追問headhunt,headhunt追問個客,卒之兩個星期後,嗰間公司畀咗個test我做,叫我做完send返去,然後成件事又好似沉咗落水底.
隔多3個星期,headhunt終於call我話個test冇問題,但係佢哋法國office有個比利時老細想in我,要再上去做第3次interview,今次玩視像,當時我都有見其他工,咁唔爭在囉.
In完個比利時佬,又好似個循環咁返去等通知,等幾個星期,追問,再有一個唔知咩test,test完又石沉大海,其實嗰度玩咗三四個月㗎喇,突然有一日,嗰間公司直接call我,原來幫我跟呢個job嘅headhunt已經冇做,吓!咁都得?不過間公司call我又唔係有offer喎,而係香港呢邊仲想見多我一次,但撞正疫情home office,想約我一個月後……玩完未呀你哋?
我話唔好喇,過程實在太漫長,唔想再無限loop,但係佢哋氹咗我好耐,又話係final interview,我話到時未有新工就見啦.
已經冇擺喺心,無啦啦headhunt公司又有人搵我,問我係咪仲見緊嗰份工,因為有新headhunt接手,而家會再介入幫我follow,其實我係咪得罪咗佢哋,Headhunt同間公司聯手玩我啫,點解見一份工會搞到勁複雜㗎!
當時我老公已經決定去倫敦生活,大家再喺當地搵工作,所以我都疊埋心水移民,點知呢個時候,新嘅headhunt再contact我,話想我去多一次interview,原因係嗰間公司又換咗個新嘅department head,希望見埋我最後呢次……
我直接同headhunt講即將去倫敦,所以唔考慮喇,而且搞咗好耐,個headhunt叫我「幫幫手」in多次,我話咁樣冇意思,幫咩手啫?就算對方請咗,我一樣唔會返工,唔係想我為你放棄去倫敦呀?佢聽完之後就自動收皮.
上個月我同老公到咗倫敦,有一日出去食嘢,嗰間公司個HR send WhatsApp畀我話confirm offer,唔使再interview,可以直接返工,但係打唔到畀我,結果要用WhatsApp通知,我話唔需要喇,佢仲追問點解唔考慮,係咪有其他offer?我都費事再解釋.
真係唔知好嬲定好笑,睇返啲email,原來我第一次上去呢間公司interview已經係8個月前,就算唔係移民,真係等你個offer都餓死咗啦,headhunt轉咗人,你公司都轉埋department head喇,我個job幾萬蚊就話啫,請個$25000嘅position,使唔使in 4, 5次,做兩個test,等8個月呀?
人生好得意,如果佢哋一早畀offer,可能老公未必會咁果斷嚟倫敦,就係因為我當時冇工作,佢又想轉換環境,所以我哋就開始咗人生新一頁,希望之後喺倫敦搵工,唔會再有一啲等足8個月嘅offer啦!你睇字都覺得好攰,難為我同佢哋玩咗咁多個月.
投稿讀者:Noel
🧐 雖然呢個interview過程長達8個月咁耐,但係2018年我有單真人真事都好搞笑,當時有個客想請臨時工頂大肚婆,結果招聘嗰陣一直嫌三嫌四,最後人哋生完BB都未請到……
請人頂大肚婆產假 人哋生完仔都未請到
https://hkofficedaily.com/?p=16480


text:
《茶》
Coffee, Tea or Me? Tea as always.
常言道coffee, tea or me? 除咗me之外,咖啡同茶我都好鍾意.但咖啡同茶之間,我永遠都會選擇茶.屋企入面除咗書之外,最多應該就係茶葉同茶包.响去完倫敦之後,茶葉更加係以倍數增長.其實唔係好講得出鍾意茶嘅咩味道;茶嘅果種少少嘅苦澀味,同埋留响口腔嘅味道,真係令人好滿足.
細個嘅時候,已經成日見爸爸攞個茶海出嚟沖茶,有好多步驟.見到就成日貪得意話要飲,但係細路仔係唔識得欣賞茶個陣少少澀澀地嘅味道,飲咗一兩啖就放低,浪費晒啲好茶.之後一直都係對茶冇特別偏好,有時爸爸沖茶就會飲一杯,不過都係比較偏好飲果汁之類嘅嘢.
直至學英文嘅中心因為合夥人鬧交而執笠,我就變咗每個星期六去老師屋企上堂,先真正開始鍾意飲茶.老師係英國人,英國人嘅待客之道就係沖杯茶同畀啲餅乾你,久而久之就開始鍾意飲.每次老師都係沖Breakfast Tea畀我,但唔係每一次都係食餅乾.因為係朝早11點左右去到老師屋企,好多時都唔食早餐就出咗門口,老師知道就會預備埋早餐俾我,有時係Pancakes,有時係Scone,有時係牛角包.
老師屋企果陣有7隻狗2隻貓,每個星期我都好似响動物園食早餐咁樣,通常都係懷中有隻貓或者有隻狗,仲有一堆動物鄉腳邊轉來轉去咁食早餐.個陣學業壓力好大,生活又過得唔開心,每個星期六嘅呢個小小時光係我小小嘅慰藉.所有關於呢份早餐嘅嘢我都好鍾意,包括埋杯茶.
上到大學之後,自己住宿舍,房入面都係常備茶包,一日最少飲一杯.去到Year 3,抑鬱症開始越來越嚴重,身體好差,一飲咖啡就頭痛手震心悸,淨係可以飲茶汲取咖啡因,不過果陣都未去到真係熱愛沖茶飲茶.之後開始真係搞唔掂不能自理,畀人捉咗去睇醫生同見臨床心理學家.同Therapist討論點樣可以控制自己嘅衝動同一啲intensity好高嘅情緒,佢問我有咩做你會覺得好Soothing.我諗咗一陣,就答佢敷mask同埋睇住爸爸沖茶會令我覺得好放鬆.於是佢就建議我以後有咩事我覺得頂唔順就去敷mask同沖茶.
身為一個公認嘅 overachiever,啲嘢一係就唔做,一係就要做得好啲,我走咗去學沖茶哈哈哈.之後就開始真係愛上咗飲茶,其實係因為每次想跳制,就走去冲茶冷靜下個人,久而久之就培養咗呢個興趣.除咗會因為想飲就沖茶以外,而家有少少不在狀態,我就會去沖一壺茶,慢慢飲,自然會覺得好過啲.身邊好友全部都知道我好鍾意飲茶.同朋友去飲嘢嘅時候,因為唔飲得酒,我就會好似個阿婆咁雙手捧住杯Breakfast Tea响度飲.
每次收我到人送茶葉畀我都有少少唔知點嘅感覺.因為我真係鍾意上飲茶係因為要阻止自己跳制,收到茶葉嘅個一刻會忍唔住心入面偷笑「玩嘢呀而家」.之前意中人好好咁送咗Breakfast Tea畀我,但送俾我嘅時候啱啱經歷完啲Drama,我拎住盒茶放入廚房嘅時候真係忍唔住笑咗,一方面好滾動,另一方面心諗「而家即係點呀,畀多啲quota我去不在狀態沖茶啊」.果不其然,一個星期後果然又有事發生,我唔多唔少都係靠住佢盒茶先可以好冷靜咁反應.拎住盒茶真係有少少哭笑不得.
不過我都係好開心朋友送茶畀我架~好Grateful的哈哈哈.因為真係要了解我口味先會送.响飲茶飲咖啡方面我都係一個好悶嘅人,淨係鍾意飲最最最最悶同普通嘅味道.淨係鍾意大吉嶺紅茶,Breakfast Tea之類嘅味道,任何有多啲香味嘅嘢我都唔係特別偏好.廚房入面盒Earl Grey其實只係買嚟畀意中人人飲,我係幾乎掂都無掂過佢.不過近來買咗一隻我覺得聞落飲落都可以接受嘅Earl Grey,改變咗少少我對有香味嘅茶嘅睇法.
食食下pancake飲住茶做早餐突然諗起呢堆嘢,開開心心寫低咗.


text:
嚟到旅程o既尾聲lu,但都仲有另一個高潮,就係去Yala National Park參加safari啦﹗其實呢個都係當初想嚟斯里蘭卡旅行o既其中一個目的,所以都好期待啊~
先一日報好名參加天矇光出發o既safari,五點幾就要出大堂集合啦,好在酒店都安排少少小食咖啡茶俾大家填填肚子至出發~ 閱讀全文 →
我哋離開Galle Face Green,去下一站Pettah Market,根據旅遊書介紹,Pettah Market乜都有得賣,包羅萬有,咁去旅行當然想睇下人地地道o既生活啦~ 呢張相有趣o既地方係,一家人五個人一齊去旅行,一人拎住一部相機/手機,結果就會咁…大家都影影影,影埋啲差唔多o既角度,呢個都唔緊要,但返到去睇相睇到嘔﹗﹗我而家揀啲相嚟寫blog都係開住三個folder嚟揀o架~ 其實我哋都唔係好sure Pettah Market究竟係一座building定係一啲露天o既攤檔,所以落咗tuk tuk之後都左望右望睇下有冇hint… 閱讀全文 →
真係未試過隔成一年有多先補番篇blog,但本著遲到好過冇到,我點都要完成﹗上回講到我哋長途跋涉由Nuwara Eliya搭咗超長途火車返去Colombo,返咗去Lake Lodge酒店已經成個人散晒,除咗可以上住網(饑渴已久)等食晚飯之外,乜都做唔到啦~
起咗身周圍行下先,因為呢間酒店我哋只住一晚,爹媽姐今晚就離開斯里蘭卡啦,爹媽會係新加坡stay幾日探探美姨一家,家姐就會直接返香港,而我同day就會係斯里蘭卡留多幾日,遊覽一下南部,所以食埋個早餐就check out o架啦~ 呢個半open o既area就係我哋食dinner同早餐o既地方,雖然酒店唔算好大,總有十幾間房啦,但咁樣o既用餐區域佢劃分咗幾度,咁就各個家庭可以自成一角啦~而間酒店處處都睇到悉心佈置,有時尚優雅o既感覺~ 閱讀全文 →


text:
廿歲要開始儲錢:五個財務管理好方法 5 ways to manage finances in your 20s
呢個時勢,啱啱出嚟打工嘅我哋都唔望買到樓㗎喇,但如果因為冇買樓嘅目標而完全放棄管理你嘅金錢,少年你就太天真了!我哋嗰萬幾蚊兩萬人工,你估過多幾年真係會倍升?都可能會嘅,但係我就建議主動啲自己去做開源節流,主動將自己有嘅錢滾大,定立自己嘅儲錢策略,對抗通脹!
節流
1)個人財務記錄
如果你冇記錄低自己洗過嘅錢嘅習慣,就要開始喇!有好多手機應用程式可以幫到手,你只要每次輸入返你用咗幾多錢用來做乜,每個月就會有一個仔細嘅財務報告.有啲應用程式甚至可以俾你連接八達通,信用卡等電子貨幣戶口,咁你用電子貨幣俾錢就會自動有記錄.呢個財務報告對你認識自己嘅消費模式非常有用!
2)分析自己嘅消費行為
如果你係「月光族」,咁第一步你就一定要開始做喇,有咗自己嘅財務記錄,就可以分析下點解自己每個月都冇錢剩.要對抗通脹幾乎都一定要學識投資,而投資需要本金,你要首先儲到一筆細細地嘅本金先至可以等佢慢慢增長.每個人收入都唔同,可以儲嘅錢同洗嘅錢比例都各有不同.例如如果你收入比較少,你可能要洗八成嘅錢而淨係儲到兩成.有咗自己嘅財務記錄之後分析下自己嘅消費係咪全部都係有必要嘅,如果醒覺自己用咗啲錢嚟買啲唔等洗嘅嘢,可能要開始限制自己每個月用嚟買無聊嘢嘅金額.唔係叫你完全唔好有多餘消費,大家都知道shopping係好減壓嘅,只係有個限制,唔好搞到自己買嘢買到儲唔到錢.
開源
3)銀行定期存款
銀行定期存款係最保守嘅投資之一,其實即係借錢比銀行去投資.呢種做法,銀行係會承擔所有風險,所以對你來講其實係一定唔會蝕嘅.簡單啲來講,定期存款即係話你有一舊錢,決定好未來嗰三個月都唔需要用到㗎啦,就擺入去做定期存款,三個月之後銀行就會俾返嗰舊錢(本金)同埋所得嘅利息俾你.年利息由0.1%到6%不等.例如你攞一萬蚊去做年利息0.15%嘅12個月定期存款, 12個月後你就會收到$10,015.有啲銀行同虛擬銀行嘅最低存款額甚至係由港幣$10起,呢種投資方法雖然賺到嘅利潤唔多,但你唔需要鑽研太多,只係放一啲你本身都未必會動用嘅資金落去另一個戶口,然後就可以被動地增加收入.
4)零存整付
零存整付又係另一個本金唔需要好多,風險又低嘅開源策略.唔少銀行都有推出「零存整付」計劃,即係客戶每個月供一舊錢落去,例如每個月月頭存入$1000,月尾就會有利息,第二個月月頭再存入$1000 ,第二個月嘅利息就會按住$2000加第一個月嘅利息作本金咁計算.即係話你每個月所得嘅利息會持續增加.呢個係你擺脫月光族之後可以做嘅事,因為要自律地每個月抽起一筆錢去做存款.
5)股票及基金投資
就算你唔去研究股票同基金點運作,你其實都要應付佢哋,因為喺你嘅強積金入面,你已經要選擇你嘅股票同基金組合.而股票及基金投資涉及嘅風險比起以上兩種投資多好多,建議大家做好資料蒐集,有足夠嘅多餘資金先至好去考慮.而家市面上除咗可以喺銀行開投資戶口買賣股票之外,亦可以透過唔同嘅網站同應用程式買賣股票,有啲程式更加可以讓你無需支付手續費就可以自由買賣港股同美股.總之,所有嘢切記謹慎.而且唔好因為一時興奮瞓身大手入股某一隻股票,分散投資先可以確保你承受嘅風險減到最低.
其實講到尾,買樓可能而家聽起嚟遙不可及,認真諗吓,其實都未必嘅.由自己年輕力壯開始慢慢儲錢,就算到時買唔到樓,都起碼有足夠嘅錢租間好啲嘅屋住下吖!


text:
「同我拍拖,唔可以打飛機!」
依句係我同佢拍咗一個星期拖,搞完第一次之後佢同我講嘅說話.
每個人喺感情入面有自己嘅堅持我明,嗰啲唔準同異性睇戲啊,唔準打機唔理佢啊,放工要陪佢傾電話之類嘅我都聽唔少或者經歷過,就好似我都唔鍾意女朋友去飲嘢,要去都一定要等我接佢或者陪埋佢去,不過唔準男朋友打飛機真係第一次聽.佢同我講嘅原因係「因為你而家有我,你有性需要嘅我都會配合到你,咁你就冇理由打飛機啦」,聽落好似好有道理,但又係咪真係咁呢?
無可否認,我同佢嘅性生活都真係算多姿多彩.但對男人嚟講,同女朋友做或者打飛機始終係兩種唔同嘅感覺,要一個男人因為有拖拍就唔打飛機真係唔多講得通.雖然同自己鍾意嘅人享受魚水之歡真係開心又舒服,但始終我地唔係自己搬咗出嚟住,要做嘅時候只能趁屋企冇人,又或者比錢爆房.再加上有時返完一日工真係冇乜精神同體力,有幾次真係攰到依頭完事過唔夠三十秒就瞓著咗,連事後攬下佢同傾下計嘅精神都冇.
雖然女朋友對性方面都好接受同配合我,甚至有可能我地一個星期做嘅次數比唔少人一個月仲要多,但有時自己真係想喺屋企靜靜地打個飛機就算:放卷紙巾,開個咸網,搵下片睇,十幾分鐘通常就完事.又解決到自己需要,又唔洗每次一想做就搵女朋友,好似當佢係發洩工具咁.始終拍拖應該係行街睇戲食飯為主,之後送佢返屋企,最後以一個Kiss作完結,浪浪漫漫咁過一日咪幾好,唔洗一定要肉帛相見嘅.
只不過我冇將依個諗法同女朋友講,因為無論佢係為咗滿足我而咁講,定佢自己對依方面都有咁上下需求,兩個原因都令我覺得應該順住佢意——前者當然係要珍惜佢嘅好啦,後者就係更加係身為男朋友應該要付嘅責任.結果我地保持住每星期「Often」程度嘅性行為,每次望到女朋友事後嘅表情,就會覺得「攰多少少又有咩所謂」.
至於我有冇打飛機?如果我話冇你又信唔信?


text:
近日連登有網友話女朋友俾綠帽自己戴,仲話被人逼搞野,大家去片:
我以為自己已經夠仆街 點知佢仲仆街過我
有WhatsApp record 同錄音 唔怕假
我今年22歲
我前女朋友(Celina)李巧莉 今年20歲 佢住荃灣梨木樹邨 讀明愛社工科high diploma year 2
我想分享我同我前女朋友既一啲事,係2017年8月尾,我就識左我前女朋友係一個朋友既朋友既生日party,咁果陣我知佢有男朋友.所以我無刻去溝佢,只係見大家都係讀緊書就炒左牌,順便送佢上的士,跟住我就返去繼續飲酒.
自從果晚之後我都有同佢WhatsApp,keep contact,間唔中佢有搵我食飯,直至去到10月,我開始拍拖,大家又無再聯絡.
2018年1月,我開始又同佢傾返計,基於我果個女朋友分左手.咁岩我有個活動幾適合佢,所以我叫埋佢一齊參加.過左活動之後幾時都有keep住WhatsApp,佢又講起佢男朋友同佢既相處,成日都有小問題,問我啲解決既方法,我就答佢依啲係你兩個人既事,我唔方便加把口,果陣大家都仲係朋友關係,就廢事搞咁多野.跟住之後我都有出下街食下飯.點知有一日佢撩我扑野,咁當然啦,係男人都忍唔住當日就係佢屋企後樓梯發左左第一次.成為左佢既第三者.之後大家就好似couple咁,雖然我唔係佢男朋友.但做緊男朋友既野.過左一段時間佢終於同佢男朋友分手.我都順利成章做左佢男朋友.
但事後經過佢朋友同我講,原來佢都唔係第一次偷食架啦,之前原來係tg果啲sp谷都識左條仔跟住仆野.佢話就比人逼扑野,但真定假大家自己諗啦,原來扑野係有得逼既.佢講到話一月果陣同果個sp去飲酒,重點係佢同緊之前果個拍緊拖.但果陣未有sp關係.係飲酒果陣比個sp灌醉左,仲要影埋相.我心諗屌你出得去,預撚左有下文架啦,乜撚野比人灌醉又唔撚自願.之後仲發生多兩次.重點黎啦,係拍拖之前佢強調話自己無sp.佢話咁撚唔想比人知既野,點同得講.但利申得份人好open mind只要唔係呃我既野,我都會只接受,但最撚人講大話.
之後佢應承諾左唔再講大話,同埋唔會再係tg搵sp,更加唔會再同個sp有聯絡,但過左一兩個月,去到6月幾,我發現到佢tg仲同緊個sp傾緊計.果下我燥到極點,佢話只下搵人傾生意.我即刻同佢講分手啦,佢係到喊生喊死.我果下係到諗,邊撚到有人咁撚仆街架,轉個頭搵人傾生意,我都以佢會變.點知唔撚變.我嬲完我再原諒佢.跟住都無咩大件事直到我差唔多生日.
生日果日我以為佢會有surprise,雖然佢親手整咗個銀包俾我,但依一樣野都未算最surprise,最surprise嘅係佢銀包仲有佢同佢前男朋友影嘅相.我點諗都諗唔到原來佢銀包仲有佢同佢前男朋友合照.原本一個好好嘅生日,俾佢搞成悲傷落幕.之後佢又喊生喊死啦又話我係一個仆街你唔好同我一齊啦.果日真係好想抌低佢喺條街度.但又諗諗吓算啦都咁多次再原諒佢啦.
好快就到左12月,我哋一齊去咗睇左個電音節,係啱啱一齊嗰陣應承咗我唔會再同啲flirt過嘅男仔傾計,點知到咗第二晚俾我發現咗原來佢有同之前係大專flirt過嗰個男仔喺度傾計.我覺得自己都仁至義盡啦佢每次咁樣傷害我我都原諒佢所以我變得越嚟越管佢,管可連WhatsApp都要知同邊個傾計.安全感底到無得再底.
直到今年2月我地一齊去旅行,佢一趁我瞓覺嗰段時間去開個電話睇Snapchat同埋WhatsApp,跟住佢就不停鬧我同女仔snapchat,我都廢事去解釋,仲要果啲朋友係識左好耐.人地知得有女朋友.可能你哋會鬧我雙重標準點解佢唔做得我做得.
返到嚟幾日就同我講分手啦,分手嘅原因就係我太管佢,管到佢好嚴冇晒自由,我只能夠話如果當初唔係你不停講大話我又點會講到咁嚴.係呢段感情冇話邊個啱邊個錯只能夠講一開始開錯頭.
依啲咁既女應該點處理


text:
相信唔少 wire 民平時都會用手機影相或者拍片,放假時候甚至會拎埋部單反出去,對於鐘意戶外活動嘅朋友,亦可能會用 GoPro 記錄每個時刻.除非擁有一雙「石膏手」,否則拍片嘅時候點都會有手震,同影相唔同,由於拍片喺連續畫面,所以如果片中有較大嘅震動,其實睇嘅人都會非常辛苦,針對越來越多人有拍片需要,各種輔助產品亦大行其道,當中以可以大大提升穩定性嘅穩定器最受用家歡迎.
10 秒裝好自拍 Video 神器
Big Balance DM Dual 用上新一代三軸防震技術,主要喺針對各位鐘意用手機拍片或自拍,同以往同類型產品唔同,安裝方便同快好多,無論用 iPhone 6s/PLUS 嘅用家,裝咗部電話上去之後,只要加上唔同嘅配重,一開機就可以自動平衡到,唔會好似以前咁,要左右慢慢移動以取得最佳平衡.除咗可以夾電話之外,佢個夾同時可以夾得實 GoPro,真正達到一物多用,唔洗為咗唔同產品再買唔同配件,如果諗住夾 GoPro 嘅話,就要留意佢個位只係夾到最基本嘅外殼,即喺大家如果有用防水殼果啲就唔得.
▲將手柄由直轉橫,令到自拍時更好手感,轉換角度都更靈活.
DM Dual 仲有一個好特別嘅設計,就喺佢既手把位置可以拆下,再安裝喺機身後方另一個擴充點,咁就可以由直立式變為自拍 Mode,拍出嚟既效果仲有啲航拍 Feel,好適合去 Party 或者一大班人活動嘅時候用.相信好多人平時都未必會用到平衡桿,往往臨出發之前先發現無電,DM Dual 啲電池只要叉 30 分鐘就用得,就已經可以玩到 3 個鐘.操控上佢嘅反應可以話相當快,就算快速移動都可以跟得上,加埋電話都唔會覺得太重,但如果喺女仔嘅話,始終長時間舉高手自拍點都會有點吃力.
建議零售價:$2,780(五月初上市)
為 GoPro 度身訂造
如果各位 wire 民鐘意運動而又有 GoPro 嘅話,咁另一款 DM Go 會更適合,佢同 DM Dual 唔同嘅地方在於摩打設計,負摩打力度專為 GoPro 度身訂造,扭力更大反應更快更準確,可以完全跟到用家嘅移動角度同速度,而且唔會因為快速移動出現震動,而且仲有唔同配件可以將 DM Go 安裝喺頭盔或者單車之上.另外,DM Dual 主要都喺針對正手拍攝果時用,至於 DM Go 就更可以反手使用,當用嚟拍攝「低炒」角度或者貼近地面拍攝就更加方便.可能大家會擔心咁 GoPro 個遙控點算呢,廠商一早已經留定個位,等大家可以將個遙控都放埋喺手柄上面,而且單身操作絕對無問題,試過點扭點郁點轉都一樣追得到.
▲只喺針對 GoPro 所以更輕巧細小,用起上嚟就手又可以點郁都跟得到,同時預留位置放遙控.
建議零售價:$2,480(五月初上市)
360 度旋轉手柄極速拍攝
相比起手機或 GoPro 呢類較流動隨身嘅拍攝裝置,無反相機就可以提供高一級嘅拍攝質素同設定,而近期身邊唔少朋友都玩 A7.Big Balance Gibbon GN1 Plus 就係專門針對無反相機而設,由於無反相機大小同重量都較手機重.試過拎上手,發現 GN1 Plus 裝咗相機都依然相當輕巧,配標準鏡頭唔會有頭重尾輕或者鏡頭下墜嘅問題,當然要配長鏡就會有一定難度.GN1 Plus 另一個較特別之處就係兩軸設計,刪減左右移動功能,如果要左右轉動就要自己整個「華麗轉身」.不過好處就喺更穩定,更順暢,現場所見只要將主手柄作 45 度傾斜,就算跑步畫面都依然十分穩定,主手柄其實更可以 360 度旋轉,無論打直打橫定「低炒」都一樣無問題,配合埋副手柄,令到相機嘅重量可以平均作出分配,比起平時雙手拎機仲舒服,對於要拍攝較動感嘅影片就會十分適合.
▲主手柄可以作 360 度旋轉以配合唔同拍攝上嘅角度,睇示範就算快跑依然穩定.
建議零售價:$4,180(四月尾上市)
查詢:方正環球


text:
//t100.tvmost.com.hk/t
//t000.tvmost.com.hk/t/c
20211029 0133
細路做嘢唔使你教
毛記電視首個兒童節目!
一個畀大人學嘢嘅兒童節目
羅若OFF會搵嚟一班智者(細路)
解決一啲大人都解決唔到嘅問題
一於《細路做嘢唔洗你教》!
最近我睇到單新聞
就話學界辯論比賽嘅辯題好偏頗
牽涉太多政治喎,既然係咁,等我羅若Off問下啲學生,辯題講政治有無問題先?
十歲嘅阿Lance
逢星期五都有覺唔瞓,
晨早流流拎住塊牌教人環保呀
最近澳洲山火咁好嚴重
好似同氣候有關呀
我 羅若Off 今日就要請教下佢先 Fridays for Future Hong Kong
我哋大人每逢新一年都會為自己訂立目標嘅,而依啲目標多數都係做唔到嘅,所以呢我就要嚟問下班小朋友要完成個目標係咪真係咁難呢?
依半年相信大家都一定好難捱
聖誕本應係一個普天同慶嘅日子
但依家都唔知點樣開心啦
所以今日我羅若Off搵嚟一班聖誕矮人教下我
點樣可以開心翻小小,放鬆啲啲啦
小朋友慶祝萬聖節都會食吓糖,同扮鬼扮馬咁,但其實啲細路又知唔知鬼係咩呢?
最近因為一條智慧燈柱,令大家好擔心香港會好似大陸某啲城市咁,係唔知情嘅情況下,一舉一動都會被人監視,私隱亦受到侵犯,但係同時亦有人覺得無問題,唔明點解有啲人會咁大反應.
所以今日就搵嚟一班細路,睇下如果佢哋突然知道自己被人監視,會有咩反應啦!
最近黃大仙唔單止香火鼎盛,仲煙火鼎盛,因為啲催淚彈吖嘛,所以我就決定今日去探一探佢,我仲搵嚟兩位小朋友一齊幫香港求下籤,祈個福.
毛記電視網站 · 版權所有 · 不得轉載 Copyright © TVMOST.COM.HK All rights reserved


text:
要識得教人,當然係自己嘅成績方面都要有返咁上下實力先得啦.教高中嘅話最好緊係要個科攞星,教初中或小學嘅話起碼都要合格,識啲基本野.如果導師自己都讀唔掂,仲邊到有資格教人呢 ? 相信呢一點大家都知,所以呢一點只係一個基本門檻,有唔代表佢係一個好老師,但冇嘅話都幾難係一個好老師.
可以清晰講解到唔同複雜嘅概念,並且令學生明白係一件非常高深嘅學問.呢一點非常重要,好多時候我地會有個錯覺,以為只要老師成績夠勁,就一定教得好.但事實並非如此,識讀唔代表識教!讀得好,係代表老師有好嘅理解能力,但教得好,係講求傳送訊息同教人嘅能力,兩樣野係唔同架.要教得好,一定要識得將複雜嘅概念簡化,深入淺出,令到完全唔識嘅學生都聽得明成件事,靠組織同歸納幫助學生理解,而唔係幫老師自己理解,大家真係要留意呢一點.
補習老師需要有一定耐性,尤其是對住定力唔夠嘅小學生.每個學生理解事物同埋知識嘅方法,仲有吸收速度都有所不同,老師有時解釋左一兩次都未必有辦法幫到學生理解成件事,因為大家嘅知識本身水平就有差異,要逐步幫學生由完全唔識到理解,有時係需要碼斷重複同犯錯,老師如果缺乏耐性,覺得學生唔掂,但又唔搵方法教到學生明白,咁呢個真係唔算一個好好嘅補習老師.
私補最有優勢嘅地方就係個人化.導師透過一對一或者小班教學,可以清楚了解學生需要 同 問題所在,然後locate resources 作針對性改善.所以好嘅私補老師一定會時時刻刻留意學生係咩位卡住,有咩位唔係好掌握到,分析返要點樣進步,做啲咩練習,呢點就係點解好多人會選擇搵私補嘅原因.
良好溝通可以有助導師了解學生需要,因才施教.唔同上面嘅解釋概念,呢到嘅溝通技巧係講點樣同學生進行有效溝通,了解佢嘅興趣,學習需要,心情,性格,習慣 等等,咁就可以更加了解個學生.例如學生本身有欠自律,老師就要用強硬少少嘅態度去安排功課,學生本身比較有紀律,就可以減少堂上去做practice嘅時間,集中教一啲新野,透過溝通了解學生多一點,教學嘅效率都會高一啲.
無論有幾咁豐富嘅知識都好,如果導師連一個人嘅基本操守同品格都唔好嘅時候,就唔應該用.
呢一點好重要,冇責任嘅老師常可能會甩底,冇準備,遲到,失蹤等等,呢啲行為嚴重影響左學生嘅學習進度,遇到呢啲情況一定唔可以長補.對住冇責任嘅老師一定唔可以心軟,快啲換一個啦!一個冇責任心嘅老師係唔值得你花時間同金錢係佢身上㗎!
同補習老師夾好時間,唔好成日轉黎轉去,有助加速上課進度.
老師對課堂安排有冇準備都好重要 ! 因為上堂嘅時間已經唔多,如果老師冇安排過要教啲咩,只係被動咁係到等學生提問,有啲咩唔識先問,呢啲只可以叫功課輔導班.好嘅私補老師應該要有事前課堂準備,掌握好每一堂嘅內容同上堂嘅節奏,將最多嘅知識教比學生.
人無完美,要搵一個符合晒以上條件嘅導師的確唔容易,但係Tutor Circle尋補有大量導師嘅真實評語,根據用戶評分幫你揀到一位最合你心意嘅導師,咁就唔洗上完第一堂先知個導師有咩致命嘅缺點啦!
(私人補習價錢)最新2020私人補習價錢!
(IELTS私人補習)考ielts你可以點準備?


text:
去台北去到悶?係時候試下台灣深度遊!呢次專登選左我地香港人唔太熟悉嘅外島:澎湖!黎番次不一讓既台灣之旅!
呢次之後覺得澎湖真係一個好適合渡假既地方,風景靚,野食又正,上山下海你中意邊樣都okay! 不過聽講一年365天有300日呢度都會落雨,而我地算好彩,只有一天落雨!
呢次去澎湖我經香港飛台中轉內陸機!落機後就去左民宿checkin放低D野先.自由行既住宿呢方面,我覺得搵一間靠近市區既民宿會比較好,因為野食大多集中係市區,如果唔係真係行死你都未必有得食.
以下呢堆係我呢三日去過嘅景點,全部都好正!難得呢次去到外島,呢次我連續三日都落海!
Day 1
海洋牧場:鮮蚵放題
一早就過嚟南海遊客中心呢度集合搭船出海!澎湖係個海島,所以海產都好豐富!
因為今日風浪唔算好大,唔需要食暈船藥,但船身比較淺,旁邊有船經過時D浪會令到你濕哂,所以最好都係著雨褸~ 沿路有導遊介紹經過既地標景點.
海面上黃黃一塊一塊就是D養殖緊嘅蚵仔~ 大概20分鐘就到達海洋牧場體驗區,好似漂流係海中間嘅藍色船屋
分成兩層樓,二樓係露天燒烤餐廳,每台準備好一大盤岩岩先捉上岸嘅新鮮蚵仔,食完唔夠仲可以加,正!
呢一大盤應該有個五六十隻,食到傻左...不過呢度D蚵仔真係超級新鮮,仲要一D腥味都無,簡直係世界級享受~
食完仲可以係度釣下魚呀蝦呀同埋好多海鮮,jeng! 可以玩足一日~
Day 2
奇幻海底漫步
上一次潛水已經係好多年前,而今日報local tour join 潛水團,而且教練仲會教埋我地點樣輕鬆海底漫步!
集合地點係靠近南邊既鎖港,如果上岸後仲有體力都仲可以安排南環既活動~ (但我老啦lol)
一潛落去, 嘩!海參,珊瑚礁,仲有好多魚群.可能因為去南邊玩水既人比較少,呢度D水質好okay!我話okay就okay! 但咁岩今日天氣唔太好,一直落大雨,visibility 低左DD.
不過呢個tour行程重點唔係浮潛啦,係海底漫步!!!海底漫步係外國稱為SEAWALKER,要帶好似太空人咁款嘅頭盔,然後有條好長嘅管連接至水下,持續提供氧氣.由於人係海低受到海水浮力影響,頭盔會變成完全無重量,人都可以好似太空人係外太空行咁款,呈現無重力感覺.好正!!!
Day 3
藍洞探秘,七美一日遊
澎湖好玩既不只本島,周圍島嶼靚景都好值得去睇.呢個local tour唔係每日都發團,真係好好彩!去程同回程都要搭約1.5小時船,所以建議大家一定要食暈船藥!
第一站先停靠係南方四島既東吉嶼.
東吉燈塔,全島最高點,藍天白雲綠地.
第二站係西吉嶼既藍洞.呢座島太危險,所以唔可以登岸,船長都只係開到藍洞旁邊比大家欣賞一下.藍洞係一個海蝕洞,由透亮清澈既海水反射海水既藍光入個洞,所以就係藍洞.大自然的鬼斧神工真係很令人好讚嘆!
最後一站係七美島!
七美島有好多好出名既景點,當中最出名的就是呢個雙心石滬啦!同另一半黎一定好浪漫!
#寫出你遊歷 #hutchgo資助旅費1000蚊


text:
大家係咪都有成年無試過比喪屍追呢?黎緊今個月就有隻萬眾期待既喪屍遊戲《State of Decay 2》,遊戲不但係開放世界,而且有別於以往喪屍遊戲.遊戲內加入大量生存要素,即係要搵糧食補給,又要起屋整電器等等,講求既係大家合作先可以係呢個世界生存落去,真係諗都好玩!
《State of Decay 2》採用第三身視點,遊戲目的就係要玩家係呢個喪屍肆虐既世界內,同其他人合作求生.遊戲內擁有極多有自己獨特個性同能力既角色比大家玩,根據官方資料就有成千位角色.由於每位角色都有自己既故事同出身背景,所以佢地都會有自己獨特既專長及特質.遊戲內玩家需要興建基地,而呢堆角色都會有用到佢既崗位.
例如 Tiffany 就係一位有園藝技能既生存者,即係話佢可以種植植物,亦即係可以製造食物.但係要種野就需要有種子,係呢個時候就需要有較強生存能力既角色去鎮度拎種子返基地.另外仲有好多其他特殊角色,例如係有機械相關知識既人就可以維修機器等等.
就咁睇個基地梗係越多人越好?事實又唔係絕對.因為當基地多人既時候,食物消耗就會加速,而且會影響士氣.一旦士氣低落,不但會影響工作既速度,最弊既係會有機會病甚至係暴動!
另外總所周知,喪屍呢味野對聲音就非常敏感既,所以係遊戲入面會有一個噪音值,如果建造基地設施太大聲既話,就會引堆喪屍埋黎,係咪好真實呢!
《State of Decay 2》必需連線遊玩,咁聰明既讀者睇到呢度就一定估到,有自己基地即係人地都會有基地啦!無錯,遊戲將會有好多唔同既基地,大家可以透過完成任務又或者交換資源黎加強友好度,又或者唔妥佢既咪搞事囉.但係記住唔係多人就等於好,因為糧食供給係非常重要既一環,睇黎都係唔好搞事好…….
《State of Decay 2》將於 5 月 22 日推出,支援 4K HDR 輸出(而家 Xbox One S 咁平,抵玩阿),平台為 Xbox One / Windows 10,並且支援 Xbox Play Anywhere 跨平台遊玩.另外呢隻遊戲亦都會加入 Xbox Game Pass 行列,即係玩家只要比固定月費,就可以任玩過百款精選遊戲.


text:
可能有啲中二病,但係今朝跑步果陣唔知點解個腦係咁諗起啲漫畫情節.反正認真寫嘅嘢都冇咩人睇,咁不如寫啲輕鬆啲嘅嘢啦.
好似最近成日喺社交群組見到本土同泛民嘅支持者互片,就令我諗起上面呢個畫面.有咩打贏左入侵地球嘅撒亞人先講啦屌!人地戰鬥力過千,孫悟空加埋魔童一齊上條數都仲差一大截呀!
我係新東選民,投左立場姐姐何桂藍一票.知道有人對姐姐「除低記者證」好有意見,又令我諗起下面呢兩幕.唔係話記者嘅工作就冇咁有意義,之但係姐姐呢一脫,係為左輕身上戰場,冇記者證反光衣嘅保護,隨時就係俾惡法警棍招呼,流亡坐監嘅下場呀!
我由衷佩服果啲肯喺呢個時候,用各種形式走上前線嘅香港人.大佬而家係舉張白紙都話你犯国安法嘅時代,議員果幾萬蚊人工你賺俾我睇吖咁叻!其實佢地係押上自己嘅前途令政府產生更大嘅政治成本㗎.
和理非們,要你地大熱天時出嚟投票真係辛苦晒呀,流咁多汗!唔該,咪淨係識係度講移民去邊,擔心禁足又冇得食好西去旅行啦好唔好?走在前線嘅人係攬住建制,等緊大家儲氣出魔貫光殺炮呀!出得未呀儲氣儲咁耐?!米同我講你仲匿喺屋企玩緊手機呀!
尋日戴耀廷話首日投票數字有廿三萬已經遠遠超預期,我聽完真心覺得心悒.全香港有幾百萬選民㗎,得果 10% 願意行出嚟,有咩值得高興呀?覺得羞家就真啦.咁唔團結點樣光時呀?
《七龍珠》老老實實畫到尾已經冇乜好睇,劇情好老土,就好似《星矢》咁永遠同一個模咁發展,例如最後嘅終結技一定係招元氣玉咁.不過,其實都啱嘅,對住果啲大壞蛋,寄望超級英雄出現不如每個人自己多行幾步,舉舉手集氣啦.元氣玉唔係流㗎,香港人,做到乜,都盡做啦.


text:
辛丑年方位
今年六白入中宮,六白係武曲星,六白係代表學校以外的考試,包括咗升職,辛丑年一般的打工仔想升職係一件困難事,命格缺金的人更加諗都唔使諗.唯一可以試試的就係令到中宮同正西位無野阻隔(做成六八同宮,九貴人出現),想升職仲有少少機會,否則疊埋心水等明年.
西北方在辛丑年係官非位,一般人都好驚有官非,又驚有是非,因為大多數人將是非同官非混為一堆,其實要惹官非唔係咁容易(唔係抄牌,垃圾蟲咁簡單就叫做官非),官非分主動惹返嚟同被動惹嘅,黃之鋒嘅就係叫做主動惹官非,連城訣裏面個傻仔就係被動惹官非.要化解主動既官非最好容易,只要喺露台種幾棵黑豆,就可以將主動惹官非嘅心態化解於無形.至於被動埋身嘅官非真係防不勝防,除咗恒常態之外,見到有異常態,就要用水養多根植物化解,但係呢啲官非大部份都係同大過自己既人爭執而來的,所以免得過都唔好同啲老野爭執,實蝕底既.呢個位係針對年紀細嘅人,或者一家最受寵愛的年青人,惹禍既機會最大,亦都唔容易化解,都好難分主動定被動.
正西方係辛丑年嘅財位,無人以財為忌嘅,更加唔會有人去化解財星嘅,只有端端度度去增旺財位,其實財位唔使加旺,只要正西為唔係廁所,或者缺角,就表示未來一年財源多數穩定,如果係廁所嘅話,就要保持乾爽通氣,最好常開抽氣扇,如果係缺角位,要補救仲容易,只要勤力勤力再加勤力就得啦.
正東方係一般人所講嘅三煞位,通常都容易有意外之事,最大機會就係腳傷.亦都會喺職位上面出現問題,最好就係唔好轉工(所轉嘅必定係三煞位),上司同下屬都對你有意見,如果所轉嘅係最低層嘅職位就冇事,因為唔會有人篤你背脊.
如果家中有學生,呢個位置就係最為人所道既文昌位,要催旺文昌就話都無咁易,只要外面環境無沖剋就肯定得,見水就用木,見木就用水,但係有先決條件就係有人鍾意讀書,如果真係唔得就只有其諸下一年,因為壬寅年文昌歸位.
一提起五黃位,就俾一般大師釘死咗佢係十惡不赦嘅衰位,郁親佢一定死人冧樓,一個單位嘅東南方如果有人掘地,在牆壁打一口釘,都會一身蟻,如果有地盤打樁就一定死得人多,總之唔嚇死人唔收口,如果呢個位置真係有咁嘅威力就真係天下太平喇,東南方位最怕有突發情況,即係異常態,見到有平時唔同嘅景象,要用個鈴鈴搖幾下就得,完全唔使緊張,預先擺個上鏈公仔每日郁動一下即可.如果係冷氣機位,抽風機位,大門口位(恆常態),完全唔使驚,只要保持清潔整齊即可.
東北方係喜慶位,需要有火才可產生作用,但東北方係太陽最弱嘅位置,就只有用人做火來催旺,方法有好多,但係先決條件就要有後生一齊住,就可以將喜慶位作用引出,如果淨係得老人家,就只係得平安兩隻字,即係平安是福.呢個係女性位,所以有後生同住就有喜慶事出現,唔需要做任何嘢只要唔缺角就得.
正南係一般公用嘅桃花位,亦都係人緣位,桃花旺唔代表人緣好,但係人緣好者多數都會帶旺桃花.風水嘅作用主要就係健康,之後就係和洽,呢兩樣嘢都可以喺正南位求得,但辛丑年大部分人都無什麼人緣,人與人之間嘅疏離感越嚟越強烈,要催旺桃花實在唔容易,如果發覺有好多人針對自己,就可以用一個銅盤或者銅香爐養浮萍,或者將觀音竹剪成六吋長,放喺盆裏面用水養,可令自己圓滑一啲,亦都容易接觸到或者容易認識異性朋友.
正北係病位,同流年對著幹,同方位對沖,所以雙重沖剋之下,今年疾病特別多,唔單止病嘅人多,疾病的種類亦都多,化解方法好有限,如果正北方外面有動土跡象(未到真正動土),就要開始化解,只有用最老土嘅方法,最有效就係用銅鑼,佢每日未時敲打六下,保證平安大吉,如果呢個方位係一幅牆,密封無窗,就只要整齊清潔即可,唔使搞任何動作,無嘢唔好搞嘢.
西南位係大是非位,亦都係盜賊位,亦都容易應在女人身上,如果呢個位封塵,就會令女人產生貪念,引申為有官非,如果係雜亂無章,就會俾人篤背脊,篤死為止,如果係清潔整齊就表示你好叻,招人妒忌,無需化解,不招人忌是庸才,所以唔使花時間去化解.
總結今年並不睇好,因為二克,三碧,五黃所座落的位置,都係與原局對沖的,加上今年係辛丑,十二個月之中佔咗八個月都係天地不和,無論健康與財富都同風水原意背道而馳,流年方位好少今年咁明顯,唔似得庚子年的在迷霧之中,所以判斷吉凶並不因難.
如果睇得明白就唔使要學理版


text:
提到吾乾淨嘅野你第一個念頭一定係馬桶呀?根據研究報告顯示,生活周遭其實有好多環境同物品嘅細菌數量係超乎我哋諗,好似係我哋會接觸嘅手機,電腦鍵盤,牙刷等,上述嘅細菌量都係不容小覷嘅,就連我哋每日差唔多留嘅地方:辦公室,擁有嘅細菌數量超出馬桶400倍,若想要未雨綢繆,先對抗啲睇唔見得污糟野,建議你,埋手軟膠杯蓋係你最好嘅選擇!
普通人一日有80%嘅時間係室內,呢啲半開放嘅空間存在住各種污染物,長時間落嚟,輕者造成嘅身體吾舒適,嚴重嘅話,會造成健康受損或者係死亡,呢啲懸浮喺空氣中嘅生命體,例如:黴菌,細菌等,會係塵與及飛沫中傳遞,係你屋企嘅杯過一段時間,冇攞出嚟飲,仔細睇表面會有啲許嘅灰塵,到嗰陣就要杯蓋發揮佢最佳功效,阻隔空氣中嘅有害物質.
而現代人最常出現嘅文明病,不外乎係眼發紅,乾澀,慢性結膜炎等,以上嘅係懸浮微粒造成嘅病,呢啲同我哋最接近嘅事物,都潛藏住好大嘅危機,唔好忘記,冇健康嘅身體就冇快樂嘅錢,若要逃過罹患上述病,可以做嘅方法係注意自己身體情況之外,記得都要關心身旁嘅親朋好友,除咗環境保持整潔,保健嘢食同專屬嘅訂做禮物都唔少,所謂嘅訂做禮物意味住唔再係市面上統一求規格同圖案嘅軟膠杯蓋,可以訂製屬於自己想要嘅大小,顏色同造型,畀你係飲水嘅時候,再都唔使擔心嗰啲,睇唔見嘅污糟空氣,同時間都可以因為可愛個杯蓋而畀日日好心情!


text:
蒼井空結婚,話諗咗好耐先敢同人講,因為怕得唔到大家祝福,怕比人話比人笑.雖然事實證明好多Fans都為佢開心,但諗諗下,其實結婚只要兩位當時人開心就夠,旁人祝福係Bouns,何況冇人有資格對一個三唔識七嘅人結唔結婚說三道四.
特別係因為蒼井空最擔心,有關身世嘅問題.
做AV女優唔係罪.正當職業又搵到錢,自力更生又唔係犯法嘅人有咩可以指指點點嘅地方?如果你停留緊喺「因為佢比好多人搞過」或者「因為好多男人都睇過佢祼體」,我覺得你真係好天真.出街咁多對情侶,有幾多對大家都係對方嘅初戀,大家嘅肉體只係比一個人見過?早兩日先話香港人平均拍七次拖,我當你每次拍拖得半年,每個星期搞一次嘢,淨係講同男友搞嘢嘅次數都已經係130次.仲未計蘭桂坊一夜情,上網約人開房,或者好似台灣咁一班女仆住去比一班陌生人搞完仲叫人放條片上網覺得刺激啲嘅淫亂派對.你以為你女朋友同你拍拖之前真係未搞過嘢?你以為得AV女優先會性經驗豐富?少年你真係太年輕.
冇錯,你身邊嗰個又或者你某啲朋友,性經驗可能比唔少女優更加豐富,試過嘅腸仔可能係以幾多打去計,甚至拍拖嘅同時有幾個SP,只不過係你唔知咁解.比起上嚟,做男女優要Keep住身體檢查,事前事後又會沖涼,可能比飲兩杯打個車輪就直接上房,一除衫就埋牙嘅一夜情仲要乾淨.女人而家愈嚟愈多嘢已經做到男女平等,甚至有啲位男人反而做咗弱小一群.但喺性依方面大家仍然有一個好保持嘅觀念:搞嘅次數愈多,條女愈係隨便,唔係一個好女人.
衰啲講句,即係Account成日講嘅貶值.
其實如果一個女人唔係瞞住老公男朋友去玩,喺單身嘅時候佢鍾意點玩真係佢嘅自由,就一如男人一樣,何況蒼井空比人搞係工作上需要,甚至連大家口中嘅「濫」都算唔上,我真係諗唔明有咩人有資格去話蒼井空,或者笑佢老公「娶個公廁返嚟」.有咁嘅諗法嘅人你唔好搵女朋友,因為只會累人累己.
喺一個咁嘅世界,有一個唔介意世俗眼光都願意陪伴自己一生嘅另一半,其實蒼井空已經比世上大部份女人要幸福.單單係依一點,就已經值得蒼井空好開心好自豪咁同所有人講:我搵到一個真心愛住自己嘅人.


text:
屯門醫院心臟科專科醫生黃任匡曾經說過,急症室,普通科門診的醫護,以及消防處的救護員和家庭醫生,都是站在抗疫的最前線.因為在未問清楚病歷,旅遊史或者接觸史之前,其實每個求診者都可能是下一個確診個案.而且以上各個崗位的醫護人員,所得到的防護資源亦一定比dirty team為少,因此受感染的風險更高,故不少人需要貼錢自攜裝備返工.點解在重重危機下,依然有新人決心投身醫護界?
市儈啲咁諗,薪高糧準的確是醫護行業其中一個吸引新人入行的誘因.不過當中亦不乏滿腔熱誠,愛心滿瀉的有志之士.就如今回好𢯊請來的註冊護士Rose,從小就決心要成為醫護人員,不但是為了理想,亦是希望肩負起養家的責任.在她剛踏入社會,加入九龍區聯網一間公立醫院的急症室團隊只有短短半年後,就遇上新型肺炎疫情.近月來,當每日要應付危機感處處的工作,Rose坦言當初的理想已經被現實逐漸磨蝕.雖然在職場感到洩氣,不過家人依舊是她的最強後援.在疫情來襲的當下,她與家人的關係甚至變得更好,樂觀啲睇,苦難中還是有幸福的一面.
急症室護士-Rose
明白世事無常,極速成長的同時,與家人感情亦更進一步.
當被問及入行半年以來,與家人的關係有否改變時,外型乖乖女的Rose說:「入行之前有時都會同佢哋鬧吓交,但入行後可能見得多啲老人家,佢哋話死就死,突然間覺得世事好無常.以前覺得屋企人冇咁重要,唔會放咁多時間喺屋企,掛住同朋友出街食飯.雖然宜家都有出去食,但會覺得爸爸媽媽好似真係老咗好多咁,所以會多啲在意佢哋.呢份工真係令我極速成熟咗.」
成為護士後,Rose唔止更加重視家人,在新型肺炎疫情爆發以來,她與家人的相處模式亦與以往不同,相信會成為日後回想起來也會心微笑的珍貴片段.「返咗呢份工之後,成日要追更所以好少同到屋企人食飯.而家反而因為疫情而多咗時間留喺屋企,當一家人都喺屋企嘅時候就會齊心合力消毒成間屋.我哥哥直情做咗監督嘅角色,平時我返屋企一入門口,都未擺低個袋,佢已經即刻同我講:『洗手!唔好掂任何嘢,快啲沖涼!』同埋會捉爸爸媽媽洗手洗得足啲,以前佢哋好求其,可能用水沖一沖就算,宜家阿哥會企喺阿媽旁邊望住佢洗手,要佢認真啲,好好笑.」識得將無奈的生活日常變成家居小情趣,相信經過這次疫情,這家人的感情應該會更進一步.
Fact check!護士外出裝備
不用上班的日子,Rose袋中大部分物品都是女生出門的標準配備,唯獨是多了兩盒新入手的口罩.原來Rose一直是家中防疫用品的採購專員,難得一星期只有一日休假,她就趁訪問前的空檔去替家人入定貨,果然是孝順女.
理想與現實,原來可以差咁遠?
雖然與普遍香港家庭一樣,Rose以往與家人的關係算不上非常緊密,但當談及投身醫護界的原因,原來亦與父母有關.「以前想做護士,有部分原因係因為收入穩定,想俾屋企人退休,因為佢哋都開始年紀大了.但更大原因係為理想.」講理想,喺香港呢個現實嘅社會好似係不設實際,不過身為務實派的Rose從小就識得把握機會,為投身理想職業做好準備.「細個因為煲劇,睇《惡作劇之吻》覺得做護士好似好美好咁,之後就開始想做.所以中學嗰陣就參加吓啲體驗活動,做吓義工,同病人傾吓偈,覺得幾好玩;中學畢業後就試吓做診所護士,感覺都幾啱自己.」因為有明確的目標,Rose在大學時期就順理成章入讀了護理學系,閒時亦非常積極做與醫護有關的兼職,是個有熱誠又有上進心的乖學生.「以前做part time同實習嘅時候已經喺某間醫院嘅A&E(急症室)做過,我幾鍾意.反而唔鍾意做病房,因為佢哋每個鐘都有好多routine (常規工作)要做,好似幫病人篤手指(抽血),派藥,換片等等,好『chur』,好難有一時三刻可以停低休息,去廁所.但係急症室就以人嚟做單位,處理完每個病人就停,唔會有每個鐘要做啲咩嘅規限.不過有時如果一次過有好多病人送入嚟,仲係需要急救,做CPR,插喉等等,可能就比病房『chur』好多,大家就會係咁keep住做到飯都唔記得食.」
工作雖然忙,但忙得有意義,Rose亦樂在其中.不過當真正成為職業護士後,她又有另有一番體會.「以前覺得你只要對一個病人好,俾晒佢需要嘅嘢佢就夠.宜家就知道你唔會俾到夠嘅嘢佢,因為根本唔夠時間照顧佢,或者係你想照顧佢,但旁邊嘅人唔會幫到你一齊去照顧佢,因為現實真係好多制肘.好簡單,你要俾一個病人去廁所,你都要叫個(看護)姐姐幫手,要睇個姐姐合唔合作,你先俾到個病人去廁所,真係比我想像中差好遠.我以前幻想呢,nursing係好需要愛心,好care個病人,而病人俾我哋照顧係會好開心嘅.但喺香港,呢個情況係唔會出現.」講到咁灰,唔知Rose又有冇後悔過入行?「Er…… 見到啲病人嗰陣冇,但望返宜家個現實就會後悔.」
「冇預過喺冇裝備嘅情況下,要我哋去死.」
究竟Rose口中嘅「現實」點解令佢咁失望?咁就要由疫情爆發後開始講起.「當初我新入職嘅時候,高層就有講定話如果有咩事,我哋呢啲junior就通常都要入dirty team(隔離病房).雖然今次疫情期間抽唔中我入去,但我覺得因為所有資源都喺dirty team度,佢哋已經著晒可以著嘅保護裝備,即使要入去做,受感染嘅風險都唔算太高.反而係我哋做得急症室,都預咗有咩事係自己中先,但就冇預料過喺冇裝備嘅情況下,要我哋去死囉.」公立醫院防護裝備不足,早已不是新聞,唔知Rose所屬的醫院物資短缺到咩程度?「之前係要N95有N95,要PPE有PPE.但疫情開始後,我都仲以為醫院起碼都會為醫護提供足夠保護,原來唔係.宜家用N95啲數真係有限制,老實講以前做插喉,任何case我哋都未必會戴N95,只會戴普通外科口罩,再加個face shield就入去.宜家知道會有霧化感染情況,所以急救房好多人都會用多咗裝備,因而出現短缺嘅情況.但最可笑嘅係,當大家防護意識提高,出入都會比較注意換個新嘅口罩,高層反而怪我哋用多咗物資.然後將啲存貨放喺有閉路電視嘅地方,好似覺得我哋會偷咁.」好人當賊辦,難怪Rose會愈講愈火滾.
「佢哋仲將啲本身一次性使用嘅眼罩連膠片焗番消毒,俾我哋重用.最後啲膠片焗完彎咗,呢啲咁basic嘅常識,點解佢哋會唔明白?所以我哋好多人會用番自己嘅裝備返工.有啲同事會話一定要用盡佢啲裝備,唔應該貼錢返工.但問題係,如果你唔咁做,邊個保障你安全?我哋自己個個戴晒口罩就話啫,但你好難確保個病人自己個口罩係啱型號.Rose坦言身為急症室護士,每日返工要承受的風險與心理壓力也不少,有醫生甚至只有兩聲咳都擔心自己已中招,因而要走入負壓房,親自為自己抽痰化驗,即使有可能會被怪責濫用資源,亦在所不惜.
面對日漸嚴峻的疫情,Rose表示家人比她更加擔心.「佢哋原本對於我做護士冇乜大感覺,但近來就叫我有咩事唔好咁搏,要保護好自己.我媽咪一開始聽到有肺炎都好擔心,後期聽到裝備唔夠就仲擔心.但佢又唔可以叫我唔做,因為我要養佢嘛,佢都好矛盾.」為免自己一旦受感染會傳染家人,Rose最近亦有打算與同事夾租「安全屋」,「我有同屋企人講,有咩事我唔會返去瞓㗎喇.媽媽聽完我咁講,佢嗰晚瞓唔著,叫我唔好嚇佢.」講完之後,Rose都忍唔住苦笑咗一吓.明白嘅,呢個時候身為前線醫護,自己每日都要擔驚受怕,更何況係佢哋嘅家人?
「選擇罷工,其實都要用我哋嘅前途同埋夢想做賭注.」
面對疫情帶來的困境,一眾醫護人員都唔係冇試過去改變現狀.早前,香港醫護界發起罷工行動,要求政府封關,希望達致源頭堵截,減少市民受感染的機會,並減輕醫護人員的壓力.而Rose亦有參與其中,「以前讀書嘅時候,有個老師曾經喺醫護界做到好高層,佢教過我哋一句說話『無論你做到咩職位,你敢唔敢為病人出聲,敢唔敢為病人爭取權益先係最緊要.』呢句說話我一直記住.當罷工運動完咗之後,我返番工,見番啲同事,其實佢哋大多數都冇罷工,我哋呢啲junior就諗:究竟佢哋喺度做緊啲咩,我又喺度做緊啲咩?」講到呢度,Rose開始眼濕濕,「我覺得一開始係會有人係為錢而入行做醫護,如果佢係為錢做呢份工呢,佢一定做得好辛苦,所以我相信大部分人一開始都係帶住使命感咁入行.但之後又會有人為咗升職,退休金或者更多家庭負擔而放棄咗自己一直堅持嘅嘢,我覺得好可惜.不過,點解佢哋唔諗吓我哋都有負擔,都有理想?點解覺得我哋後生就應該大膽咁去做呢件事,而佢哋唔可以呢?我哋今次選擇罷工,其實都要用我哋嘅前途同埋夢想做賭注,為嘅只係唔想香港市民同埋醫護人員感染.但啲人唔明白,就會以為我哋拋棄病人,佢哋會話點解我哋咁冇責任感,掉低啲patient唔照顧,如果有咩事,佢哋死咗點算?但喺我哋立場,如果醫護人員感染咗,帶返啲菌俾病人,甚至係佢哋嘅家屬,你唔覺得都係好嚴重嘅事咩?」
「冇諗過喺罷工呢件事情上,我哋可以咁唔團結.」
從大半年前開始的社會運動,以至最近的新型肺炎疫情,仿如一塊照妖鏡,將社會上不同持份者的醜陋的一面一次過掀出.Rose看在眼內,既憤慨又無奈.「當初社會運動嘅時候,有啲醫護會選擇唔同某啲病人進行治療,例如個病人係憾親頭,其實要做電腦掃描,再收佢入院觀察,睇吓佢有冇骨折,出血或者其他唔舒服等等.但假如個醫護見到個小朋友係由警察帶入嚟,就已經認定佢係一個滋事份子,而決定唔同佢做必需嘅治療.喺我眼中,其實佢哋已經違背咗一開始做醫護嘅責任,咁點可以再放心咁將病人交俾佢哋呢?」當Rose以為這根本是簡單易明的道理,但實情並非如此,所以令她感覺更加灰心.「雖然好多醫護係持有不同政見,只係我冇諗過喺罷工呢件事情上,我哋真係可以咁唔團結.有啲人你覺得佢係『黃』,你以為佢會同你一齊罷工.但實情係,好多『黃』嘅醫護都未必會罷工,佢哋會話屋企有大有細,好大負擔,又要升職呀咁,所以只會喺我哋後面講『你哋好勇敢呀,我哋會支持你!』但我想佢哋諗清楚一樣嘢:究竟係佢哋嘅前途緊要啲,定係是非黑白緊要啲?如果係後者,佢哋根本唔可以成日諗住升唔升職,每個人都要取捨.」雖然Rose抱住大無畏嘅精神去罷工,但當然佢都唔係nothing to lose嘅,至少喺呢個物質主義嘅社會,夢想真係有錢都買唔到.
「點解我要為一間咩裝備都唔提供嘅公立醫院做咁多犧牲呢?」
罷工運動嘅結果係點,已經唔需要多講.雖然Rose慶幸當初決定罷工,亦得到家人的體解與支持,不過當運動結束,要收拾心情上班時,Rose坦言其心態已經與以往有很大分別.「以前我覺得我可以安份守己喺醫院做死一世,因為護士係好穩定嘅工作,唔諗住升職嘅話,做護士嘅頂薪都有六萬幾,我覺得好滿足㗎喇﹗但罷工事件之後我反而諗,點解我要為一間咩裝備都唔提供嘅公立醫院做咁多犧牲呢?更加有醫生真係俾說話我哋聽,話無論如何都會秋後算帳. 」對於未來可能會失業,Rose 表示一早有心理準備,「其實我哋做醫護,拎咗個牌,都未必一定要係公立醫院做吖?就算做私家醫院,都叫做有個選擇.」但萬一連私家醫院護士都做唔番,又有冇其他打算?Rose諗都唔使諗,即刻答:「我可能會去整甜品,本身都好鍾意整甜品,但嗰時為咗做護士,就冇去做呢樣野.但宜家有諗吓,就算我唔做一個全職護士,如果可以做一啲醫療相關嘅工作,或者副業係護士,正職做一個甜品師都唔錯.」
不過回歸現實,家庭負擔亦是Rose要面對的一大煩惱,「我本身諗住出嚟做嘢之後,可以俾屋企人退休㗎嘛﹗如果我遲啲真係冇工開,其實我都要保障返佢哋嘅.所以我同以前齋讀書個心態係唔同咗,好多嘢唔可以淨係諗自己鍾唔鍾意,都要諗埋屋企人,我希望第時搵工,係要以養到佢哋為目標.」冇錯,份工冇咗可以再搵,但屋企由始至終都係得一個,邊樣重要啲?我諗Rose一早已經揀好咗.
延伸閱讀︰
疫情下,前線醫護這一家(一)加加 & K :「如果我哋有事,個屋企點算?」
疫情下,前線醫護這一家(三)Marry:「等測試結果好驚,我有責任照顧屋企,萬一有事點算?」


text:
「犯錯」
有時做嘢真係唔可以犯錯,因為有啲嘢一做錯咗就要從頭嚟過.原本可以快快手做完點知到最後又浪費咗好多時間去尋找錯處,有時真係要花多一倍嘅時間先至做完.只不過有時真係睇漏咗少少嘢,而就係嗰少少嘢就令到件事慢咗.有時已經睇多次自己有無做錯野,點知又係出事.不過有時唔撞過板就唔知錯咗係邊,點都好過以為自己做啱,但係其實做錯晒.好彩仲有時間挽救!
「時間」
曾幾何時有一位老闆同我講過,做任何嘢如果要做多過一次其實係費時失事,如果可以盡量第一次做嘅時候就應該要做好佢.就算花多少少時間去覆檢都好,始終好過做完之後,先至發現有問題要重新做過.當然嚟個道理好多人都明白,但係偏偏好多時就係走漏眼,真係一子錯,滿盤皆落索.而往往都係當你最忙,最趕時間嘅時候就做錯嘢,嘥晒啲時間去糾正問題同錯處!
「錯誤」
我其實真係好討厭一啲嘥時間嘅嘢,因為人就喺得個幾十年,所以與其浪費啲時間係啲瑣碎同無謂嘢上面,倒不如早啲更有意思嘅嘢.當然自己有弱點,就係粗心大意同心急.雖然經過咁多年嘅鍛鍊,已經有所進步,只不過總有啲時候,越係小心,就越易出事.唔知係唔係太耐無做一啲不斷重複嘅工作,定係自己真係老咗,竟然犯咗一啲低級錯誤.都係時候快快手搞掂返啲嘢先!
Also published on Medium.


text:
世界冠軍球會盃
史改
第一屆國際足總球會世界盃從2000年1月開始搞,最先喺巴西開辦,國際足協希望通過呢項賽事,可以改變之前洲際盃嘅歐洲同南美洲球會兩家獨大嘅狀況,希望全球六大洲最頂級嘅球會參加,但國際足協最後未同洲際盃主辦機構達成協議,結果洲際盃繼續辦,而國際足總球會世界盃喺2000年開辦.
第一屆國際足總球會世界盃冇乜人睇,而第二屆賽事原先喺西班牙辦,參賽球隊加到12支,但由於國際足協市場推廣公司International Sport and Leisure (ISL)突然執笠而取消.雖然2003年打算復辦,但始終都搞唔到.2005年,國際足總球會世界盃同洲際盃合併成世界冠軍球會盃,並改由國際足協主辦.
從2005年開始,頭幾屆世冠盃都喺日本辦.從2009年開始,世冠盃改為輪流喺其他國家辦,每國各辦2屆.
賽制改
而家嘅世冠盃賽制係:
- 預選賽:大洋洲冠軍vs東道主冠軍
- 資格賽:預選賽贏咗嗰隊vs亞洲,非洲,北美三洲冠軍之間
- 第5,6位決賽:資格賽輸咗嗰兩隊對抗
- 四強:資格賽贏咗嗰兩隊vs歐洲或南美洲冠軍
- 季軍戰:四強輸咗嗰兩隊對抗
- 決賽:四強贏咗嗰兩隊對抗,爭最後嘅冠軍.
盃賽冇打和,對陣雙方出現打和,除咗爭第五同爭季軍嘅決賽要直接入互射十二碼之外,其它賽事都要先打加時賽,再未分出結果就開打互射十二碼.


text:
繼續同史友們介紹近代中國嘅傳奇人物,今次就想同大家講下兩彈元勳郭永懷.提起呢個人名,相信史友們都會知道佢係中國流體力學家,年輕嘅時侯就係北京大學物理系轉學生,1939年考到中英庚子賠款出國留學名額出國讀書,師從空氣動力學權威西奧多·馮·卡門,最後仲喺加州理工學院完成博士學位.
認識郭永懷嘅史友可能都知道佢係同錢學森師出同門,佢甚至仲喺美國生活接近十年,有過唔少研究心血.早喺佢回國之前,佢就得知錢學森被無理刁難長達五年嘅經歷,咁點解佢後來依然決定咁做呢?原來佢當佢因為空氣動力學嘅成就而出名之後,佢就感歎自己嘅國家當時好貧窮,而佢認為國家貧窮係因為「兒子無能」,所以佢認為自己有責任返到中國建設.
直到1955年,中美大使級會談喺日內瓦舉行,美國終於允許中國學者同埋留學生離開;到咗1956年,當時已經身為中國科學院力學研究所所長嘅錢學森就寫信畀郭永懷表示已經將佢大名畀咗科學院管理處,並且稱讚佢嘅能力抵得「上十個師」.
郭永懷睇到呢封信之後,就決心要返到中國建設.而為咗可以做到呢件事,佢不惜將十幾年來科研資料同埋書稿當眾焚燒,以防落入美國人手上.自此之後,佢就隱姓埋名為「兩彈一星」效命,而關於佢嘅死仲有另一段故事,阿史留返下篇同大家再介紹.
原圖嚟自網絡